text:
ལེ་ཚན་གཏོད་པའི་གཏམ།
འདི་ལོ་ནི་སྒྱུར་བཅོས་སྒོ་དབྱེ་བྱས་ནས་ལོ་40འཁོར་བའི་ལོ་ཞིག་རེད། ལོ་ངོ་40ཡི་དུས་ཚོད་བྱེ་མ་རླུང་བུས་འཁྱེར་བ་བཞིན་ཡལ་ཕྱིན་ནའང་སྒྱུར་བཅོས་སྒོ་དབྱེའི་ཤུགས་རྐྱེན་བོད་ཀྱི་ས་ཕྱོགས་གང་སར་ཐེབས་ཡོད། སྒྱུར་བཅོས་སྒོ་དབྱེ་བྱས་པ་བརྒྱུད་བོད་ཀྱི་རི་བོ་དེ་བས་སྔོ་ལྗང་དུ་གྱུར་པ་དང་། ཆུ་མོ་དེ་བས་དྭངས་བ། གྲོང་གསེབ་དེ་བས་སྡོད་མལ་རུང་བ། གྲོང་ཁྱེར་དེ་བས་མཛེས་སྡུག་ལྡན་པ་བཅས་སུ་གྱུར་ཡོད། ཞིང་འབྲོག་ཁུལ་བར་གཞུང་ལམ་ཤར་གཏོང་ཐུབ་པ་དང་། ཁྱིམ་ཚང་ཚང་མས་སྡོད་ཁང་གསར་པ་བསྐྲུན་པ། ལག་ཐོགས་ཁ་པར་དང་། དྲ་རྒྱ། བརྙན་འཕྲིན། རླངས་འཁོར་བཅས་མི་སེར་ཕལ་པའི་ཁྱིམ་ཚང་ཀུན་གྱིས་ཉོ་བ་དང་སྤྱོད་ཐུབ་པ་བྱུང་ཡོད། དེ་རིང་ནས་བཟུང་། འདི་ག་ཚགས་པར་ཐོག“ངས་མཐོང་བའི་སྒྱུར་བཅོས་སྒོ་དབྱེའི་ལོ་40”ཞེས་པའི་ལེ་ཚན་བཏོན་ནས་མི་གཅིག་དང་། ཁྱིམ་ཚང་གཅིག གྲོང་ཚོ་གཅིག ཤང་གྲོང་གཅིག་བཅས་ཀྱི་འཕོ་འགྱུར་ལ་དམིགས་ཏེ་སྒྱུར་བཅོས་སྒོ་དབྱེ་བྱས་ནས་ལོ་40སོང་རིང་རང་ལྗོངས་ལ་གནམ་ས་བླ་འོག་ཏུ་འགྱུར་བ་ལྟ་བུའི་འགྱུར་ལྡོག་བྱུང་བ་དང་མི་རིགས་ཁག་གི་མི་དམངས་བདེ་སྐྱིད་དང་མཛེས་སྡུག་ལྡན་པའི་འཚོ་བ་སྐྱེལ་རྒྱུ་བྱུང་བའི་སྐོར་མངོན་པར་བྱ་རྒྱུ་ཡིན།
ས་མཐོར་ལེགས་སྐྱེས་ཕུལ་ནས་ལྷ་སའི་འཕོ་འགྱུར་གྱི་དཔང་པོ་བྱས་པ།
སྒྱུར་བཅོས་སྒོ་དབྱེའི་དཔྱིད་རླུང་དལ་བུར་ལྡང་བ་དང་བསྟུན“དཔྱིད་ཀྱི་གཏམ་རྒྱུད”ཡིད་ལ་ལྷང་ལྷང་དྲན། ལྷ་སར་ལས་ཀ་དང་འཚོ་བ་བསྐྱལ་ནས་ལོ་45སོང་བའི་བགྲེས་མོ་ཝང་དབྱི་མིང་གིས་རང་ཉིད་ཀྱི་ལང་ཚོ་དང་རྔུལ་ཆུ་དགའ་ཞེན་ཆེ་བའི་ས་གཞི་འདིའི་ཐོག་སྐྱེས་སུ་ཕུལ་ཡོད།
ཆར་པ་མ་འབབ་པའི་སྐབས་ཐལ་རྡུལ་འཚུབ་པ་དང་། ཆར་པ་འབབ་པའི་དུས་སུ་འདམ་རྫབ་ཀྱིས་ཁེངས་པ། གཞུང་ལམ་ཐོག་སྣུམ་ནག་བཏིངས་མེད་པ་བཅས་ནི་སྒྱུར་བཅོས་སྒོ་དབྱེ་མ་བྱས་གོང་གི་ལྷ་སའི་གནས་ཚུལ་ངོ་མ་ཞིག་རེད། 1944ལོར་ནང་སོག་རང་སྐྱོང་ལྗོངས་སུ་སྐྱེས་པའི་ཝང་དབྱི་མིང་1975ལོར་ལྷ་ས་ཁྲེང་ཀོན་ཆུས་འཕྲོད་བསྟེན་ཁོའོ་རུ་ལས་ཀར་ཞུགས་པ་དང་། རྗེས་སུ་འོད་ཟེར་ཀུང་ཧྲེ(དོག་སྡེ་ཤང་མི་དམངས་སྲིད་གཞུང)སྨན་དོན་ཁོའོ་རུ་ལས་སྒྱུར་བྱས། དེ་དུས་ཁོང་ལང་ཚོ་དར་བའི་དུས་ཡིན་པས་ཉིན་ལྟར་སྐྲ་ལྷས་མ་རིང་པོ་ཞིག་བསླས་ནས་སྐབས་དེ་དུས་དར་ཁྱབ་ཆེ་བའི་རྐང་འཁོར་བཞོན་ཏེ་འབར་འབུར་བྱེ་རྡོའི་ལམ་དང་ཚད་དང་མི་མཐུན་པའི་རྡོ་གཅལ་ལམ་བརྒྱུད་ལས་ཁུངས་ནས་ཁྱིམ་བར་ཕར་འགྲོ་ཚུར་འོང་བྱེད་ཀྱི་ཡོད། 1978ལོར་ཁོང་སླར་ཡང་ཁྲེང་ཀོན་ཆུས་འཕྲོད་བསྟེན་ཁོའོ་རུ་ལས་སྒྱུར་བྱས་ནས་ཡུལ་ནད་འགོག་བཅོས་དང་། གྲོང་ཁྱེར་འཕྲོད་བསྟེན། འཆར་ལྡན་བུ་བཙའ་སོགས་ཀྱི་ལས་ཀའི་འགན་ཁུར།
1985ལོའི་ཟླ་4པར། བོད་ལྗོངས་ཚོང་དོན་ཡིད་རྟོན་མངགས་བཅོལ་ཀུང་སི་བཙུགས་པ་དང་། ལྷ་སར་ཆ་བཞག་ན། འདི་ནི་སྒྱུར་བཅོས་སྒོ་དབྱེས་ལྷ་སར་དཔལ་འབྱོར་སྒྱུར་བཅོས་ཀྱི“བྱ་ཐབས་དང་པོ”སྤྱད་པ་ཞིག་རེད། ཝང་དབྱི་མིང་གི་ངོས་ནས་བརྗོད་ནའང་། འདི་ནི་ཁོང་གི་མི་ཚེའི་ཁ་ལོ་འགྱུར་མཚམས་ཤིག་ཀྱང་ཡིན་ཞིང་། ཁོང་བོད་ལྗོངས་ཚོང་དོན་ཡིད་རྟོན་མངགས་བཅོལ་ཀུང་སིའི་དྲུང་ཡིག་ལ་བཀོད་སྒྲིག་བྱས་པ་དང་། རྗེས་སུ་ཀུང་སི་ལེགས་སྒྲིག་བྱེད་སྐབས་ཁོང་ཀུང་སི་དེའི་ཁྲིམས་བཀོད་འཐུས་ཚབ་ཚ་ལའི་གཏེར་ཚ་ལའི་ལུད་བཟོ་གྲྭའི་ཁྲིམས་བཀོད་འཐུས་ཚབ་པར་གྱུར་པས་མི་རྣམས་ཀྱིས་བརྩེ་བ་ཆེན་པོའི་ངང་ཁོང་ལ“འཛམ་གླིང་ཡང་རྩེའི་ཚ་ལའི་གཏེར་གྱི་བུད་མེད་བདག་པོ”ཞེས་འབོད་ཀྱི་ཡོད།
ཝང་དབྱི་མིང་གི་དྲན་ཤེས་སུ། དུས་རབས་གོང་མའི་ལོ་རབས་70པར་གཡུ་ཐོག་ལམ་དུ་གནས་པའི་ལྷ་སའི་བརྒྱ་ཟོག་ཚོང་ཁང་ནི་བོད་ཀྱི་བརྒྱ་ཟོག་ཀུང་སི་ཐོག་མ་ཡིན་པ་དང་། འཛུགས་སྐྲུན་གྱི་བཀོད་པ་དབྱིན་ཡིག་ཡིག་འབྲུ“L”འདྲ་བ་ཞིག་ཡོད་པས། མི་རྣམས་ཀྱིས་བརྩེ་བ་ཆེན་པོས“ཚོགས་ཁང་ཆེ་མོ”ཞེས་འབོད་ཀྱི་ཡོད། པེ་ཅིང་ཤར་ལམ་དུ་གནས་པའི་ཁྲོམ་གཟིགས་སྒང་ནི་སྐབས་དེ་དུས་ལྷ་སའི་ཚོང་ཟོག་ཆུང་གྲས་སྡེབ་ཚོང་བྱེད་སའི་ཁྲོམ་ར་ཆེ་ཤོས་རེད། དེར་ད་དུང་བླ་གབ་མེད་པའི་སྡིངས་ཆ་ཞིག་ཡོད་པ་དང་། རྒྱུན་དུ་རིག་རྩལ་འཁྲབ་སྟོན་བྱེད་ཀྱི་ཡོད། “སྐབས་དེ་དུས་ལྷ་སར་ད་དུང་སྦྲག་ཏར་ཐོག་བརྩེགས་ཁང་ཆེན་ཡོད། ལྷ་སར་སྦྲག་འཛིན་རང་འགུལ་འདོན་པའི་འཕྲུལ་འཁོར་ཐོག་མ་ཡོད་པ་དེས་ལྷ་སར་གནས་བབ་གལ་ཆེན་བཟུང་ཡོད། ཐོག་སོ་གསུམ་ལས་མེད་པའི་ཐོག་ཁང་དེ་ནི་སྐབས་དེ་དུས་ལྷ་སར་དེང་རབས་ཀྱི་འཛུགས་སྐྲུན་ཐོག་སོ་མཐོ་ཤོས་རེད། དེ་དུས་ལྷ་སར་གྲོང་ཁུལ་རྙིང་པ་ཡོངས་སུ་ཇ་ཁང་དང་ཟ་ཁང་ཆུང་ཆུང་ཞིག་དང་། ད་དུང་ལས་མི་གཅིག་ལས་མེད་པའི་འཕྲོད་བསྟེན་སུའོ་ཞིག་ཡོད། དེ་ནི་ཧ་ལམ་ལྷ་སའི་ཡོད་དོ་ཅོག་རེད”ཅེས་བརྗོད།
ཁྲོམ་གཞུང་དུ་བསྐྱོད་ནས་དེ་སྔའི་དྲོ་སྐྱིད་ལྡན་པའི་དྲན་ཤེས་ཉམས་སུ་མྱངས་པ།
1988ལོར། ཝང་དབྱི་མིང་སྔར་བཞིན་བོད་ལྗོངས་ཚོང་དོན་མངགས་བཅོལ་ཡིད་རྟོན་ཀུང་སིའི་ཁྲིམས་བཀོད་འཐུས་ཚབ་ཚ་ལའི་གཏེར་ཚ་ལའི་ལུད་བཟོ་གྲྭའི་ཁྲིམས་བཀོད་འཐུས་ཚབ་ཡིན་མོད། འོན་ཀྱང་། ཁོང་གི་རེ་སྒུག་ཀྱང་རིམ་གྱིས་མངོན་འགྱུར་བྱུང་ཞིང་། ཁོང་གིས“ཁྲོམ་གཞུང་དུ་ནོར་ལུག་འདེད་མཁན་འབྲོག་པ་དང་། དེ་བཞིན་ཐེར་གེ་དང་། འབྲི་གཡག་ཐེར་གེ སྒྲོམ་མེད་འཁོར་གསུམ་རྐང་འཁོར་བཅས་མཐོང་རྒྱུ་ཡོད་པ་མ་ཟད། ད་དུང་རླངས་འཁོར་ཡང་ལྷ་སའི་གཞུང་ལམ་དུ་རིམ་བཞིན་གཏོང་འགོ་ཚུགས་པ་དང་རྗེས་སུ་ལྷ་སར་སྣུམ་སྣོན་ས་ཚིགས་ཀྱང་བསྐྲུན་ཡོད”ཅེས་བརྗོད།
1995ལོར། ཝང་དབྱི་མིང་པེ་ཅིང་དུ“བདེ་སྐྱིད་འདུ་འགོད——སྐྱེད་མ་དབུལ་པོར་རོགས་སྐྱོབ་བྱེད”པའི་རྣམ་གྲངས་ཀྱི་འགྲོ་ལུགས་གཉེར་བར་བསྐྱོད་པ་དང་། ལོ་དེར་ལྷ་ས་གྲོང་ཁྱེར་འཆར་བཙའ་མཐུན་ཚོགས་ཀྱི་དྲུང་ཆེ་དང་བདེ་སྐྱིད་འདུ་འགོད་ཀྱི་འགན་འཁུར་ཞིང་། ཁོང་གིས“སྒྱུར་བཅོས་སྒོ་དབྱེ་གཏིང་ཟབ་བྱས་པ་དང་དཔལ་འབྱོར་དང་སྤྱི་ཚོགས་ཀྱི་བྱ་གཞག་ཁག་འཕེལ་རྒྱས་ཕྱིན་པ་དང་བསྟུན་ནས་ལྷ་སའི་ཁྲོམ་གཞུང་ཁག་གཅིག་རྒྱ་ཆེར་ཕྱིན་ཡོད་ལ་མི་རྣམས་ཀྱི་འཚོ་བ་སྐྱེལ་སྟངས་ཀྱང་འགྱུར་ལྡོག་ཕྱིན་པ་མ་ཟད། ཚོང་གཉེར་གྱི་འདུ་ཤེས་ལྡན། རང་ཉིད་ཀྱི་འཚོ་བའི་བརྒྱུད་རིམ་ཕུན་སུམ་ཚོགས་སུ་ཕྱིན་ཡོད་ལ་ཕྲག་པའི་འགན་འཁྲི་ཡང་ཇེ་ལྕིར་ཕྱིན་སོང”ཞེས་བརྗོད།
ཝང་དབྱི་མིང་གིས་སྐབས་དེ་དུས་ད་ཆའི་པེ་ཅིང་ཤར་ལམ་ལ་བདེ་སྐྱིད་ལམ་ཞེས་ཟེར་བ་དང་། དེ་ནི་སྐབས་དེ་དུས་དེ་ཙམ་མང་པོ་མེད་པའི་ཨར་འདམ་ལམ་ཤིག་རེད། སྐབས་དེ་དུས་ཀྱི་མི་རྣམས་ཀྱིས་ཀོ་གྲུར་བསྡད་ནས་གཙང་པོ་དང་ཆུ་བོ་སྒྲོལ་བ་དང་། ལྷ་སའི་སྐྱིད་ཆུར་ཀོ་གྲུར་སྡོད་མཁན་མང་པོ་ཡོད། སྐབས་དེ་དུས་ཀྱི་ཕོ་བྲང་པོ་ཏ་ལའི་ཐང་ཆེན་ལ་ངལ་རྩོལ་མི་དམངས་རིག་གནས་ཕོ་བྲང་ཞེས་བརྗོད་ཀྱི་ཡོད། རྗེས་སུ་ཅང་སུའུ་དང་། ཀྲེ་ཅང་། སི་ཁྲོན། ཀན་སུའུ། མཚོ་སྔོན་བཅས་ཀྱི་ཚོང་པ་ལྷ་སར་སླེབས་ནས་ཁེ་བཟང་ཐེངས་དང་པོ་རག་པ་དང་། སྒྱུར་བཅོས་སྒོ་དབྱེའི་རླབས་རྒྱུན་ཆེ་མོའི་ཁྲོད་ལྷ་ས་བས་ཀྱང་རང་ཁྱིམ་གྱི་སྤྱོད་གོ་མེད་པའི་ཅ་དངོས་ཁྱེར་ནས་རིག་གནས་ཕོ་བྲང་དུ་འཚོང་གི་ཡོད། ལྷ་ས་སྦི་རག་བཟོ་གྲྭ་ནི་ལྷ་སར་ཆེད་མངགས་སྦི་རག་ཐོན་སྐྱེད་བྱེད་མཁན་བཟོ་གྲྭ་འབའ་ཞིག་ཡིན་པ་མ་ཟད། མི་རྣམས་ཀྱིས་ལྕགས་ཀྲིན་སྦི་རག་ལ་དགའ་ཤོས་བྱེད་ཀྱི་ཡོད། སྐབས་དེ་དུས་ཕོ་བྲང་པོ་ཏ་ལའི་ཐང་ཆེན་གྱི་རྒྱ་ཁྱོན་ཆུང་བ་དང་། དབྱར་རྩྭ་དགུན་འབུ་ཡང་འབྲས་དང་། ལྕགས་ཀྲིན། འགྱིག་ལྷམ་བཅས་དང་བརྗེ་རེས་བྱེད་པ་སོགས་ཀྱི་རྣམ་པ་སྣ་ཚོགས་མཐོང་རྒྱུ་ཡོད།
འཕེལ་རྒྱས་ལས་འགྱུར་ལྡོག་ཆེན་པོ་བྱུང་བ།
“ལོ་བཅུའི་རིང་། ལྷ་སར་ཚོང་ཁང་གསར་པ་མང་པོ་བསྐྲུན་ཡོད། ཚོང་ཁང་གསར་པ་རེ་རེ་སྐྲུན་རིམ་བཞིན་ཞབས་ཞུ་བ་མང་པོ་བསྡུ་དགོས་པས། མི་མང་པོ་ཞིག་གི་ལས་ཞུགས་ཀྱི་གནད་དོན་ཐག་གཅོད་ཐུབ་ཡོད། ལས་གནས་གསར་པར་ལས་མི་གསར་པ་ཧ་ཅང་མང་པོ་བསྡུ་འགོ་ཚུགས་ཡོད”ཅེས་ཝང་དབྱི་མིང་གིས་བརྗོད། 1998ལོར། ཁོང《ཀྲུང་གོའི་འཆར་ལྡན་བུ་བཙའི་ལོ་རིམ་མེ་ལོང》ལ་ཚུད་ནས“བོད་ཀྱི་བཙའ་ལོ་ལོན་པའི་བུད་མེད་ཀྱི་སྙིང་ཉེ་བ——མཁྱེན་ལྡན་མ་ཝང་དབྱི་མིང”ཞེས་འབོད་ཀྱི་ཡོད། ཡིན་ནའང་གཟི་བརྗིད་མཚན་སྙན་དེ་འདྲས་ལྷ་སའི་འགྱུར་ལྡོག་ཆེན་པོ་མངོན་མི་ཐུབ་ཅིང་། ཝང་དབྱི་མིང་གིས“དེ་དུས་ལྷ་སར་གནམ་ས་བླ་འོག་ཏུ་འགྱུར་བ་ལྟ་བུའི་འགྱུར་ལྡོག་འགྲོ་འགོ་ཚུགས་ཡོད། དེ་སྔའི་བྱེ་སའི་ལམ་སྣུམ་ནག་ལམ་དུ་གྱུར་པ་དང་། དེ་སྔ་དྲི་ངན་གྱིས་ཁེངས་པའི་འོབས་དོང་ཡང་ད་ཆ་མཐོང་རྒྱུ་མེད། དགོང་མོ་འཆར་བའི་དུས་སུ་ལམ་སྒྲོན་དག་ལས་གློག་འོད་ཆེམ་ཆེམ་འཕྲོ་བ་དང་ཕར་འགྲོ་ཚུར་འོང་བྱེད་པའི་རླངས་འཁོར་དག་གི་གློག་སྒྲོན་ཁང་པའི་གྱང་སྟེངས་སུ་འཕྲོ་གི་ཡོད། ངས་དེ་སྔ་རེ་སྒུག་བྱེད་པའི་མཛེས་ལྗོངས་དག་མཐོང་བྱུང”ཞེས་དགའ་ཚོར་ཆེན་པོའི་ངང་བརྗོད།
2006ལོར། མཚོ་བོད་ལྕགས་ལམ་དུ་མེ་འཁོར་དངོས་སུ་ཤར་གཏོང་ཐུབ་པས་ཝང་དབྱི་མིང་གི་ངོ་གདོང་མཆི་མས་ཁེངས་ཤིང་། “ངའི་ཨ་མ་བྱང་ཤར་ཁུལ་དུ་ཡོད། ཨ་མ་ཚེ་ལས་འདས་སྐབས་ནང་མིས་ང་ལ་གློག་འཕྲིན་བསྐུར་མོད། འོན་ཀྱང་། གློག་འཕྲིན་དེ་ཉིན་གསུམ་གྱི་རྗེས་གཞི་ནས་ང་ལ་འབྱོར་བྱུང་། ང་རང་ཁྱིམ་དུ་འབྱོར་སྐབས་ཨ་མ་དུར་འཇུག་བྱས་ཟིན་པས་མཐའ་མའི་ཐུགས་འཕྲད་ཀྱང་མ་བྱུང”ཞེས་མིག་ཆུ་འཕྱིས་བཞིན་བརྗོད་པ་དང་། ཁོང་གིས་ཁྱེད་རང་གིས་གཟིགས་དང་། ད་ཆ་སྐྱིད་པོ་རེད། ལག་ཐོགས་ཁ་པར་ཡོད་པས་ཆ་འཕྲིན་ལམ་སེང་འབྱོར་པ་དང་། མེ་འཁོར་དང་གནམ་གྲུ་ཡོད་པས་རང་ཉིད་གང་དུ་འགྲོ་འདོད་ཡོད་ཀྱང་ལམ་སེང་སླེབས་ཀྱི་རེད་ཅེས་བརྗོད།
ལྷ་ས་གྲོང་ཁྱེར་སྔར་བས་མཛེས་སྡུག་ལྡན་པར་གྱུར་པ།
2008ལོར། གླུ་གཞས《ང་དང་ཁྱེད》ཅེས་པས་རང་རྒྱལ་དང་འཛམ་གླིང་གི་བར་ཐག་དེ་བས་ཉེ་རུ་ཕྱིན་ཡོད། འོན་ཀྱང་སྐབས་དེ་དུས་ཝང་དབྱི་མིང་ལོ་65ལ་སླེབས་པ་དང་རྒན་ཡོན་ཞུས་ནས་ལོ་6སོང་ཟིན། ཁོང་གིས་ཉིན་ལྟར་ཞོགས་པ་མལ་ལས་ལངས་རྗེས་གླུ་གཞས་གཏོང་བ་དང་ཞབས་བྲོ་འཁྲབ་པ་དང་། སྐབས་འགར་སྙན་ངག་དང་ལྷུག་རྩོམ་འབྲི་གི་ཡོད། དེ་ནི་ཁོང་གི་ཚེ་མཇུག་གི་བདེ་སྐྱིད་ལྡན་པའི་འཚོ་བ་རེད།
“ལོ་བཅུ་འདི་དག་ནི་ལྷ་སར་འཕེལ་རྒྱས་མྱུར་པོ་བྱུང་བའི་ལོ་བཅུ་རེད། ‘དུད་ཚང་ལ་དྲོད་རླངས་འཁྲིད་པའི’ལས་གྲྭས་ཁྱིམ་ཚང་དེ་བས་དྲོ་སྐྱིད་ལྡན་པར་གྱུར་པ་དང་། མྱུར་བགྲོད་གཞུང་ལམ་བསྐྲུན་པ་དེས་གྲོང་ཁྱེར་འཕེལ་རྒྱས་མགྱོགས་སུ་ཕྱིན་པ་མ་ཟད། སྤྱི་ཚོགས་ཡར་ཐོན་ལ་སྐུལ་ཁྲིད་དེ་བས་ཐུབ་ཡོད། དོན་དག་གང་ཞིག་སྒྲུབ་པར་ཐང་ཆད་ཆད་འགྲོ་དགོས་ཀྱི་མེད”ཅེས་ཝང་དབྱི་མིང་གིས་བརྗོད་པ་དང་། འདས་དོན་གླེང་བཞིན་གླེང་བཞིན་ཁོང་མུ་མཐུད་དྲན་ཤེས་ཀྱི་ཀློང་དུ་ཚུད། “འགྱུར་ལྡོག་དེ་དག་ཕུད། ད་ཆ་འགྱུར་ལྡོག་འགྲོ་མུས་ཡིན་པའི་ལྷ་སའི་སྐྱིད་ཆུའི་ཆུ་རགས་གཞོགས་གཉིས་མཛེས་སུ་ཕྱིན་པ་དང་། འགྲོ་ལམ་གཡས་གཡོན་གཉིས་ཀྱི་སྔོ་ལྗང་ལྗོན་ཤིང་གིས་ནམ་མཁའ་སྔོ་ཞིང་དྭངས་བའི་གྲོང་ཁྱེར་དེའི་མཁའ་རླུང་དེ་བས་གཙང་མ་ཆགས་ཡོད”ཅེས་བགྲེས་མོ་ཝང་དབྱི་མིང་གིས་བརྗོད།


c: text/html

text:
བོད་ནང་གི་གྲྭ་བཙུན་ཚོར་ཁྲིམས་ལུགས་ཟབ་སྦྱོང་སྤྲོད་བཞིན་འདུག
རྒྱ་ནག་གིས་བོད་རང་སྐྱོངས་ལྗོངས་ཁུལ་གྱི་གྲྭ་བཙུན་རྣམས་ལ་རྩ་ཁྲིམས་དང་སྒྲིག་ཁྲིམས་གཞན་གྱི་ཐོག་ལ་ཟབ་སྦྱོང་སྤྲོད་བཞིན་པའི་གནས་ཚུལ་ཞིག་བཏོན་འདུག་པ་དང་། ཟབ་སྦྱོང་དེ་ནི་ཁུལ་དེའི་བརྟན་རླིང་དང་ཆིག་སྒྲིལ་གྱི་ཆེད་དུ་ཡིན་སྐོར་བརྗོད་འདུག ཟླ་༡༠ པའི་ཚེས་༢༥ ཉིན་རྒྱ་ནག་གཞུང་འབྲེལ་དྲ་ལམ་གོ་ལའི་དུས་བབ་སྟེང་དུ། བོད་རང་སྐྱོངས་ལྗོངས་ཁུལ་གྱི་སྲིད་གཞུང་གིས་ཁྲིམས་ལུགས་ཆེད་ལས་པ་དང་ལས་བྱེད། དེ་བཞིན་ཆེ་མཐོང་ཡོད་པའི་གྲྭ་པ་སོགས་ལས་གྲུབ་པའི་རུ་ཁག་རྣམས། དགོན་སྡེ་ཁག་ཏུ་མངགས་གཏོང་བྱས་ཏེ། གྲྭ་བཙུན་རྣམས་ལ་ཁྲིམས་ལུགས་ཟབ་སྦྱོང་སྤྲོད་བཞིན་ཡོད་སྐོར་བརྗོད་འདུག བོད་ལྗོངས་སློབ་གྲྭ་ཆེན་མོའི་སློབ་དཔོན་(Xiong Kunxin)གྱིས་ཁུལ་དེར་ཁྲིམས་ཀྱི་གོ་རྟོགས་སྐྱོ་པོ་ཡོད་པ་དང་། དེ་ཡང་ནང་ཆོས་ཉམས་ལེན་པ་ཁག་ཅིག་གིས་རང་ཉིད་ཁྲིམས་ཀྱི་ཁྱབ་ཁོངས་ལ་ཚུད་ཀྱི་མེད་པར་ངོས་འཛིན་བྱེད་ཀྱི་ཡོད་པས་ཡིན་པ། དེ་བཞིན་ཁྲིམས་ལུགས་ཟབ་སྦྱོང་སྤྲོད་མཁན་གྱི་རུ་ཁག་ནང་དུ་རྒྱ་བོད་གཉིས་ཀྱི་སྐད་ཤེས་མཁན་ཡོད་པས། གོ་རྟོགས་གསལ་པོ་སྤྲད་ཐུབ་ཀྱི་ཡོད་ཀྱང་། བོད་པའི་ནང་པ་ཡོད་པའི་ཞིང་ཆེན་གཞན་ལ་ཁྲིམས་ལུགས་ཀྱི་གོ་རྟོགས་གསལ་པོ་སྤེལ་མི་ཐུབ་པའི་དཀའ་ངལ་ཡོད་སྟབས། སྐད་གཉིས་ཀྱི་ཐོག་ནས་སྤེལ་བའི་ཁྲིམས་ལུགས་ཟབ་སྦྱོང་དེ་ཞིང་ཆེན་གཞན་ལ་ཡང་ཁྱབ་སྤེལ་བྱེད་ཐུབ་དགོས་སྐོར་བརྗོད་འདུག བོད་རང་སྐྱོངས་ལྗོངས་ཁུལ་གྱི་རྒྱ་ནག་སྲིད་གཞུང་གིས་སྐད་འཕྲིན་ནང་ཁྲིམས་ལུགས་གོ་རྟོགས་དང་འབྲེལ་བའི་རྩོེད་མོའི་མཉེན་ཆས་གསར་བཟོ་བྱས་ནས། ད་བར་མི་གྲངས་ས་ཡ་༡.༨ ཀྱིས་བཀོལ་སྤྱོད་བྱས་ཡོད་ཚུལ་བརྗོད་འདུག དེ་བཞིན་ཡིག་གཟུགས་དང་གབ་ཚིགRead more

robotstxt: allowed

filter: keep


text:
གསང་ཆེན་མ་རྒྱུད་ཐུགས་རྗེ་ཉི་མའི་རྒྱུད་དམ་མ་རྒྱུད་སངས་རྒྱས་རྒྱུད་གསུམ་ཅེས་པ་འདི་ཉིད་སྐད་ཀྱི་འགྱུར་ལྔ་ཡི་སྒོ་ནས་བརྒྱུད་ཅིང་བོད་དུ་དར་བ་ཞིག་ཡིན་ཅིང་། དེ་ཡང་སྐད་འགྱུར་བརྒྱུད་ལྔ་ནི། ཐོག་མར་གཡུང་དྲུང་ལྷ་ཡི་སྐད་དུ་གསུངས་ཤིང་བརྒྱུད་པ་སྟེ། བོན་ཉིད་གཡུང་དྲུང་གི་དབྱིངས་སུ། ཀུན་ཏུ་བཟང་པོ་ལ་ཀུན་ཏུ་བཟང་མོ་ལས་སོགས་མཁའ་འགྲོ་མ་རྣམས་ཀྱིས་ཞུས་པ་དང། དེ་ནས་གཉིས་པ་སངས་ཏྲི་ཏ་ལྷ་ཡི་སྐད་དུ་བྱུང་བ་ཡིན་ཏེ། སུམ་ཅུ་རྩ་གསུམ་གྱི་ལྷ་གནས་སུ་ཡུམ་བཟང་ཟ་རིང་བཙུན་ལས་སོགས་ལ་བརྒྱུད། དེ་ནས་གསུམ་པ་ཏ་ཟིག་གི་སྐད་དུ་བྱུང་བ་སྟེ། གཤེན་ཡུལ་འོལ་མོ་ལུང་རིང་དུ་གསང་བ་འདུས་པ་ལས་སོགས་ལ་བཤད་ཅིང་བརྒྱུད། དེ་ནས་བཞི་པ་ཞང་ཞུང་སྨར་གྱི་སྐད་དུ་བྱུང་བ་ཡིན་ཏེ། རྒྱ་གར་བར་ཆོད་དུ་རྒྱལ་གཤེན་མི་ལུས་བསམ་ལེགས་ལ་བསྟན་ཅིང་བརྒྱུད། དེ་ནས་ལྔ་པ་བོད་སྐད་དུ་བརྒྱུད་ཅིང་དར་བ་སྟེ། ཞང་ཞུང་གི་བན་ཆེན་སད་ནེ་གའུས་བོད་སྐད་དུ་བསྒྱུར་ཏེ་རིམ་གྱིས་ད་ལྟའི་བར་དུ་མ་ཉམས་པར་ཞུགས་པའོ་། སད་ནེ་གའུ་ཞེས་པ་ཞང་ཞུང་གི་ལོ་ཙཱ་བ་དང་མཁས་པ་ཆེན་པོ་ཞིག་ཡིན་ཅིང་སྒོ་པའི་བོན་པོ་ལྷ་ལས་བབ་པའི་རྒྱུད་ཡིན་པ་དང། རྩོམ་ཡིག་འདིའི་འཕྲོ་ཀློག » »
1,150 total views, no views today
1,208 total views, 1 views today
དེ་ཡང་འཕགས་ཡུལ་ཧི་མ་ཅལ་གྱི་ཞིང་ཁམས་ཕུན་སུམ་ཚོགས་པའི་སྙིང་པོར་ཆེད་དུ་བཟོས་པ་ལྟ་བུ་ལྷ་དང་བཅས་པའི་འགྲོ་བ་མཐའ་དག་གིས་མཆོད་པའི་ཞིང་མཆོག ཚེ་འདི་དང་ཕྱི་མ་གཉིས་སུ་བདེ་དགེ་ལེགས་ཚོགས་ཐམས་ཅད་འབྱུང་བའི་རྩ་ལག་དམ་པར་གྱུར་པ་ྋསངས་རྒྱས་གཡུང་དྲུང་བོན་གྱི་བསྟན་པའི་གདུགས་དཀར་ནུབ་པ་མེད་པར་སྲིད་མཐར་སྒྲེང་བའི་བྱེད་པོྋདཔལ་གཤེན་བསྟན་སྨན་རིའི་གླིང་ཞེས་མཚན་སྙན་གྱི་གྲགས་པ་དཀར་པོ་འཛམ་གླིང་གོ་ལ་ཟླུམ་པོའི་ཡང་རྩེ་ན་ཐོལ་གྱིས་བརྒལ་བ་འདི་ཉིད་ཀྱི་ྋདཔལ་ལྡན་རྒྱལ་བ་སྨན་རི་བའི་མཁན་རབས་སོ་གསུམ་པ་ྋསྐྱབས་རྗེ་ཁྲི་འཛིན་རིན་པོ་ཆེ་ལུང་རྟོགས་བསྟན་པའི་ཉི་མ་དཔལ་བཟང་པོ་མཆོག་གིས་ཕྱི་ལོ་༡༩༦༩ནས་བཟུང་དགུང་གྲངས་བཅུ་ཕྲག་དུ་མར་སྐུ་ངལ་ཁྱད་དུ་བསད་དེ། རྩོམ་ཡིག་འདིའི་འཕྲོ་ཀློག » »
1,278 total views, 1 views today
༄༅།། །།རྒྱལ་ཀུན་མཁྱེན་བརྩེའི་ཡེ་ཤེས་ཟག་མེད་བདེ་ཆེན་ལྷ་ལམ་ནས། །གང་འདུལ་དེར་སྟོན་སྣ་ཚོགས་སྤྲུལ་པའི་འོད་སྟོང་འཕྲོ་བ་ཡིས། །སྒྲིབ་གཉིས་མུན་སྟུག་རབ་གསལ་ཡང་དག་སྣང་བ་རྒྱས་མཛད་པ། །འཇིག་རྟེན་མིག་གྱུར་མཉམ་མེད་བླ་མས་དུས་ཀུན་བདེ་ལེགས་སྩོལ། །རྣམ་དག་ཞི་བའི་ངང་ཚུལ་ཀཻེ་ལ་ཤ་རིའི་སྤོར། །སྣ་ཚོགས་ཁྲོས་པའི་རོལ་གར་གདོང་ལྔའི་ངར་དབྱངས་ཀྱིས། །ལོག་བྱེད་བདུད་རིགས་གཉིས་འཐུང་ཚོགས་ཀྱིས་ཀླད་འགེམས་པ། །ཡི་དམ་རྒྱལ་བ་རྒྱ་མཚོའི་ཚོགས་དེར་ཕྱག་བགྱིའོ། །ཚད་མེད་སྙིང་རྗེའི་ཆུ་གཏེར་ལས་ཐོན་པའི། །འདོད་དགུ་དངོས་གྲུབ་སྤྲིན་གྱི་གཟེགས་མ་ཡིས། །དམ་ལྡན་གཤེན་གྱི་པད་ཚལ་སྐྱོང་མཛད་པ། །གནས་གསུམ་མཁའ་འགྲོའི་རྒྱ་མཚོས་འདིར་གཟིགས་ཤིག ། རྩོམ་ཡིག་འདིའི་འཕྲོ་ཀློག » »
2,810 total views, no views today
གཤེན་རྒྱལ་སྐུ་ལ་ཕྱག་འཚལ་ལོ། །བསྟན་དང་འགྲོ་ལ་ཕན་གདག་ཕྱིར། །སྐུ་གདུང་བཀོད་ལེགས་ཆགས་ཚད་བྲིས། །གཤེན་རབ་སྐུ་ཡི་ཚད་བཞེངས་པ། །བོན་ཉིད་ནམ་མཁའ་དབྱིངས་སུ་ཟླུམ་ཅེས་པས། །རྨེང་ནི་ནམ་མཁའི་དཀྱིལ་འཁོར་ཏེ། །ཟླུམ་པོ་ཡིན་པར་གསུངས་པའོ། །ཁྲུ་གང་ཞབས་སུ་རྨེང་གཞི་བཞག་ཅེས་པ་ནི། །ས་འོག་ཏུ་ཁྲུ་གང་སོགས་རྐོ་བའོ། །ཡར་ཀྱང་ཁྲུ་ཕྱེད་འཕགས་ཅེས་པ་ནི། །ཁྲུ་ཕྱེད་ལོག་ཆེ་ཆུང་གང་བཞེངས་དང་བསྟུན་པའོ། །དེའི་མཐར་ནས་ཀྱང་ཁྲུ་ཕྱེད་མཐོ་ཕྱེད་ལོག་ཆེ་ཆུང་གང་བཞེངས་དང་བསྟུན་པར་ནང་དུ་བསྐོར་ཏེ། །དེ་ནི་ད་ལྟ་བོད་ན་མ་དར་བའོ། ། རྩོམ་ཡིག་འདིའི་འཕྲོ་ཀློག » »
1,164 total views, no views today
རྒྱལ་བ་གཉིས་པའི་གསོལ་འདེབས།
བདེ་ཆེན་རྒྱལ་པོ་ཀུན་བཟང་རྒྱལ་བ་འདུས། །མི་བརྗེད་གཟུངས་ལྡན་ཤེས་རབ་སྨྲ་བའི་སེང༌། །འཛམ་གླིང་བོན་གྱི་གཙུག་རྒྱན་མཉམ་མེད་པ། །ཤེས་རབ་རྒྱལ་མཚན་ཞབས་ལ་གསོལ་བ་འདེབས།། །།ལན་གསུམ་བརྗོད། རྩོམ་ཡིག་འདིའི་འཕྲོ་ཀློག » »
1,313 total views, no views today
༡༽རྒྱལ་ཀུན་འདུས་པའི་བདག་ཉིད་བྱིན་གྱིས་བརླབས་པའི་སྟོན་པ་དཔལ་ལྡན་དྲིན་ཅན་རྩ་བའི་བླ་མ་ཉིད་རྣམ་པ་ཀུན་བཟང་གཤེན་ལྷ་འོད་དཀར་གྱི་ཆ་ལུགས་སུ་བཞུགས་པ། དེ་ཡང་ལོངས་སྤྱོད་རྫོགས་སྐུའི་ཕྱག་རྒྱ་ཉེར་ལྔ།ཞི་བའི་རྒྱན་བཅུ་གསུམ།ཚངས་པའི་ཚུལ་དགུ། མཚན་བཟང་པོ་སུམ་ཅུ་རྩ་གཉིས།དཔེ་བྱད་བཟང་པོ་བརྒྱད་ཅུ།ངེས་པའི་ཐོ་ཡིག་བཞི་བཅུ།འོད་ཟེར་གྱི་ཕུང་པོ་བྱེ་བ་འཕྲོ་བའི་ཚུལ་དུ་བཞུགས་པ། རྩོམ་ཡིག་འདིའི་འཕྲོ་ཀློག » »
1,409 total views, no views today
བཤད་སྒྲུབ་མཁན་པོ་དགེ་བཤེས་ཉི་མ་དོན་འགྲུབ་ཀྱིས་མཛད།
རིན་ཆེན་སྒྲོན་མ་འཁོར་བ་དོང་སྤྲུག་གི་མདོ་སྡེ་ཡན་ལག་བརྒྱད་པ་འདི་ཉིད་ཀྱི་བྱུང་ཁུངས་རིམ་པ་ཇི་ལྟར་ཡིན་ཞེ་ན། དེ་ཡང་ཕུན་སུམ་ཚོགས་པ་ལྔ་དང་ལྡན་པའི་གླེང་གཞི་ཅན་ཡིན་ཏེ། སྟོན་པ་ཕུན་སུམ་ཚོགས་པ་རྣམ་འདྲེན་བརྒྱད་པ་རྒྱལ་བ་གཤེན་རབ་མི་བོ་ཀུན་ལས་རྣམ་པར་རྒྱལ་བ་དེ་ཉིད་དོ། སྟོན་པ་ཕུན་སུམ་ཚོགས་ཚུལ་ཇི་ལྟར་ཡིན་ཞེ་ན། མི་མཇེད་སྟོང་གསུམ་འདུལ་བའི་སྟོན་པ་ཆེན་པ་དེ་ཉིད་ལ། སྐུ་ཡི་ཆ་ནས་སྐུ་གསུམ་དང་སྐུ་ལྔ་ལྷུན་རྫོགས་སུ་གནས་པས་སྐུ་ཕུན་སུམ་ཚོགས་པ་ཡིན། གསུང་གི་ཆ་ནས་རང་བཞིན་འགག་པ་མེད་པའི་གསུང་སྟེ་ཚངས་དབྱངས་ཡན་ལག་དྲུག་ཅུའི་རང་སྒྲ་འགག་མེད་དུ་སྒྲོགས་པས་གསུང་ཕུན་སུམ་ཚོགས་པ་ཡིན། ཐུགས་ཀྱི་ཆ་ནས་མཁྱེན་པའི་ཡེ་ཤེས་བརྒྱད་ཁྲི་བཞི་སྟོང་འདུ་འབྲལ་མེད་པར་མི་ཟད་རྒྱན་གྱི་འཁོར་ལོར་གྲུབ་པས་ཐུགས་ཕུན་སུམ་ཚོགས་པ་ཡིན། རྩོམ་ཡིག་འདིའི་འཕྲོ་ཀློག » »
1,076 total views, no views today
རྩོམ་པ་པོ་ཨཅཱརྱ་གཟི་གཡང་།
མི་སྣ་གྲགས་ཆེན་དེའི་སྐོར་ཤར་ནུབ་ཀྱི་མཁས་པ་མང་པོས་དཔྱད་རྩོམ་ལྷུག་པོར་བྲིས་གནང་ཡོད་པས། ངོས་རང་ནས་དེའི་སྐོར་སྔར་གྲགས་མ་མྱོང་བའི་གཏམ་གསར་པ་དམིགས་བསལ་བཤད་རྒྱུ་མེད་ཀྱང་། སྔ་ཕྱིའི་བྱུང་བ་ལ་ཕྱིར་འདང་རྒྱག་པར་སྤྲོ། དེ་ཡང་དབྱིག་གཉེན་གྱི་དུས་རབས་ཀྱི་སྐོར་ལོ་རྒྱུས་སྨྲ་བ་མང་པོའི་བཞེད་པ་མི་མཐུན་པ་མང་པོ་སྣང་། སློབ་དཔོན་འདིའི་འཁྲུངས་ཡུལ་དང་འདས་ཡུལ། མངོན་མཛོད་རྩོམ་ཚུལ། མཁས་དབང་འདི་ལ་སྔ་ཕྱི་གཉིས་སུ་ཡོད་པའི་བཞེད་པ་མི་མཐུན་པ་སོགས་མང་པོ་མཆིས།
འདིར་ས་བཅད་ལྔའི་ལམ་ནས་སློབ་དཔོན་གྲགས་ཆེན་དེའི་སྐོར་གླེང་བར་བྱ་རྒྱུ་ཡིན། རྩོམ་ཡིག་འདིའི་འཕྲོ་ཀློག » »
1,898 total views, 1 views today
ཞང་ཞུང་གི་སྐད་དུ། །གྱེར་ཞི་ཐ་ཚན་ཏི་ཀ་ཏན་ཏྲ་ད་དོད་ཅི། །རྒྱ་གར་གྱི་སྐད་དུ། །ཏིར་ཏི་ཀ་ཤན་ཏི། །རྒྱལ་ནམ་པ་ལྡོང་གི་སྐད་དུ། །ལྡན་ཏོ་དེ་བ་ཙེ། །མེ་ཉག་གི་སྐད་དུ། །མི་ལཱ་མུ་ཕེད། །གེ་སར་གྱི་སྐད་དུ། །རག་ཤའི་རྦེང་ཆིལ། །སུམ་པའི་སྐད་དུ། །ཁྲེ་ཟེ་ཉོ་པེ་ན། །བོད་སྐད་དུ། །བོན་ཐམས་ཅད་ཀྱི་ཡང་སྙིང། །གཏན་ཚིགས་ངེས་པའི་གལ་མདོ། །ཏན་ཏྲ་ཉི་མའི་འཁོར་ལོ་ཞེས་བྱ་བ། །གཤེན་རབ་སྟོན་པའི་སྐུ་ལ་ཕྱག་འཚལ་ལོ། །རེས་ཤིག་མཚོ་མུ་ལེ་ཏིང་འདུས་ཀྱི་འགྲམ། །གྲོང་ཁྱེར་རྒྱལ་བ་མཉེས་བྱེད་ཀྱི་དབུས། །ཤིང་ཨ་པར་ལྗོན་པའི་བསིལ། །མཁར་ཟོ་བོ་ཁྱུང་རྩེ་ཞེས་བྱ་བ་ན། །མཁས་པ་ཆེན་པོ་ད་མི་ཐད་གེ་ཞེས་བྱ་བ་བཞུགས་པ་ལ། །གཤེན་མ་ངོར་པྲ་ཕུད་ཅེས་བྱ་བས། །གཡུང་དྲུང་སེམས་ཀྱི་དོན་ཞུས་ཏེ། །དགེ་སྤྱོད་དང་དུ་བཞེས་ཤིང། །གསང་སྤྱོད་མཐིལ་དུ་ཕབ་པས། །གྲུབ་པའི་མངའ་བསྙེམས་ཏེ། ། རྩོམ་ཡིག་འདིའི་འཕྲོ་ཀློག » »
783 total views, no views today


text:
གོང་དུ་དྲངས་པའི་གཞིས་བཞུགས་བོད་རིགས་ཤེས་ལྡན་པ་གསུམ་གྱི་རྩོམ་ཡིག་ཁག་གི་ནང་། རིམ་པ་བཞིན། “གཡོན་ཐལ་ཆེ་བའི་སྲིད་བྱུས་ཀྱི་རྒྱུན་བསྲིངས་”ཞེས་དང་། “མི་རིགས་གཅིག་འདྲེས་”ཞེས་པ། “བོད་མི་རིགས་རྒྱ་རིགས་ཅན་དུ་བསྒྱུར་བའི་གོམ་སྟབས་”ཞེས་གསལ་བ་དེ་དག་ཚིག་མི་འདྲ་བ་མ་གཏོགས། དོན་གྱི་བབས་ས་ནི་གཅིག་སྟེ། བོད་ཀྱི་སྐད་ཡིག་རིག་གཞུང་རྩ་མེད་བཏང་སྟེ་རྒྱ་རིགས་ཅན་དུ་སྒྱུར་ཐབས་བྱེད་པ་དེར་ཟེར་བ་རེད།
༡༩༥༥ ནས་ ༡༩༧༩ བར་གྱི་དུས་ཡུན་ནང་། དམངས་གཙོའི་བཅོས་སྒྱུར་དང་རིག་གནས་གསར་བརྗེ་ཆེན་པོ་སོགས་ཀྱི་ལས་འགུལ་སྤེལ་ཏེ། བོད་ནང་བོད་མི་རིགས་ཀྱི་ཁྱད་ཆོས་མཚོན་བྱེད་ཕལ་མོ་ཆེ་རྩ་མེད་དུ་གཏོང་ཐབས་བྱས་པ་ནི་ཀུན་གསལ་ཡིན་པས་འདིར་དཔང་རྟགས་མང་པོ་འདྲེན་པའི་ངལ་བ་བསྟེན་དགོས་དོན་མེད། ༡༩༨༠ ནས་ ༡༩༩༠ དུས་ཡུན་ནང་། མི་རིགས་ཀྱི་སྲིད་བྱུས་དོན་འཁྱོལ་བྱས་པ་ཡིན་ཞེས་བོད་ནང་ཆོས་དང་རིག་གཞུང་། སྐད་ཡིག་བཅས་ཀྱི་ཐད་ཅུང་ཟད་གུ་ཡངས་ཀྱི་སྲིད་བྱུས་ཤིག་ལག་བསྟར་བྱས་ཡོད། འོན་ཀྱང་ ༡༩༨༧ ལོ་ནས་བོད་ཀྱི་རྒྱལ་ས་ལྷ་སར་བོད་མི་ཚོས་བསྟུད་མར་རྒྱ་ནག་གི་དབང་སྒྱུར་ལ་ཞི་བའི་ངོ་རྒོལ་ཐེངས་མང་བྱས་རྗེས། ༡༩༩༣།༩༤ (འགྱུར་བ་འདི་སྐབས་དེའི་བོད་ཀྱི་ལས་དོན་སྐོར་གྱི་བཞུགས་མོལ་ཚོགས་འདུ་དང་འབྲེལ་བ་ཡོད་ཀྱང་ཡིག་ཚོགས་ལ་འཇིགས་ཏེ་རྒྱས་གླེང་བྱས་མེད་)ཙམ་ནས་རྒྱ་ནག་གཞུང་གིས། བོད་ཀྱི་ཐུན་མོང་མ་ཡིན་པའི་ཁྱད་ཆོས་མཚོན་བྱེད་ཀྱི་རིག་གཞུང་གི་ཆ་ལག་ཚང་མ་དགྲ་རུ་བཟུང་སྟེ། རྩ་མེད་དང་ནུས་མེད་དུ་གཏོང་ཐབས་བྱས་པའི་ཚབ་ཏུ། རྒྱ་ནག་གི་སྐད་ཡིག་རིག་གཞུང་གི་རྩ་བ་བརྟན་པོ་ཞིག་འཛུགས་ཐབས་བྱས་ཡོད།
དུས་རབས་ཉི་ཤུ་པའི་དུས་མཇུག་དང་ཉེར་གཅིག་པའི་དུས་འགོ་འདིར། སྔོན་མ་ལྟར་མི་རིགས་ཤིག་གི་རིག་གཞུང་དང་སྐད་ཡིག་རྩ་མེད་ཀྱི་སྲིད་བྱུས་ཤིག་མངོན་གསལ་དུ་ལག་བསྟར་བྱེད་བསམས་ནའང་བྱེད་ཐབས་བྲལ་བ་ཞིག་རེད། ལྷག་པར་དུ་བོད་ཀྱི་སྐད་ཡིག་དང་རིག་གཞུང་ལ་རྒྱ་ནག་ནང་གི་ཤེས་ཡོན་ཅན་དང་རྒྱལ་སྤྱིའི་སྤྱི་ཚོགས་ཀྱིས་རྩ་ཆེར་བརྩིས་ཏེ་དགའ་མོས་ཧ་ཅང་ཆེན་པོ་བྱེད་བཞིན་པའི་དུས་སུ། རྒྱ་ནག་གཞུང་གིས་ཀྱང་ཕྱི་ཚུལ་དུ། བོད་ཀྱི་སྐད་ཡིག་རིག་གཞུང་ལ་ཆེ་མཐོང་དང་སྲུང་སྐྱོབས་བྱེད་ཁུལ་ཞིག་མ་བྱས་རང་བྱས་རེད། འོན་ཀྱང་རྒྱ་ནག་གཞུང་གི་མིག་ནང་། བོད་མི་ཚོས་ཇི་ཙམ་གྱིས་རང་གི་སྐད་ཡིག་དང་རིག་གཞུང་ལ་མྱོང་འདྲིས་བྱས་ན། དེ་ཙམ་གྱིས་རྒྱ་ནག་དང་ཐག་རིང་དུ་འགྲོ་བའི་མཐོང་ཚུལ་ཞིག་ཡོང་གི་ཡོད་པར་བརྟེན། བོད་ཀྱི་སྐད་ཡིག་རིག་གཞུང་རྩ་མེད་དུ་གཏོང་རྒྱུའི་སྲིད་བྱུས་དེ་ཡང་ཁོང་ཚོའི་ཡོལ་བའི་རྒྱབ་ཀྱི་འཆར་གཞིའི་ཁོངས་སུ་ཡོད་པ་རེད། སྲིད་བྱུས་འདི་མངོན་པར་མི་གསལ་བ་ཞིག་ཡིན་པས། ང་ཚོས་རྒྱ་གཞུང་གི་གཏན་འབེབས་ཡིག་ཆ་ཁ་གསལ་དཔང་རྟགས་སུ་དྲངས་ཏེ་ཐེར་འདོན་བྱེད་དཀའ་ཡང་། བོད་སྡོད་འབྲེལ་ཡོད་དཔོན་རིགས་ཚོའི་ཁ་ནས་སྐབས་སྐབས་སུ་ཐོན་པའི་གཏམ་བཤད་འགའ་ཞིག་གི་ཐོག་ནས། རྒྱ་ནག་གཞུང་གིས་སྲིད་བྱུས་དེ་འདྲ་ཞིག་ཏན་ཏན་བཟུང་ཡོད་པ་ར་སྤྲོད་བྱེད་ཐུབ། དཔེར་ན། བོད་རང་སྐྱོང་ལྗོངས་ཟེར་བའི་སློབ་གསོ་ཐིང་གི་དྲུང་ཆེ་ཀྲང་རུང་ཡང་གིས་ཕྱི་ལོ་ ༢༠༠༠ ཟླ་ ༨ ཚེས་ ༡ ཉིན་བཤད་པའི་གཏམ་བཤད་ཅིག་ཏུ་
“སྤྱི་ཚོགས་རིང་ལུགས་ཀྱི་རྒྱུན་འཛིན་པ་གསོ་སྐྱོང་བྱ་རྒྱུ་ནི་སློབ་གསོའི་ལས་དོན་གྱི་རྩ་བའི་ལས་འགན་ཞིག་ཡིན། བོད་དུ་ཁ་བྲལ་ལ་ངོ་རྒོལ་དང་ཏཱ་ལར་དགག་རྒྱག་ཐེར་འདོན་བྱ་རྒྱུ་ནི་ལོ་ཆུང་སློབ་མར་ཆབ་སྲིད་བསམ་བློའི་སློབ་གསོ་གཏོང་བའི་གལ་ཆེའི་ནང་དོན་ཞིག་རེད། ང་ཚོ་དང་ཏཱ་ལའི་རུ་ཚོགས་དབར་རྒྱུན་འཛིན་པ་དང་མི་རབས་རྗེས་མ་འཕྲོག་རེས་ཀྱི་འཐབ་རྩོད་དེ་ཡུན་རིང་དང༌། རྣོ་ངར་ལྡན་པ། རྙོག་འཛིང་ཆེ་བ་ཞིག་ཡིན་པས། རང་རེའི་བློ་འདོད་ལྟར་འགྱུར་བ་གཏོང་ཐུབ་པ་ཞིག་མ་ཡིན། རིམ་པ་མི་འདྲ་བ་དང་རྣམ་རིགས་མི་འདྲ་བའི་སློབ་གྲྭ་ཚང་མས་ཏཱ་ལར་དགག་རྒྱག་དང་ཁ་འཕྲལ་ལ་ངོ་རྒོལ། ལྷ་མེད་སྨྲ་བ་བཅས་ཀྱི་སློབ་གསོ་ཡུན་རིང་གཏིང་ཟབ་གཏོང་དགོས། དགེ་རྒན་ཚང་མ་ཆོས་ལ་དད་པ་བྱེད་མི་ཆོག་པ་བསྐྱར་བཤད་བྱ་རྒྱུ་ཡིན། སློབ་གྲྭའི་ནང་ཆོས་ཕྱོགས་ཀྱི་བྱེད་སྒོ་སྤེལ་ཕྱིན་ཞིབ་བཤེར་ཐག་གཅོད་ནན་པོ་བྱེད་དགོས། སློབ་གྲྭས་སློབ་མ་སྒྲིག་འཛུགས་བྱས་ཏེ་ཆོས་ཕྱོགས་བྱེད་སྒོར་ཞུགས་མི་ཆོག སློབ་གྲྭའི་སྒྲིག་ཁྲིམས་སྒྲིག་ལམ་ནང་ཆོས་ཕྱོགས་ཀྱི་བྱེད་སྒོར་མི་ཞུགས་པའི་ནང་དོན་འཇུག་དགོས། སློབ་མ་རྣམས་ལ་ལྷ་མེད་སྨྲ་བ་དང་ཡང་དག་པའི་“ལྟ་བ་བཞི་”འཛུགས་རྒྱུའི་སློབ་གསོ་དང་སྣེ་འཁྲིད་བྱེད་དགོས།”(༣༦) ཞེས་བཤད་ཡོད།དེ་བཞིན་བོད་རང་སྐྱོང་ལྗོངས་ཟེར་བའི་དམར་ཤོག་དྲུང་ཆེ་ཁྲེན་ཁུའེ་ཡོན་གྱིས།
“སློབ་གྲྭའི་བཤད་སྟེགས་ནི་ང་ཚོས་མི་གསོ་སྐྱོང་བྱེད་ས་ཞིག་ཡིན་པ་ལས་དམངས་གཙོའི་བཤད་སྟེགས་ཤིག་མིན་པས་ངེས་པར་དུ་སྤྱི་ཚོགས་རིང་ལུགས་ཀྱིས་འཛིན་དགོས་པ་ལས་ཁ་བྲལ་རིང་ལུགས་པ་དང་ཆོས་ལུགས་སེམས་གཙོ་རིང་ལུགས་ཀྱིས་བཟུང་བའམ་བཤད་སྟེགས་བྱས་ཏེ་མི་དམངས་ཀྱི་བུ་ཕྲུག་ལ་དུག་སྐྱོན་གཏོང་བར་བལྟས་ནས་སྡོད་རྒྱུ་མེད། ད་ལྟ་ས་ཁུལ་དང་རྫོང༌། ཤང་བཅས་ཁག་གཅིག་གིས་རང་ལྗོངས་ཀྱི་སློབ་གྲྭ་འགའ་ཞིག་ནས་ཐོན་པའི་སློབ་མར་བློས་མི་འཁེལ་ཞིང༌། སློབ་གྲྭའི་ནང་དགེ་རྒན་དགོས་མཁོ་ཆེ་རུང་ལྗོངས་ནང་ཁུལ་གྱི་སློབ་གྲྭ་ཐོན་པའི་སློབ་མ་དགེ་རྒན་ལ་བསྡུ་འདོད་བྱེད་ཀྱི་མེད་པ་རེད། དོན་དེར་ང་ཚོས་དོ་སྣང་ཆེན་པོ་བྱེད་དགོས། ་་་ གལ་ཏེ་ཡུན་རིང་འགྱུར་ལྡོག་མ་བཏང་ན་སློབ་གསོ་དེ་འདྲ་མ་གཉེར་ན་ཡག་གི་རེད། ་་་ སློབ་གྲྭའི་བཤད་སྟེགས་དེ་ནང་བཤུག་གཏོང་རྒྱུ་མེད་ལ་ཕྱོགས་གཉིས་ཆ་སྙོམས་སུའང་བགོ་རྒྱུ་མེད། བཤད་སྟེགས་དེའི་ཐོག་ནས་གུང་ཁྲན་ཏང་གིས་ཤོད་པ་དང༌། གུང་ཁྲན་ཏང་ལ་ངོ་རྒོལ་བྱེད་མཁན་གྱིས་ཀྱང་ཤོད་པ། མེས་རྒྱལ་གོང་བུ་གཅིག་གྱུར་སྲུང་མཁན་གྱིས་ཤོད་པ་དང༌། མི་རིགས་ཁ་བྲལ་ངན་སྐུལ་བྱེད་མཁན་གྱིས་ཀྱང་ཤོད་པ། དེ་འདྲ་བྱས་ན་ག་ནས་འགྲིག སློབ་གྲྭའི་བཤད་སྟེགས་ནང་བཤུག་གཏོང་རྒྱུ་མེད་ལ་ཕྱོགས་གཉིས་ཀར་ཆ་སྙོམས་ལའང་བགོ་རྒྱུ་མེད་པར་སྤྱི་ཚོགས་རིང་ལུགས་གཅིག་པུས་དམ་བཟུང་བྱེད་དགོས། ལོ་རྒྱུས་ཀྱི་རྒྱུ་རྐྱེན་དབང་གིས་དགེ་རྒན་རེ་ཟུང་ངམ་ཆེས་ཉུང་ཤས་ལ་ཏཱ་ལའི་རུ་ཚོགས་དང་ཆོས་ཀྱི་ཤུགས་རྐྱེན་ཟབ་ཙམ་ཐེབས་གཤིས་གལ་ཏེ་དེ་ཚོར་ཚོད་འཛིན་མེད་པར་སློབ་ཁང་ནང་རང་སྣང་གང་དྲན་གྱིས་གནོད་པ་ཡོད་རིགས་ཁྱབ་སྤེལ་བཏང་སྟེ་སློབ་ཕྲུག་ལ་ཤུགས་རྐྱེན་བཟོས་ཚེ་དེ་ནི་རྒྱལ་ཁབ་ཀྱི་བཅའ་ཁྲིམས་ནང་མི་ཆོག་པ་ཞིག་རེད། དགེ་རྒན་གྱི་དཔུང་ཁག་ནང་བསམ་བློ་ཆབ་སྲིད་ཀྱི་ལས་དོན་ལ་ཤུགས་སྣོན་རྒྱག་དགོས་”(༣༧)ཞེས་བཤད་ཡོད། གོང་གསལ་གཏམ་བཤད་ཀྱི་ནང་དོན་ལ་གཞིགས་ན། རྒྱ་ནག་གཞུང་གིས།
- ༡༽ བོད་ཀྱི་རིག་གཞུང་ནི། སྤྱི་ཚོགས་རིང་ལུགས་ཀྱི་བསམ་པའི་དཔལ་ཡོན་དང་འགལ་ཞིང་གནོད་ཚབས་ཅན་གྱི་དུག་རྫས་ཤིག་ཏུ་ངོས་འཛིན་བྱེད་པ་དང་།
- ༢༽ སྲོལ་རྒྱུན་གྱི་འདུ་ཤེས་ཟབ་པའི་བོད་ཀྱི་གྲོང་གསེབ་རྫོང་ཁག་ནས་སློབ་ཐོན་བྱུང་བའི་ཤེས་ལྡན་མི་སྣར་ཡིད་ཆེས་མེད་སྟབས་དགོས་མཁོ་ཆེ་རུང་ལས་ཀ་མི་སྤྲོད་པ།
- ༣༽ བོད་རིགས་དགེ་རྒན་ཚོས་བོད་ཕྲུག་ཚོར་སློབ་ཁྲིད་གནང་ཞོར་རང་གི་རིག་གཞུང་ངོ་མའི་ནང་དོན་ཕྲན་བུ་བཤད་པ་ཙམ་ལའང་སྡང་ཟུག་དང་དམ་དྲག་ཧ་ཅང་ཆེན་པོ་བྱེད་པ།
- ༤༽ བོད་ཀྱི་རིག་གཞུང་གི་ཉིང་བཅུད་ནང་པ་སངས་རྒྱས་པའི་ཆོས་དེ། བོད་མི་རྣམས་ཏཱ་ལའི་བླ་མ་མཆོག་ལ་ཕྱོགས་མཁན་ཞིག་དང་། རྒྱ་ནག་གཞུང་དང་སེམས་ཐག་རིང་དུ་འགྲོ་བྱེད་ཅིག་ཏུ་བརྩིས་ཏེ། ཐབས་རྣམ་ཡོད་རྒུས་རྩ་མེད་ནུས་མེད་དུ་གཏོང་ཐབས་བྱེད་པ་མཐོང་ཐུབ།
“ཕྱོགས་གཅིག་ནས་གྲ་རྒྱས་དམ་འཛིན་དང་ཕྱོགས་གཞན་ཞིག་ནས་དོ་དམ་དམ་འཛིན། གཞན་ཡང་འཛུགས་གཏོར་ཟུང་འབྲེལ་བྱ་རྒྱུ་རྒྱུན་འཁྱོངས་ཀྱིས་སྲོལ་རྒྱུན་རིག་གནས་ལ་“སྙིགས་དོར་བཅུད་ལེན་”གྱི་རྣམ་འགྱུར་འཛིན་ཏེ་ཕུལ་བྱུང་གི་སྲོལ་རྒྱུན་རིག་གནས་རྒྱུད་འཛིན་འཕེལ་རྒྱས་གཏོང་བ་དང་ཆོས་ལུགས་རིག་གནས་ཀྱིས་མི་རྣམས་ཀྱི་བསམ་པའི་འཚོ་བར་སིམ་འཛུལ་དང་ཤུགས་རྐྱེན་འཐེབ་རྒྱུ་ཆུང་དུ་དང་བཀག་འགོག་བྱེད་པ་དང༌། ཧུར་བརྩོན་ཆེན་པོས་མི་རིགས་གཞན་གྱི་ཕུལ་བྱུང་རིག་གནས་ཀྱི་གྲུབ་འབྲས་བསྡུ་ལེན་གྱིས་ཤུགས་ཆེའི་སྒོ་ནས་སྤྱི་ཚོགས་རིང་ལུགས་ཀྱི་རིག་གནས་གསར་པ་འཕེལ་རྒྱས་བཏང་་་དགོས། ་་་ ངེས་པར་དུ་ལོག་སྤྱོད་དང་རུལ་སུངས་ཀྱི་རིག་གནས་ལ་ངོ་རྒོལ་བྱ་དགོས། རང་ལྗོངས་སུ་གནས་པའི་ལོག་སྤྱོད་དང་རུལ་སུངས་ཀྱི་རིག་གནས་ནི་གཙོ་བོ་ཆོས་ལུགས་རིག་གནས་དང་སྲོལ་རྒྱུན་རིག་གནས་ཁྲོད་ཀྱི་“སྙིགས་མ་”རྣམས་ཡིན། ་་་ ལོག་སྤྱོད་དང་རུལ་སུངས་ཀྱི་རིག་གནས་དང་སྤྱི་ཚོགས་རིང་ལུགས་ཀྱི་རིག་གནས་གསར་པའི་དབར་གྱི་འཐབ་རྩོད་ནི་ཁྱོད་ཤི་ང་གསོན་གྱི་འཐབ་རྩོད་ཅིག་ཡིན་ཞིང༌། ལོག་སྤྱོད་དང་རུལ་སུངས་ཀྱི་རིག་གནས་རྩ་མེད་མ་བཟོས་ན་སྤྱི་ཚོགས་རིང་ལུགས་ཀྱི་རིག་གནས་གསར་པ་འཛུགས་དཀའ་བ་དང༌། ཤུགས་ཆེའི་སྒོ་ནས་སྤྱི་ཚོགས་རིང་ལུགས་ཀྱི་རིག་གནས་གསར་པ་གོང་འཕེལ་བཏང་ན་གཞི་ནས་ལོག་སྤྱོད་དང་རུལ་སུངས་ཀྱི་རིག་གནས་ཁྲོམ་ར་མེད་པ་ཆགས་ཐུབ་གཤིས། འཛུགས་གཏོར་ནི་ཕན་ཚུན་ཟུང་འབྲེལ་གྱི་བརྒྱུད་རིམ་ཞིག་ཡིན་པར་ངོས་འཛིན་ཐུབ་པ་བྱ་དགོས། གཏོར་འཛུགས་གཉིས་ཀྱི་འབྲེལ་བའི་ཁྲོད་གཏོར་བ་ནི་སྔོན་འགྲོ་དང་འཛུགས་རྒྱུ་ནི་དམིགས་ཡུལ་དང་འགག་རྩའང་ཡིན་པས། ང་ཚོས་ངེས་པར་དུ་འཛུགས་རྒྱུ་གཙོ་བཟུང་བྱ་དགོས།” (༣༨)ཞེས་བཤད་ཡོད། དེ་བཞིན་བོད་རང་སྐྱོང་ལྗོངས་ཟེར་བའི་དཔོན་རིགས་རག་སྡིས་ཀྱིས་བོད་རང་སྐྱོང་ལྗོངས་ཟེར་བའི་ཏང་ཨུད་ཀྱི་སྐབས་ལྔ་པའི་འཐུས་མི་ཚང་འཛོམས་གྲོས་ཚོགས་ཐེངས་གསུམ་པའི་ཐོག
“རུལ་སུངས་ཀྱི་བྱ་དངོས་ཏེ་བསམ་བློའི་འདུ་ཤེས་སམ་ཡང་ན་རྗེས་ལུས་ཀྱི་སྲོལ་རྒྱུན་གོམས་གཤིས་ཅི་འདྲ་ཞིག་ཡིན་རུང་ཚང་མ་རང་འགུལ་ངང་རྩ་མེད་འགྲོ་མི་ཐུབ་ཅིང༌། ལྷག་པར་དུ་ཏཱ་ལའི་རུ་ཚོགས་ཀྱིས་ཨུ་ཚུགས་ཀྱི་སྒོ་ནས་རུལ་སུངས་ཀྱི་བྱ་དངོས་དེ་དག་སྤྱད་དེ་ང་ཚོར་ཚུར་རྒོལ་བྱེད་པའི་སྐབས་དེ་བས་རང་འགུལ་ངང་རྩ་མེད་དུ་འགྲོ་མི་ཐུབ། ང་ཚོས་ངེས་པར་དུ་རུལ་སུངས་དང་ལོག་སྤྱོད་ཀྱི་རིག་གནས་རྣམས་གཙང་སེལ་བྱེད་དགོས། དེ་ལས་ལྡོག་ན་ཚད་མཐོའི་བསམ་པའི་དཔལ་ཡོན་འཛུགས་སྐྲུན་བྱ་རྒྱུ་ཟེར་བ་གླེང་ཐབས་བྲལ།”(༣༩)ཞེས་བཤད་ཡོད། གོང་གསལ་རྒྱ་ནག་གཞུང་གི་གནད་ཡོད་ལས་བྱེད་གཉིས་ཀྱི་གཏམ་བཤད་ཐོག་ནས། ང་ཚོས་མཐོང་ཐུབ་པ་ཞིག་ནི། བོད་ཀྱི་རྩ་ཆེའི་རིག་གཞུང་གི་ཆ་ལག་རྣམས་ལ་རྒྱ་ནག་གཞུང་གིས་“རུལ་སུངས་”དང་“ལོག་སྤྱོད་ཀྱི་རིག་གནས་”ཞེས་པའི་ཉེས་མིང་ཧ་ཅང་ཆེན་པོ་ཞིག་བཏགས་ཏེ་རྩ་མེད་གཏོང་གི་ཡོད་ཀྱང་། ཕྱི་ཚུལ་དུ་བོད་ཀྱི་རིག་གཞུང་གི་ཆ་ཡོངས་རྫོགས་ལ་གཟས་པ་མ་ཡིན་པར་ཆ་ཤས་ཤིག་ལ་གཟས་ཁུལ་བྱེད་ཅིང་། ཡང་སྙིང་ཆ་ཤས་གང་ཞིག་“རུལ་སུངས་”དང་“ལོག་སྤྱོད་”ཡིན་མིན་ཞིབ་ཆ་གང་ཡང་བྱས་མེད་ལ། “རུལ་སུངས་”དང་“ལོག་སྤྱོད་”ཀྱི་རིག་གནས་ཡིན་པར་སྒྲུབ་བྱེད་རྒྱུ་མཚན་ཡང་གསལ་པོ་བགྲང་མེད། ཁོང་ཚོས་བཤད་པའི་རྒྱུ་མཚན་ནི་མཐར་གཏུགས་ན། “ཚད་མཐོའི་བསམ་པའི་དཔལ་ཡོན་འཛུགས་སྐྲུན་བྱ་རྒྱུ་ཟེར་བ་གླེང་ཐབས་བྲལ༌”ཞེས་པ་དང་། “ཏཱ་ལའི་རུ་ཚོགས་ཀྱིས་ཨུ་ཚུགས་ཀྱི་སྒོ་ནས་རུལ་སུངས་ཀྱི་བྱ་དངོས་དེ་དག་སྤྱད་དེ་ང་ཚོར་ཚུར་རྒོལ་བྱེད” “ལོག་སྤྱོད་དང་རུལ་སུངས་ཀྱི་རིག་གནས་རྩ་མེད་མ་བཟོས་ན་སྤྱི་ཚོགས་རིང་ལུགས་ཀྱི་རིག་གནས་གསར་པ་འཛུགས་དཀའ་”ཞེས་བོད་ཀྱི་རིག་གཞུང་ལ་ཆབ་སྲིད་ཀྱི་ཞྭ་མོ་ནག་པོ་རེ་བཙན་ཤེད་ཀྱིས་གཡོགས་ཡོང་བ་ལས། ཡང་སྙིང་ཚུལ་ཇི་ལྟར་རུལ་སུངས་དང་ལོག་སྤྱོད་ཡིན་ཚུལ་བཤད་མེད་ལ་བཤད་ཐུབ་པ་ཞིག་ཀྱང་མ་རེད།
སྙིང་པོ་དྲིལ་ན། གོང་གསལ་གྱི་གཏམ་བཤད་ཐོག་ནས། བོད་ཀྱི་རིག་གཞུང་གི་སྙིང་པོ་ནང་པ་སངས་རྒྱས་ཀྱི་ཆོས་དང་འབྲེལ་བའི་མཚོན་ཚུལ་ཡོངས་རྫོགས་དང༌། སྲོལ་རྒྱུན་གྱི་བསམ་བློ་རྣམས་ལ་ལོག་སྤྱོད་དང་རུལ་སུངས་ཞེས་པའི་མིང་བཏགས་ཏེ་རྩ་མེད་བཟོས་རྗེས་རྒྱ་ནག་གི་རིག་གཞུང་དང་རྒྱ་ནག་ལ་དགའ་ཞེན་བྱེད་དགོས་པའི་རིག་གཞུང་གི་མ་ལག་གཅིག་གསར་འཛུགས་བྱ་རྒྱུའི་དམིགས་ཡུལ་བཟུང་ཡོད་པ་གསལ་པོ་མཚོན་ཡོད་ལ། དོན་དུའང་བོད་ནང་ད་ལྟ་འགྲོ་གྲོན་ཕངས་མེད་བཏང་སྟེ་ཚགས་པར་དང་བརྙན་འཕྲིན། དུས་དེབ། རིག་རྩལ་འཁྲབ་སྟོན་སོགས་བྱེད་སྒོ་གང་དང་གང་ཞིག་གཉེར་ཡང་དམིགས་ཡུལ་འདི་ག་རང་གི་ཆེད་དུ་ཡིན་པ་གསལ་པོར་གྱུར།
ད་དུང་རྒྱ་གཞུང་ལ་བཤད་སྟངས་གཞན་ཞིག་ཡོད་པ་ནི། རིག་གཞུང་ལ་“རྗེས་ལུས་”དང་“སྔོན་ཐོན་”གཉིས་སུ་དབྱེ་སྟེ། “སྔོན་ཐོན་”གྱི་ཆེད་དུ་“རྗེས་ལུས་”དོར་དགོས་པར་ནན་བཤད་བྱེད་པ་དེ་རེད། དེ་ཡང་རྒྱ་གཞུང་གིས་གཏན་ལ་ཕབ་པའི་ཡིག་ཆ་རང་གི་ནང་དུ།
“གཞི་རིམ་རིག་གནས་ཀྱི་ལས་དོན་དེ་མ་ལེ་རིང་ལུགས་དང་མའོ་ཙེ་ཏུང་གི་དགོངས་པ། ཏེང་ཞའོ་ཕིང་གི་རིག་པའི་གཞུང་ལུགས་ཀྱི་མཛུབ་ཁྲིད་བྱེད་པ་དང་ཅང་ཙེ་མིན་གྱི་མཚོན་བྱེད་གསུམ་གྱི་གལ་ཆེའི་དགོངས་དོན་གྱིས་གཅིག་གྱུར་བཀོད་འདོམས་འོག་སྔོན་ཐོན་རིག་གནས་འཛུགས་སྐྱོང་དང་ཐོག་མཐའ་བར་གསུམ་དུ་ཀྲུང་གོའི་སྔོན་ཐོན་རིག་གནས་ཀྱི་མདུན་སྐྱོད་ཁ་ཕྱོགས་རྒྱུན་འཁྱོངས་ཐོག་མི་རིགས་ཀྱི་ཕུལ་བྱུང་རིག་གནས་ཤུགས་ཆེར་དར་སྤེལ་དང༌། རྗེས་ལུས་ཀྱི་རིག་གནས་དོར་བ་དང་རུལ་སུང་གི་(སུངས་ཀྱི་)རིག་གནས་ལ་བཀག་འགོག་བྱེད་དགོས།”(༤༠)
ཞེས་བཀོད་ཡོད། ཁོང་ཚོས་བཤད་པའི་“སྔོན་ཐོན་རིག་གནས་”ཞེས་པ་ནི་རྒྱ་ནག་གི་རིག་གཞུང་ལ་ཟེར་ཞིང༌། “རྗེས་ལུས་”དང་“རུལ་སུངས་”གི་མིང་གིས་བསྙད་དེ་བཀག་འགོག་བྱེད་དགོས་པར་བཤད་པ་ནི། དོན་དུ་བོད་མི་རིགས་ཀྱི་ཐུན་མོང་མ་ཡིན་པའི་བསམ་བློའི་ཉིང་བཅུད་ཁག་ལ་ཟེར་བ་རེད། འོན་ཀྱང་འདིར་ཡང་སྔོན་ཐོན་ཡིན་པར་སྨྲས་པ་དེ་ཇི་ལྟར་སྔོན་ཐོན་ཡིན་པ་དང་། རྗེས་ལུས་ཡིན་པར་བསྒྲགས་པ་དེ་ཇི་ལྟར་རྗེས་ལུས་ཡིན་པའི་སྒྲུབ་བྱེད་རྒྱུ་མཚན་ཅི་ཡང་བཤད་མེད།
ཀློག་པ་པོ་ཚོས། གོང་དུ་རྒྱ་ནག་གཞུང་གིས་རིག་གཞུང་ལ་སྔོན་ཐོན་དང་རྗེས་ལུས་སུ་བཤད་པ་དང་། ཚད་མཐོ་བའི་རིག་གནས་དང་རུལ་སུངས་ལོག་སྤྱོད་ཀྱི་རིག་གནས་ཞེས་བཤད་པ་བདེན་ཡང་། དེའི་ཁོངས་ བོད་ཀྱི་སྐད་ཡིག་དྲངས་མི་འདུག་པས་འབྲེལ་བ་མི་འདུག་དྲན་སྲིད་པ་རེད། གནད་འགག་ནི། གཅིག་ནས་རྒྱ་ནག་གཞུང་གིས་རྩ་གཏོར་གཏོང་འདོད་ཀྱི་རིག་གཞུང་དེ། བོད་ཀྱི་རིག་གཞུང་སྤྱིའི་སྒྲོམ་གཞི་དང་གཙོ་གནད་དེ་རེད་མ་གཏོགས། དེའི་ཆ་ཤས་ཆུང་ངུ་ཞིག་རྩ་བ་ནས་མིན་པ་ཧ་ཅང་གསལ་པོ་རེད། དེར་བརྟེན། ཁོང་ཚོས་འདོད་པའི་“འཛུགས་གཏོར་ཟུང་འབྲེལ་”དེ་མངོན་འགྱུར་བྱ་དགོས་ཚེ། བོད་ཀྱི་སྐད་ཡིག་རྩ་མེད་དང་ནུས་མེད་དུ་མ་བཏང་བར་སྒྲུབ་ཐབས་མེད་པ་གསལ་པོ་ཤེས་ཀྱི་ཡོད། གཉིས་ནས། བོད་ཀྱི་སྐད་ཡིག་བྱུང་འཕེལ་གྱི་ལོ་རྒྱུས་དང་། དེའི་བརྡ་སྤྲོད་ཀྱི་གཞུང་ལུགས་ཀྱི་རྣམ་གཞག་གང་ལ་བལྟས་ནའང་། སྔོན་བྱོན་ཆོས་རྒྱལ་དང་ལོ་པཎ་གྱི་མཛད་རྗེས་དང་། དཀོན་མཆོག་གསུམ་གྱི་ཆེ་བ། བླ་སློབ་ཀྱི་དམ་ཚིག་སོགས་དང་ཁ་བྲལ་ཐབས་མེད་ལ། ཇི་ཙམ་གྱིས་བོད་ཡིག་ལ་སྦྱངས་པ་ཆེ་བ་དེ་ཙམ་གྱིས་བོད་མི་རིགས་དང་དེའི་རིག་གཞུང་གི་ཆེ་བ་དང་ཡོན་ཏན་ཤེས་ཐོག རྣམ་དཔྱོད་ཀྱི་རྩལ་རྒྱས་ནས་གཞན་ཟེར་རྗེས་འབྲང་མི་བྱེད་པ་དེ་ཡང་རྒྱ་གཞུང་གིས་གསལ་པོ་ཤེས་ཡོད་པ་རེད། དེར་བརྟེན། བོད་ཀྱི་སྐད་ཡིག་ནི་རྒྱ་ནག་གཞུང་གིས་རྩ་མེད་ནུས་མེད་དུ་གཏོང་འདོད་པའི་ཁོངས་ནས་ཨང་དང་པོའི་ཁོངས་ཡིན་པ་མ་གཏོགས་ཐ་མའི་གྲས་མིན་པ་གསལ་བར་གྱུར་རོ།།
གཞན་ཡང་བོད་རང་སྐྱོང་ལྗོངས་ཟེར་བའི་དཔོན་རིགས་རག་སྡིས་ཀྱིས།
“ལྗོངས་ནང་ཁུལ་གྱི་སློབ་གྲྭ་བའི་ནང་སྐེ་རས་དམར་པོ་བཏགས་ཏེ་དགོན་སྡེ་ཁག་ནང་མཆོད་ཐིགས་རྒྱག་པར་འགྲོ་མཁན་ཡོད་པ་མ་ཟད། ཏཱ་ལའི་རུ་ཚོགས་ཀྱི་ལོག་སྤྱོད་དྲིལ་བསྒྲགས་ཀྱི་མགོ་སྐོར་འོག་ཚུད་དེ་ཁ་ཕྲལ་གྱི་བྱེད་སྤྱོད་ལ་སྙིང་རྗེ་དང་ཐེ་ཞུགས་བྱེད་མཁན་ཡང་ཡོད། ལོ་ངོ་བཅུ་ཕྲག་ཁ་ཤས་སོང་རྗེས་ཁ་བྲལ་རིང་ལུགས་པའི་སྟོབས་ཤུགས་ཉམས་ཞན་དུ་འགྲོ་དང་ཡང་ན་རྒྱ་སྐྱེད་དུ་འགྲོ། དེ་བཞིན་རང་རེའི་གཞོན་ནུ་ལོ་ཆུང་ཁག་གཅིག་སྤྱི་ཚོགས་རིང་ལུགས་བྱ་གཞག་གི་རྒྱུན་འཛིན་པར་གྱུར་དང་ཡང་ན་ཁ་ཕྲལ་རིང་ལུགས་སྟོབས་ཤུགས་ཀྱི་ཤུལ་འཛིན་པར་གྱུར་མིན་དེ་ནི་ང་ཚོས་བསམ་བློ་ཟབ་མོ་གཏོང་དགོས་པའི་གནད་དོན་ཆེན་པོ་ཞིག་རེད། བོད་ཀྱི་སྤྱི་ཚོགས་རིང་ལུགས་བྱ་གཞག་ལ་ཤུལ་རྒྱུན་འཛིན་མཁན་ཡོད་པ་བྱེད་དགོས་ན་ང་ཚོས་ངེས་པར་དུ་གཞོན་ནུ་ལོ་ཆུང་གི་མི་རབས་དེར་སློབ་གསོ་གཏོང་རྒྱུར་ཤུགས་སྣོན་ཟམ་མི་ཆད་པ་རྒྱག་དགོས་ཤིང༌། ་་་ སྤྱི་ཚོགས་ཡོངས་ཀྱིས་ལས་དོན་དེར་མཐོང་ཆེན་བྱས་ནས་གཞོན་ནུ་ལོ་ཆུང་རྣམས་འཚར་ལོངས་ཡོང་བའི་ཕྱི་རོལ་གྱི་ཁོར་ཡུག་ཟམ་མི་ཆད་པར་གཙང་མ་ཡོང་བ་བྱེད་དགོས།”(༤༡)ཞེས་དང་།བོད་རང་སྐྱོང་ལྗོངས་ཟེར་བའི་འགོ་ཁྲིད་ཁྲེན་ཁུའེ་ཡོན་གྱི་གཏམ་བཤད་ནང༌།
“ང་ཚོའི་སློབ་གསོར་གྲུབ་འབྲས་ཐོབ་མིན་དེ་སློབ་གྲྭ་ཆེ་མོ་དང༌། ཆེད་ལས་སློབ་ཆེ། འབྲིང་རིམ་ཆེད་སློབ། སློབ་འབྲིང་བཅས་ཀྱི་སྔོན་ཐོན་ལག་འཁྱེར་ག་ཚོད་སྤྲད་ཡོད་མེད་དེ་མིན། མཐར་ཐུག་ནས་བཤད་ན་སློབ་ཐོན་སློབ་མ་དེ་ཏཱ་ལའི་རུ་ཚོགས་ལ་ངོ་རྒོལ་བྱེད་མཁན་དང་ཏཱ་ལའི་རུ་ཚོགས་ལ་སེམས་པ་ཕྱོགས་མཁན་ཡིན་པ། རླབས་ཆེན་གྱི་མེས་རྒྱལ་དང་རླབས་ཆེན་གྱི་སྤྱི་ཚོགས་རིང་ལུགས་བྱ་གཞག་ལ་བསམ་པ་རྣམ་དག་བྱེད་མཁན་ཡིན་མིན་ལ་བལྟ་དགོས། དེ་ནི་ང་ཚོའི་སློབ་གསོའི་ལས་དོན་ལ་བྱས་རྗེས་དང་ནོར་འཁྲུལ་ཇི་བྱུང་བསྡུར་བ་བྱེད་པའི་མངོན་གསལ་དོད་ཤོས་དང་གལ་ཆེ་ཤོས་ཀྱི་ཚད་གཞི་ཞིག་ཡིན་”(༤༢)ཞེས་བཤད་པ་འདི་ཚོར་གཞིགས་ན། རྒྱ་ནག་གཞུང་གིས་བོད་ཀྱི་རིག་གཞུང་ལ་ཆབ་སྲིད་ཀྱི་ཞྭ་མོ་ནག་པོ་ཞིག་ཇི་ལྟར་གཡོག་གི་ཡོད་པ་དང་། སློབ་གྲྭ་ཁག་གི་སྒྲུབ་བྱ་གཙོ་བོ་དེ་མི་རིགས་ཀྱི་རིག་གནས་དང་ཤེས་ཡོན་ཡིན་མིན་སོགས་གནད་འགག་མང་པོ་གསལ་བར་མཐོང་ནུས་པས་ཞོར་དུ་དྲངས་སོ།། །།
མཆན།
- (༣༦) ལྗོངས་ཡོངས་ཀྱི་ས་ ཁུལ་དང་གྲོང་ཁྱེར་ཁག་གི་སློབ་གསོ་ལུས་ཨུད་ཀྱི་ཀྲུའུ་རེན་ཚོགས་འདུའི་ཐོག་གི་ གཏམ་བཤད། གནད་བསྡུས། ཀྲང་རུང་ཡང༌། བོད་ལྗོངས་སློབ་གསོ། ༢༠༠༠ ལོའི་དུས་དེབ་བཞི་པ། ཤོག་ངོས་ ༤ པར་གསལ།
- (༣༧) ལྗོངས་ཡོངས་ཀྱི་སློབ་གསོའི་ལས་དོན་གྲོས་ཚོགས་ཐེངས་ལྔ་པའི་ཐོག་གི་གཏམ་བཤད། ཁྲེན་ཁུའེ་ཡོན། བོད་ལྗོངས་སློབ་གསོ། ཆེད་བསྒྲིགས་དུས་དེབ་འཕར་མ། ཤོག་ངོས་ ༨ པར་གསལ།
- (༣༨) གོ་སྐབས་དམ་འཛིན་དང་གསར་གཏོད་ཡར་བརྩོན་གྱིས་རང་ལྗོངས་ཀྱི་ རིག་གནས་བྱ་གཞག་གྲ་རྒྱས་གོང་འཕེལ་གཏོང་དགོས། ལྗོངས་རིག་གནས་ཐིང་གི་ཐིང་ཀྲང་བཤད་སྒྲུབ་རྣམ་རྒྱལ། བོད་ལྗོངས་སྒྱུ་རྩལ་ཞིབ་འཇུག ༡༩༩༨ ལོའི་དུས་དེབ་དང་པོ། ཤོག་ངོས་ ༢༠ ་་་ ༢༡ བར་གསལ།
- (༣༩) གོ་སྐབས་དམ་འཛིན་དང་གསར་གཏོད་ཡར་བརྩོན་གྱིས་རང་ལྗོངས་ཀྱི་རིག་གནས་བྱ་གཞག་གྲ་རྒྱས་གོང་འཕེལ་གཏོང་དགོས། ལྗོངས་རིག་གནས་ཐིང་གི་ཐིང་ཀྲང་བཤད་སྒྲུབ་རྣམ་རྒྱལ། བོད་ལྗོངས་སྒྱུ་རྩལ་ཞིབ་འཇུག ༡༩༩༨ ལོའི་དུས་དེབ་དང་པོ། ཤོག་ངོས་ ༢༡ པར་ལུང་དྲངས་པ་ལས་འདིར་དྲངས།
- (༤༠) གོ་སྐབས་དམ་འཛིན་དང་གསར་གཏོད་ཡར་བརྩོན་གྱིས་རང་ལྗོངས་ཀྱི་རིག་གནས་བྱ་གཞག་གྲ་རྒྱས་གོང་འཕེལ་གཏོང་དགོས། ལྗོངས་རིག་གནས་ཐིང་གི་ཐིང་ཀྲང་བཤད་སྒྲུབ་རྣམ་རྒྱལ། བོད་ལྗོངས་སྒྱུ་རྩལ་ཞིབ་འཇུག ༡༩༩༨ ལོའི་དུས་དེབ་དང་པོ། ཤོག་ངོས་ ༢༡ པར་ལུང་དྲངས་པ་ལས་འདིར་དྲངས།
- (༤༡) བོད་ཀྱི་ལས་དོན་བཞུགས་མོལ་ཚོགས་འདུ་ཐེངས་གསུམ་པ་དེ་གོ་སྐབས་བཟང་པོར་བརྩིས་ནས་བོད་ ཀྱི་ལས་ཀའི་རྣམ་པ་གསར་པ་ཁྱོན་ཡོངས་ནས་གཏོད་དགོས། རག་སྡིས། ༡༩༩༤ ཟླ་ ༩ ཚེས་ ༥ ཉིན། སྐབས་དྲུག་པའི་རྒྱུན་ཨུད་ཚོགས་འདུ་ཐེངས་བདུན་པའི་ཡིག་ཆ་ཨང་ལྔ་པ། ཤོག་ངོས་ ༣༨ ་་་ ༣༩ བར་གསལ།
- (༤༢) ལྗོངས་ཡོངས་ཀྱི་སློབ་གསོའི་ལས་དོན་གྲོས་ཚོགས་ཐེངས་ལྔ་པའི་ཐོག་གི་གཏམ་བཤད། ༡༩༩༤།༡༠།༢༦ ཁྲེན་ཁུའེ་ཡོན། བོད་ལྗོངས་སློབ་གསོ། ༡༩༩༥ ལོའི་དུས་དེབ་དང་པོ། ཤོག་ངོས་ ༥ པར་གསལ།


text:
རྒྱ་གཞུང་གིས་བོད་མི་ཞིག་ལ་མནར་གཅོད་ཚད་མེད་བཏང་བའི་རྐྱེན་གྱིས་བཙོན་ཁང་ནང་གྲོངས་བར་དོགས་ནས་བཙོན་འཇུག་དུས་ཡུན་མ་རྫོགས་གོང་གློད་གྲོལ་བཏང་ཡོད་ལ། ཁོང་གིས་དེ་སྔོན་ཆབ་སྲིད་ལས་འགུལ་སྤེལ་བར་བསྙད་དེ་ཁོ་རང་གི་བུ་མོ་ཡང་སློབ་གྲྭར་ཞུགས་བཅུག་མེད།
ལོ་ན་བཞི་བཅུར་སོན་པའི་གཞོན་ནུ་དཔལ་ལྡན་ལ་རྒྱ་གཞུང་གི་བཙོན་ཁང་ནང་མནར་གཅོད་ཚད་མེད་བཏང་སྟབས། ལུས་ཁམས་ཀྱི་གནས་སྟངས་ཧ་ཅང་ཞན་པོ་ཆགས་པ་མ་ཟད་ནད་ཀྱིས་མནར་བས། ཕྱི་ལོ་༢༠༡༣ ཟླ་༧ ཚེས་༢༤ ཉིན་ཁྲིམས་ཆད་དུས་ཡུན་མ་རྫོགས་གོང་བཙོན་ཁང་ནས་གློད་གྲོལ་བཏང་ཡོད། འོན་ཀྱང་། དེ་སྔོན་ནད་གཞི་ཛ་དྲག་ཏུ་གྱུར་བས་གཤག་བཅོས་བྱ་དགོས་བྱུང་ཡོད་ལ། དེ་རྗེས་ཡང་བསྐྱར་གཤག་བཅོས་ཐེངས་གཉིས་པ་བྱ་དགོས་ཆགས་ཡོད།
ཁོང་གི་མིག་གིས་གསལ་པོ་མི་མཐོང་བ་དང་། རྣ་བས་ཡག་པོ་མི་གོ་བ། སྙིང་རྩ་འགག་ནས་དབུགས་གཏོང་ལེན་དཀའ་བར་གྱུར་ཡོད།
ཁོང་ནད་མནར་གྱི་དབང་གིས་ཐེངས་མང་སྨན་བཅོས་བྱས་ཀྱང་་དྲག་སྐྱེད་མ་བྱུང་བས། ད་ཆ་ཁོང་གི་ནང་མི་རྣམས་སྨན་རིན་སོགས་ཀྱི་ཐད་དཀའ་ངལ་ཆེན་པོ་འཕྲད་ཀྱི་ཡོད་འདུག
གཤག་བཅོས་ཐེངས་དང་པོའི་སྐབས་སུ་སྨན་ཡོན་དུ་རྒྱ་སྒོར་ཁྲི་བཅུ་གཅིག་གཏོང་དགོས་ཆགས་ཡོད་པ་དང་། གཤག་བཅོས་ཐེངས་གཉིས་པའི་སྐབས་སུ་རྒྱ་སྒོར་ཁྲི་བདུན་གྱི་འགྲོ་སོང་གཏོང་དགོས་ཆགས་ཡོད། གཤག་བཅོས་དང་པོ་སྐབས་སུ་ས་གནས་སྲིད་གཞུང་གིས་རྒྱ་སྒོར་ཁྲི་གཉིས་དང་དགུ་སྟོང་སྨན་ཡོན་གྱི་དོད་དུ་སྤྲད་ཡོད་པ་དང་། གཤག་བཅོས་གཉིས་པའི་སྐབས་སུ་ཁོང་གི་ནང་མི་ཚོས་ས་གནས་སྲིད་གཞུང་གིས་རྒྱ་སྒོར་ཁྲི་གཅིག་ཙམ་གྱི་རོགས་དངུལ་སྤྲོད་པར་རེ་བ་རྒྱག་གི་ཡོད་འདུག
འདི་ག་ལྟེ་གནས་ཁང་ལ་འབྱོར་བའི་གཞོན་ནུ་དཔལ་ལྡན་གྱི་འདྲ་པར་དང་པོ་དེ་ནི། ཕྱི་ལོ་༢༠༡༣ ཟླ་༡༡ ཚེས་༢༢ ཉིན་བླངས་པ་ཞིག་ཡིན་ལ། དེ་ནི་ཁོང་བཙོན་ཁང་ནས་གློད་གྲོལ་བཏང་སྟེ་ཟླ་བ་བཞི་ཙམ་འགོར་རྗེས་ཡིན་འདུག དེ་བཞིན་འདྲ་པར་གཉིས་པ་དེ་ནི། ཕྱི་ལོ་༢༠༡༧ ཟླ་༡༠ ཚེས་༢༣ ཉིན་བླངས་པ་ཞིག་ཡིན་འདུག
སྔོན་ཆད་འདི་ག་ལྟེ་གནས་ཁང་ནས་ཁོང་དང་འབྲེལ་བའི་གནས་ཚུལ་བཏོན་པའི་ནང་། ཕྱི་ལོ་༢༠༡༢ ཟླ་༦ ཚེས་༡༨ ཉིན་མདོ་སྨད་ཀན་སུའུ་ཞིང་ཆེན་ཀན་ལྷོ་བོད་རིགས་རང་སྐྱོང་ཁུལ་རྨ་ཆུ་རྫོང་དབལ་བཎ་ཡུལ་ཚོའི་ཇ་ཁང་ཞིག་ཏུ། རྨ་ཆུ་རྫོང་བདེ་འཇགས་རུ་ཁག་དང་ཉེན་རྟོག་པ་མཉམ་འབྲེལ་གྱིས་རླངས་འཁོར་བཞི་ཡོང་སྟེ། གཞོན་ནུ་དཔལ་ལྡན་ཁོང་རྒྱུ་མཚན་གང་ཡང་མེད་པར་བཙན་ཁྲིད་བྱས་ཡོད་སྐོར་འཁོད་ཡོད།
ད་ཆ་གནས་ཚུལ་ཤེས་རྟོགས་བྱུང་བ་ལྟར་ན། གཞོན་ནུ་དཔལ་ལྡན་ཁོང་ཟླ་གཉིས་དང་ཕྱེད་ཙམ་རིང་གཞན་ལ་ཐུག་འབྲེལ་བྱ་མ་བཅུག་པར་རྨ་ཆུ་རྫོང་གི་བཀག་ཉར་ཁང་དུ་བཀག་ཉར་གྱིས་མནར་གཅོད་ཚད་མེད་བཏང་ཞིང་འདྲི་གཅོད་བྱས་མཐར། ཕྱི་ལོ་༢༠༠༨ ཟླ་༣ ནང་རྨ་ཆུ་རྫོང་དུ་བྱུང་བའི་ཞི་རྒོལ་ལས་འགུལ་གྱི་སྣེ་ཁྲིད་པའི་ཉེས་མིང་འོག་ལོ་གཉིས་དང་ཟླ་དགུ་ཡི་བཙོན་འཇུག་ཁྲིམས་ཆད་བཅད་ཡོད་འདུག
འདི་ག་ལྟེ་གནས་ཁང་དུ་གནས་ཚུལ་འབྱོར་བ་ལྟར་ན། གཞོན་ནུ་དཔལ་ལྡན་ཁོང་ཆབ་སྲིད་དང་འབྲེལ་བ་ཡོད་པར་བསྙད་ནས། ལོ་ན་བརྒྱད་ལ་སོན་པའི་ཁོང་གི་བུ་མོ་རྣམ་རྒྱལ་སྒྲོལ་མ་སློབ་གྲྭར་ཞུགས་བཅུག་མེད་པ་དང་། ཁོ་མོ་སློབ་གྲྭར་ཞུགས་མ་བཅུག་པའི་རྒྱུ་མཚན་དུ་ཁོ་མོའི་སྐྱེས་ལོ་སྐྱེས་ཚེས་ནོར་ཡོད་ཚུལ་བཤད་ཡོད་འདུག
འདི་ག་ལྟེ་གནས་ཁང་དུ་ལག་སོན་བྱུང་བའི་སྙན་ཞུ་ཞིག་གི་ནང་གསལ་ལྟར་ན། བུ་མོ་རྣམ་རྒྱལ་སྒྲོལ་མ་ནི་ཕྱི་ལོ་༢༠༠༩ ཟླ་༡༡ ནང་སྐྱེས་ཡོད་ཀྱང་། ཁོ་མོའི་ཕ་མ་གཉིས་ཡིག་རྨོངས་པ་ཡིན་པས་ཐོ་འགོད་སྐབས་འབྲི་ནོར་ཤོར་ཏེ་ཁོ་མོའི་སྐྱེས་ལོ་སྐྱེས་ཚེ་ནི་ཕྱི་ལོ་༢༠༡༡ ཟླ་༡༡ ཚེས་༣ ཡིན་ཚུལ་འཁོད་ཡོད་འདུག རྗེས་སུ་མོའི་ཕ་མ་གཉིས་ཀྱིས་ས་གནས་གཞུང་ལ་ཁོ་མོའི་སྐྱེས་ལོ་སྐྱེས་ཚེས་ནོར་བཅོས་བྱ་བའི་སྙན་ཞུ་དང་། ཡུལ་དེའི་སྡེ་དཔོན་གྱི་རྒྱབ་གཉེར་བདེན་དཔང་ཡིག་ཆ་ཕུལ་ཡང་། ས་གནས་སྲིད་གཞུང་གིས་ངོས་ལེན་མ་བྱས་པས། གཞོན་ནུ་དཔལ་ལྡན་ཀྱིས་ས་གནས་འབྲེལ་ཡོད་ལས་བྱེད་ལ་ངའི་བུ་མོ་ལྟར་ཡུལ་འདིར་སྐྱེས་ལོ་སྐྱེས་ཚེས་ནོར་མཁན་ཚོར་ནོར་བཅོས་བྱེད་ནའང་། ངའི་བུ་མོ་གཅིག་པུ་ལ་ནོར་བཅོས་མི་བྱེད་དོན་ཅི་ཡིན་དྲིས་པར། ས་གནས་འབྲེལ་ཡོད་ལས་བྱེད་ཀྱིས་བུ་མོའི་ཨ་ཕ་ལ་ཆབ་སྲིད་ཀྱི་ཉེས་མིང་ཡོད་པས་ནོར་བཅོས་མ་བྱས་པ་ཡིན་ཚུལ་བརྗོད་འདུག གཞོན་ནུ་དཔལ་ལྡན་གྱིས་ང་ལ་རྒྱ་གཞུང་གིས་ཉེས་ཆད་གང་བཅད་པ་དེ་ཁུར་ཚར་ཡིན། ངའི་བུ་མོ་ལ་ནག་ཉེས་ཅི་ཡང་མེད་པས། ཁོ་མོ་སློབ་གྲྭར་ཞུགས་ཆོག་པ་ཞུ་ཞེས་རེ་བ་ནན་མོ་ཞུས་ཀྱང་། ས་གནས་ལས་བྱེད་ཚོས་ངོས་ལེན་བྱས་མེད། ཅི་སྲིད་ས་གནས་སྲིད་གཞུང་གིས་བུ་མོ་རྣམ་རྒྱལ་སྒྲོལ་མའི་སྐྱེས་ལོ་སྐྱེས་ཚེས་ནོར་བཅོས་མ་བྱས་པ་དེ་སྲིད་དུ་ཁོ་མོ་སློབ་གྲྭར་འགྲོ་བའི་གོ་སྐབས་མེད་པར་གྱུར་ཡོད།
གཞོན་ནུ་དཔལ་ལྡན་གྱི་བུ་མོ་སློབ་འཇུག་བྱེད་པར་བཀག་འགོག་བྱས་པ་དེས། རྒྱ་ནག་གཞུང་གིས་སྡེབ་གཅིག་ལ་ཚང་མར་ཉེས་ཆད་གཅོད་པའི་དཔེ་མཚོན་འདི་སྤྱད་ནས། སྲིད་གཞུང་ལ་ངོ་རྒོལ་བྱེད་མཁན་རྣམས་ཁུ་སིམ་མེར་འདུག་དགོས་པ་བཟོས་པ་དང་། ཞི་རྒོལ་ལས་འགུལ་སྤེལ་མཁན་བོད་མི་གཞན་རྣམས་ལ་ཡང་འཇིགས་སྐུལ་གྱི་ཉེན་བརྡ་གཏོང་གི་ཡོད།
ཉེ་བའི་ལོ་ཤས་རིང་ཉེས་ཆད་བཅད་དེ་རང་ལུས་མེར་སྲེག་དང་། ཆོས་ལུགས་བྱེད་སྒོར་མཉམ་ཞུགས་བྱེད་པ། སྲིད་གཞུང་ལ་ངོ་རྒོལ་བྱེད་པ་སོགས་ཀྱི་ལས་འགུལ་རིགས་མཚམས་འཇོག་ཡོང་ཐབས་བྱེད་ཀྱི་ཡོད་པ་མ་ཟད། ཉེས་ཆད་དེ་རིགས་ལས་འགུལ་ལ་མ་ཞུགས་པའི་མང་ཚོགས་དཀྱུས་མ་ལའང་ཕོག་གི་ཡོད། རྒྱ་ནག་གཞུང་གིས་ཉེས་ཅན་དུ་ངོས་འཛིན་བྱེད་པ་གང་དེ་དངོས་སུ་འཛིན་མ་ཐུབ་ཚེ། དེ་དང་འབྲེལ་ཡོད་ཕ་མ་དང་། སྤུན་མཆེད། གྲོགས་པོ་སོགས་ལ་ཉེས་པ་གཏོང་གི་ཡོད། དེ་ནི་རྒྱལ་སྤྱིའི་ཁྲིམས་ལུགས་དང་ཡོངས་སུ་འགལ་བའི་བྱ་སྤྱོད་ཅིག་ཡིན།
འདི་ག་ལྟེ་གནས་ཁང་གིས་གཞོན་ནུ་དཔལ་ལྡན་གྱི་ད་ལྟའི་གཟུགས་པོའི་གནས་སྟངས་སྐྱོ་བོ་ཡིན་པ་དང་ཁོང་གི་བུ་མོ་ལ་དབྱེ་འབྱེད་ཀྱི་ལྟ་ཚུལ་བཟུང་བར་བློ་ཕམ་དང་བཅས་རེ་སྐུལ་ཞུ་དོན། རྒྱ་ནག་གཞུང་གིས་གཞོན་ནུ་དཔལ་ལྡན་གྱི་གཟུགས་པོའི་འཕྲོད་བསྟེན་ལ་སྨན་བཅོས་ཀྱི་མཐུན་སྦྱོར་དང་ཁོང་གི་བུ་མོ་རྣམ་རྒྱལ་སྒྲོལ་མ་གང་མགྱོགས་སློབ་གྲྭ་ལ་ཞུགས་འཇུག་དགོས་པའི་འབོད་སྐུལ་ཞུ་བཞིན་ཡོད། ཧང་སང་བ་ཞིག་ལ་རྒྱ་ནག་གཞུང་གི་ལྟ་སྲུང་ཁང་དང་བཙོན་ཁང་དུ། ཡ་ང་སྙིང་རྗེ་མེད་པར་ཁྲིམས་ལུགས་དང་འགལ་བའི་མནར་གཅོད་གཏོང་བའི་སྦྱོར་བ་མཚམས་མ་ཆད་པར་རྩོམ་གྱི་ཡོད་པ་གསལ་པོ་རེད། དཔེར་ན། ཁྲིམས་ཐག་མ་བཅད་སྔོན་ལ་མི་སྤྱོད་ལས་འདས་པའི་མནར་གཅོད་ཚད་མེད་བཏང་བའི་གཞོན་ནུ་དཔལ་ལྡན་གྱི་གནས་སྟངས་ལྟ་བུ་རེད། དེ་བཞིན་ཁྲིམས་ཐག་བཅད་རྗེས་སྨན་བཅོས་ཀྱི་མཐུན་རྐྱེན་མེད་པས་འོག་བཙོན་འོག་ཏུ་འདས་གྲོངས་སུ་ཕྱིན་པ་སོགས་ཀྱི་གྲངས་འབོར་སྔར་ལས་ཇེ་མང་དུ་འགྲོ་བཞིན་ཡོད། གཞོན་ནུ་དཔལ་ལྡན་གྱི་གནས་སྟངས་འདི་ལས་རྒྱ་ནག་གཞུང་གིས་ཕྱི་ལོ་༡༩༨༨ ལོར་རྒྱལ་སྤྱིའི་ལྷན་ཚོགས་སུ་ཁས་ལེན་གཏན་འབེབས་བྱས་པའི་མི་སྤྱོད་ལས་འདས་པའི་མནར་གཅོད་དང་ཡ་ང་བྲལ་བའི་ཉེས་ཆད་ལ་རྒོལ་བའི་གྲོས་དོན་ལག་ལེན་དོན་འཁྱོལ་ཡོང་གི་མེད་པ་ར་སྤྲོད་བྱུང་ཡོད།
བུ་མོ་རྣམ་རྒྱལ་སྒྲོལ་མ་སློབ་འཇུག་བཀག་འགོག་བྱས་པ་དེས། རྒྱ་ནག་གཞུང་གིས་ཕྱི་ལོ་༡༩༨༡ དང་ཕྱི་ལོ་༡༩༩༢ ལོ་བཅས་སུ་བྱིས་པའི་ཐོབ་ཐང་དང་མི་རིགས་དབྱེ་འབྱེད་མེད་པའི་གྲོས་དོན་གཏན་འབེབས་གཉིས་ལ་ཁས་ལེན་བྱས་པ་རྡོག་རོལ་གཏོང་བཞིན་པ་མཚོན་གྱི་ཡོད།
རྒྱ་གཞུང་གིས་བོད་ཀྱི་བྱིས་པ་ཚོའི་ཐོབ་ཐང་ལ་བརྩི་འཇོག་དང་བོད་ཀྱི་བྱིས་པ་ཚོར་དབྱེ་འབྱེད་མེད་པར་སློབ་སྦྱོང་གི་མཐུན་རྐྱེན་སྦྱོར་བར་འགན་འཁུར་དགོས། དེ་བཞིན་རྒྱ་ནག་གཞུང་གིས་འདྲི་རྩད་དང་བཀག་ཉར་བྱེད་པའི་གནས་སྐབས་སུ་མནར་གཅོད་གཏོང་བ་མཚམས་འཇོག་གིས་འཛམ་གླིང་མཉམ་འབྲེལ་རྒྱལ་ཚོགས་ཀྱིས་མནར་གཅོད་ལ་རྒོལ་བའི་གཏན་འབེབས་གྲོས་དོན་ལག་ལེན་དོན་འཁྱོལ་ཡོང་བ་བྱ་དགོས།
བཙོན་པ་རྣམས་ལ་མནར་གཅོད་དང་སྟངས་འཛིན་ལོག་པ་བྱས་ཚེ། རྒྱ་ནག་གཞུང་གི་བཙོན་ཁང་དང་བཀག་ཉར་ཁང་གི་ལས་བྱེད་ཚོར་འགན་ཁུར་འཇུག་དགོས་ལ་ཞིབ་འཇུག་བྱ་དགོས། གཞན་ཡང་བཙོན་པ་རྣམས་ལ་སྨན་བཅོས་ལྟ་སྐྱོང་ཚུལ་བཞིན་བྱ་དགོས་ལ། བཙོན་འོག་ཏུ་གྲོངས་པའི་བཙོན་པ་ཚོའི་གནས་སྟངས་ལ་རང་དབང་ཅན་གྱི་འཕྲོད་བསྟེན་ཚོགས་པ་དང་བཟའ་མི་ཚོར་རྟོགས་ཞིབ་བྱ་འཇུག་དགོས།
གཞོན་ནུ་དཔལ་ལྡན་ནི་རྨ་ཆུ་རྫོང་དུ་ཕྱི་ལོ་༢༠༠༨ ལོའི་ཟླ་གསུམ་པའི་ནང་རྒྱ་གཞུང་ལ་ཞི་རྒོལ་ལས་འགུལ་སྤེལ་བའི་ནང་ཞུགས་ཡོད་པར་བསྙད་དེ་འཛིན་བཟུང་བཙོན་འཇུག་བྱས་པ་ཞིག་ཡིན་ལ། ཁོང་གི་བཟའ་ཟླའི་མིང་ལ་ཚེ་རིང་བདེ་སྐྱིད་དམ་སྣང་འཚོ་ཟེར་བ་དང་ལོ་༢༨ཡིན། ཁོང་གཉིས་ལ་བྱིས་པ་བུ་གཅིག་དང་བུ་མོ་གཉིས་བཅས་ཁྱོན་བསྡོམས་བྱིས་པ་གསུམ་ཡོད་འདུག


text:
རྒྱལ་ཚོགས་ཀྱི་གཏན་འཇགས་ཞབས་སྟེགས་རག་ཐབས་བྱེད་རྒྱུ་ཡིན།
ཟླ་འདིའི་ཚེས་༨ ཉིན་སྲིད་འཛིན་ཨོ་བྷ་མ་རྒྱ་གར་གྱི་གྲོས་ཚོགས་ཁང་དུ་གདན་འདྲེན་ཞུས་ཡོད་པ་དེ་ནི། ༢༠༠༠ ལོར་ཨ་རིའི་སྲིད་ཟུར་པ་བྷིལ་ཁེ་ལིན་ཊོན་རྒྱ་གར་གྱི་གྲོས་ཚོགས་སུ་གསུང་བཤད་ལ་གདན་ཞུས་བྱས་པ་ནས། ད་ཐེངས་ཨ་རིའི་སྲིད་འཛིན་རྒྱ་གར་གྱི་གྲོས་ཚོགས་ནང་གསུང་བཤད་ལ་གདན་འདྲེན་ཞུས་ཐེངས་གཉིས་པ་དེ་ཆགས་ཡོད་པ་རེད། ཨོ་བྷ་མས་རྒྱ་གར་གྱི་གྲོས་ཚོགས་ནང་རྒྱ་གར་གྱི་མང་གཙོ་དང་ཚན་རྩལ་བཅས་ལ་བསྟོད་སྔགས་བཏང་བ་དང་ལྷན་དུ། རྒྱ་གར་གཞུང་ལ་རྒྱལ་ཚོགས་ཀྱི་གཏན་འཇགས་འཐུས་མིའི་ཞབས་སྟེགས་རག་ཐབས་བྱེད་རྒྱུ་དེ་ཧ་ཅང་གི་གལ་ཆེན་ཆགས་ཡོད་པ་དང། ངས་མཉམ་འབྲེལ་རྒྱལ་ཚོགས་ཀྱི་བདེ་འཇགས་ལྷན་ཚོགས་བསྒྱུར་བཅོས་བྱེད་ཐབས་དང། རྒྱ་གར་ལ་རྒྱལ་ཚོགས་ཀྱི་ཆེས་མཐོའི་གཏན་འཇགས་འཐུས་མིའི་ཞབས་སྟེགས་རག་ཐབས་བྱེད་རྒྱུ་ཡིན་ཞེས་གསུངས་ཡོད་ཀྱང། རྒྱ་གར་གཞུང་ལ་དེ་ལྟར་དུས་ཚོད་ཐུང་ངུ་ཞིག་གི་ནང་ཐོབ་རྒྱུ་ཁག་པོ་ཆགས་ཡོད་པ་རེད། དང་ཐོག་རྒྱལ་ཚོགས་ཀྱི་བདེ་འཇགས་ལྷན་ཚོགས་ལ་བསྒྱུར་བཅོས་གཏོང་དགོས་པ་དང་། དེ་རྗེས་གཞི་ནས་རྒྱ་གར་གྱི་འཐུས་མི་རྒྱལ་ཚོགས་ཀྱི་གཏན་འཇགས་འཐུས་མིའི་ཁོངས་སུ་ཚུད་ཐབས་བྱེད་དགོས་པས། རྒྱ་གར་གྱི་རེ་འདུན་འགྲུབ་པར་དུས་ཚོད་རིང་པོ་འགོར་རྒྱུ་ཡིན་སྐོར་བརྗོད་བཞིན་ཡོད་པ་རེད།
རྒྱལ་སྤྱིའི་གསར་འགྱུར་དབྱེ་ཞིབ་པ་ཚོས། ད་ལྟའི་སྐབས་རྒྱལ་ཚོགས་ཀྱི་གཏན་འཇགས་འཐུས་མིའི་ཁོངས་སུ། ཨ་རི་དང་རྒྱ་ནག ཧྥ་རན་སི། དབྱིན་ཡུལ། ཨུ་རུ་སུ་བཅས་ལྔ་ཆགས་ཀྱི་ཡོད་པས། རྒྱལ་ཚོགས་ཀྱི་གྲོས་ཆོད་ཁག་མཐའ་མའི་ཐག་གཅོད་གཏན་འཇགས་རྒྱལ་ཁབ་ལྔས་བྱེད་ཀྱི་ཡོད་པས། རྒྱལ་ཁབ་མང་པོས་རྒྱལ་ཚོགས་ཀྱི་གཏན་འཇགས་འཐུས་མིའི་ཁོངས་སུ་ཚུད་ཐབས་བྱེད་ཀྱི་ཡོད་པ་དང་། ད་ལྟའི་སྐབས་རྒྱ་གར་དང་པཱ་ཀི་སི་ཐན་གཉིས་དབར་དུས་ཡུན་རིང་པོའི་འཐབ་རྩོད་ཀྱིས། ད་དུང་ཡང་ཕྱོགས་གཉིས་ཕན་ཚུན་དགྲ་ཁ་གཏད་ལངས་རེས་བྱེད་བཞིན་ཡོད་པས། རྒྱ་གར་ལ་རྒྱལ་ཚོགས་ཀྱི་གཏན་འཇགས་འཐུས་མིའི་ཞབས་སྟེགས་ཐོབ་ཁག་པོ་ཡིན་པ་རེད། གལ་སྲིད་རྒྱ་གར་ལ་ཐོབ་པ་ཡིན་ན། ཉི་ཧོང་དང་འཇར་མན། བྷི་ར་རྫིལ་བཅས་ཀྱིས་རྒྱལ་ཚོགས་སུ་རྒྱ་གར་བཞིན་དུ་རེ་འདུན་བྱེད་ཀྱི་རེད་ཅེས་བརྗོད་མཁན་ཡོད་པ་རེད།
སྲིད་འཛིན་ཨོ་བྷ་མའི་གསུང་བཤད་གྲུབ་མཚམས་སུ། པཱ་ཀི་སི་ཐན་གྱི་ཕྱི་སྲིད་བློན་ཆེན་གྱི་མགྲིན་ཚབ་པས་གསར་འགོད་གསལ་བསྒྲགས་ཤིག་གི་ཐོག་ཏུ། “སྐུ་ཞབས་ཨོ་བྷ་མས་རྒྱལ་ཚོགས་ཀྱི་བདེ་འཇགས་ལྷན་ཚོགས་བསྒྱུར་བཅོས་ཀྱི་སྐོར་ལ་གསུང་བཤད་གནང་སོང། པཱ་ཀི་སི་ཐན་གྱི་ངོས་ནས་ཨ་རི་གཞུང་གིས་བཟང་སྤྱོད་ལ་བརྩི་མཐོང་བྱས་ཏེ། ཕྱོགས་གཅིག་གི་གནས་སྐབས་ཙམ་གྱི་ཁེ་ཕན་གཞིར་བཞག་ནས། ཆབ་སྲིད་ཀྱི་གཡོ་རྒྱུ་འདྲ་མིན་འཁྲབ་མཚམས་འཇོག་རྒྱུར་རེ་བ་བྱེད་ཀྱི་ཡོད་པ་དང། དེ་བཞིན་སྐུ་ཞབས་ཨོ་བྷ་མས་པཱ་ཀི་སི་ཐན་ནས་འཇིགས་སྐུལ་རིང་ལུགས་པ་ཡོང་གི་ཡོད་རེད་ཟེར་བ་དང། ཡང་པཱ་ཀི་སི་ཐན་གྱི་དཔོན་རིགས་ཚོས། འཇིགས་སྐུལ་རིང་ལུགས་པ་ཚོ་པཱ་ཀི་སི་ཐན་གྱི་ས་མཚམས་ཁག་ཏུ། བདེ་འཇགས་ལྷ་ཡུལ་ལས་སྐྱིད་པའི་ཐོག་ནས་གསོ་ཉར་བྱེད་ཀྱི་ཡོད་རེད་ཟེར་བ། རྒྱ་གར་གྱི་གྲོང་ཁྱེར་བྷང་བྷེ་ནང་གི་དྲག་སྤྱོད་དེ། པཱ་ཀི་སི་ཐན་གཞུང་གིས་དྲང་བདེན་གྱི་ཁྲིམས་གཤེར་བྱེད་དགོས་ཟེར་བ་བཅས་ནི་ནམ་ཡང་ངོས་ལེན་བྱེད་ཐབས་མེད་”ཅེས། སྲིད་འཛིན་ཨོ་བྷ་མར་སྐྱོན་བརྗོད་ཤུགས་ཆེར་བྱས་ཡོད་པའི་གནས་ཚུལ་ཐོན་ཡོད་པ་རེད།།{jcomments on}


text:
རྩོམ་པ་པོ། ཁྲི་གཡུང་དྲུང་། རྩོམ་ཁུངས། ཁྲི་གཡུང་དྲུང་གི་ཟིན་བྲིས།
དེ་ ཡང་རང་ཅག་ལས་ལྡན་སྐྱེ་འགྲོ་ཀུན་གྱི་འདྲེན་པ་ཆེན་པོ་༧སྐྱབས་རྗེ་༧རྒྱལ་བ་སྨན་ རི་བའི་ཁྲི་འཛིན་སོ་གསུམ་པ་རིན་པོ་ཆེ་མཚན་བརྗོད་པར་དཀའ་བ་དོན་གྱི་སླད་དུ་ ཞུས་ན་༧སྐྱབས་རྗེ་ལུང་རྟོགས་བསྟན་པའི་ཉི་མ་རིན་པོ་ཆེ་དཔལ་བཟང་པོ་མཆོག་ནི།
རྒྱལ་བ་གཤེན་གྱི་འབྱུང་ ༣༠༡ བོད་ས་མོ་སྦྲུལ་གྱི་ལོ་ཕྱི་ལོ་ ༡༩༢༩ ཧོར་ཟླ་ལྔ་པའི་ཚེས་བཅོ་ལྔ་ཉིན་མདོ་སྨད་ཤར་ཁོག་ཏུ་ལྗོངས་ལྡོང་ཚང་ཞེས་པའི་ དུད་ཁྱིམ་ཆེན་པོ་དེར་ཡབ་ལྗོངས་ལྡོང་རྒྱལ་ལོ་དང་ཡུམ་བར་རོང་བཟའ་མཚོ་མོ་གཉིས་ ཀྱི་སྲས་སུ་འཁྲུངས་ཤིང་མཚན་ལ་བླ་མ་ཐར་ཞེས་གསོལ།
༡༩༣༥ དགུང་གྲངས་བདུན་བཞེས་སྐབས་སྐྱང་ཚང་དགོན་གྱི་རྒན་བྱ་ཚང་སྲུང་ཐར་བྱ་བའི་སྐུ་ མདུན་ནས་དང་པོ་ཀློག་འདོན་ཚེག་བརྡར་ནས་རིམ་བཞིན་སྦྱོངས་པ་གནང༌། དེ་ནས་རིམ་བཞིན་ཆོ་ག་རྒྱས་བསྡུས་དང་ཡི་དམ་གྱི་སྒྲུབ་སྐོར་སོགས་འདོན་ཆོག་གི་ རིགས་ལ་བྱང་ཆུབ་པར་མཛད་ཅིང༌། ཞོར་དུ་དཀྱིལ་འཁོར་ཐིག་རྩ་དང་རྡུལ་ཚོན་བཅས་ལའང་ཧུར་བརྩོན་ཆེན་པོས་སྦྱངས་པ་ གནང༌།
༡༩༤༡ དགུང་གྲངས་བཅུ་གསུམ་ཐོག་འདོན་དབྱངས་གྱེར་གསུམ་དང༌། འབུད་རྡུང་དཀྲོལ་གསུམ་སོགས་ལ་སྦྱངས་པ་ལྷོད་མེད་གནང༌། སྐབས་དེར་ཁོང་གི་མ་ཡུམ་སྐུ་ན་ཕྲ་བའི་དུས་ནས་ལྔ་ལམ་དུ་གྱུར་སྟབས་བསྟན་པ་ ལྷུན་གྲུབ་མཆོག་གི་སྐུ་མདུན་ནས་གསོ་བ་རིག་པའི་གཞུང་ལས་དུས་བཞི་ཁམས་རྩིས་ དང༌། མ་བུ་དགྲ་གྲོགས། རྩ་དཔྱད། སྨན་ངོ་སྤྲོད་པ་སོགས་ལ་སྦྱངས་པ་གནང་སྟེ་ཟིང་ཆུ་སྟོད་སྨད་དང་བབ་བཟོ་སོགས་ས་ ཆ་གང་སར་མ་ཡུམ་གྱི་དགེ་རྩར་དམིགས་ཏེ་སྐྱེ་འགྲོ་ནད་ཀྱིས་གདུང་བ་རྣམས་ལ་སྨན་ སྦྱིན་རྒྱ་ཆེར་བསྩལ།
༡༩༤༤ དགུང་གྲངས་བཅུ་དྲུག་གི་ཐོག་དགའ་མལ་དགོན་གྱི་དཔོན་སློབ་ཤེས་རབ་ཕུན་ཚོགས་ མཆོག་གིས་མཚན་ལམ་དང་རྟེན་འབྲེལ་སོགས་ལ་བརྟེན་ནས་མཚན་ལ་ཤེས་རབ་ཚུལ་ཁྲིམས་སུ་ གསོལ། སྐབས་ཤིག་ཏུ་སྐྱབས་རྗེ་མཆོག་མཁའ་ཡགས་མཁས་པའི་ཡང་སྤྲུལ་ཡིན་ཞེས་སྐྱེ་བོ་ཀུན་ ལ་གྲགས་ནའང་གང་གིས་ངོ་བཞེས་མ་མཛད།
༡༩༤༥ དགུང་གྲངས་བཅུ་བདུན་ཐོག་རྒྱལ་བ་མཉམ་མེད་ཆེན་པོའི་འཁྲུངས་སྐར་དང་བསྟུན་ཏེ་ སྐྱང་ཚང་བླ་མ་ཤེས་རབ་བསྟན་པའི་རྒྱལ་མཚན་གྱི་སྐུ་མདུན་ནས་གཙང་གཙུག་ཉེར་ལྔའི་ སྡོམ་པ་མནོས་ཤིང་མཚན་ལ་ཤེས་རབ་རྣམ་དག་ཏུ་གསོལ། ཧོར་པ་དྲུང་རམས་པ་བསྟན་འཛིན་བློ་གྲོས་རྒྱ་མཚོ་མཆོག་གི་ཞབས་ལ་གཏུགས་ཏེ་སུམ་ རྟགས་དག་གསུམ་དང༌། མངོན་བརྗོད་སྙན་ངག རྩིས་དཀར་ནག མཚན་ཉིད་རིག་པའི་བསྡུས་ཚད་ཐེག་རིམ་ས་ལམ་ཕར་ཕྱིན་སོགས་ལ་གསན་བསམ་ལེགས་པར་ མཛད་ཅིང༌།
༡༩༥༣ དགུང་གྲངས་ཉེར་ལྔའི་ཐོག་བཀའ་རབ་འབྱམས་པ་དགེ་བའི་བཤེས་གཉེན་ཆེན་པོའི་མཚན་རྟགས་བཞེས།
༡༩༥༦ དགུང་གྲངས་ཉེར་བརྒྱད་ཐོག་རྫ་ཨ་བྲག་ཏུ་ཨ་ལགས་སྣང་གསལ་ནམ་མཁའ་རྒྱལ་མཚན་ཞེས་ སྙན་པར་གྲགས་པའི་བླ་མ་དམ་པ་དེའི་དྲུང་ནས་དབང་ལུང་མང་དུ་ཞུས་ཤིང༌། དེ་མཚམས་གྲྭ་ས་འོག་མ་རབ་ལེགས་གཡུང་དྲུང་གླིང་དུ་ཕེབས་ཏེ་ལམ་ལྷ་དཔོན་སློབ་ ཀྱི་མདུན་ནས་གྲྭ་སའི་སྒྲིག་སྲོལ་ལྟར་གཙང་གཙུག་གི་སྡོམ་པ་ཞུས་ཤིང་མཚན་ལ་སངས་ རྒྱས་བསྟན་འཛིན་དུ་གསོལ།
༡༩༦༠ དགུང་གྲངས་སོ་གཉིས་ཐོག་རྒྱ་གར་ཕྱོགས་སུ་ཕེབས་སྐབས་ལམ་བར་དུ་བལ་བོད་ས་མཚམས་ ཀྱི་གློ་ཆུ་མིག་བརྒྱ་རྩ་དང༌། ཀླུ་བྲག་དགོན། རྫོང་གསར་པ། དོལ་པོ་ཚྭ་དགའ། རྟ་རབ་སྲིབ་ཕྱོགས། བསམ་གླིང་དགོན་པ། མཚོ་སྤུངས་མོ། བར་གླེ་སོགས་སུ་ཕེབས་ནས་དེར་བཞུགས་བླ་མ་རྣམས་ཀྱི་དྲུང་ནས་རྩ་ཆེའི་དབང་ལུང་ མང་པོ་ཞུས། དེ་སྐབས་རིན་བྲལ་གྱི་གསུང་རབ་དུ་མའང་གཡར་ཞུས་མཛད་དེ་རྒྱ་གར་གྱི་རྒྱལ་ས་ལྡི་ ལི་རུ་འཕྲུལ་དཔར་དུ་བཏབ་པ་མ་ཟད། གསུང་རབ་རྣམས་ནུབ་ཕྱོགས་ཀྱི་རྒྱལ་ཁབ་དུ་མའི་དཔེ་མཛོད་དང་རིག་གཞུང་གི་བསྟི་ གནས་གལ་ཆེན་ཁག་ཏུ་འགྲེམས་སྤེལ་ཡང་མཛད།
༡༩༦༡ དགུང་གྲངས་སོ་གསུམ་ཐོག་དབྱིན་ཇིའི་མཁས་དབང་བདེ་གསལ་དགེ་རབ་(Prof. David cheap cialis online Snellgrove)ཀྱིས་དབྱིན་ཡུལ་གྱི་རྒྱལ་ས་ལོན་ཌོན་(London)གྱི་གཙུག་ལག་སློབ་ གཉེར་ཁང་ཆེན་མོར་དགེ་རྒན་གནང་རྒྱུའི་རེ་བསྐུལ་ཞུས་པ་བཞིན་དབྱིན་ཡུལ་དུ་ ཕེབས་ཏེ། སློབ་གཉེར་ཁང་དེར་བོད་དང་བོན་གྱི་རིག་གཞུང་འཆད་ཁྲིད་ཀྱི་ཞོར་དུ་དབྱིན་ཇིའི་ སྐད་ཡིག་ལ་སྦྱངས་བརྩོན་གནང་སྟེ་ལོ་གསུམ་ཙམ་བཞུགས། དབྱིན་ཡུལ་དུ་བཞུགས་སྐབས་རྒྱལ་ཁབ་དང་མི་རིགས་འདྲ་མིན་གྱི་རིག་གཞུང་ཚོགས་ འདུ་དུ་མར་ཞུགས་ཤིང༌། ཁྱད་པར་དུ་ཡེ་ཤུའི་བླ་ཆེན་(Pope Paul VI)མཆོག་ལ་མཇལ་བཅར་གྱིས་ཆོས་ལུགས་ཕན་ཚུན་གྱི་དོན་སྙིང་སྐོར་ལ་གསུང་མོལ་ གནང༌།
༡༩༦༣ དགུང་གྲངས་སོ་ལྔའི་ཐོག་ཕྱིར་རྒྱ་གར་དུ་ཕེབས། གོང་ ས་༧སྐྱབས་མགོན་ཆེན་པོ་མཆོག་གིས་མ་སུ་རི་(Mussoorie)རུ་ཡོད་པའི་བྱེས་འབྱོར་ བོད་མིའི་སློབ་གྲྭ་ཐོག་མ་དེའི་དགེ་རྒན་ཆེན་མོར་བསྐོ་བཞག་མཛད་པས། བར་སྐབས་སུ་སློབ་གྲྭ་རྒྱ་བསྐྱེད་དང་མཐུན་རྐྱེན་སོགས་ཀྱི་དགོས་དམིགས་ལ་ བརྟེན་ནས་སློབ་གྲྭ་དེ་རྒྱ་གར་ལྷོ་ཕྱོགས་སུ་སྤོ་རྒྱུའི་གྲྭ་སྒྲིག་གཏན་འཁེལ་ བྱུང་མོད་ཀྱང༌། གཞན་གྱི་ཕྲག་དོག་གི་རྐྱེན་ངན་མང་པོ་ཞིག་ལ་བརྟེན་ནས་ལས་རིམ་དེ་དག་འགྲུབ་མ་ ཐུབ་པ་མ་ཟད། ཁོང་གི་སྐུ་སྲོག་ལའང་ཉེན་ཁ་བྱུང་སྟེ་གནས་སྐབས་སུ་ཉེན་ཡོལ་ཆེད་ནོར་ ཝེ་(Norway)རུ་བསྐྱོད་དེ་ཨོ་སུ་ལོ་མཐོ་སློབ་(Oslo University)ཏུ་ལོ་གཉིས་རིང་དགེ་རྒན་གྱི་ཕྱག་ལས་གནང་ནས་བཞུགས།
༡༩༦༨དགུང་གྲངས་བཞི་བཅུའི་ཐོག་བོན་གཞིས་ཐོབ་རྒྱལ་གསར་པ་རུ་གཡུང་དྲུང་ གླིང་གི་མཁན་ཆེན་ཤེས་རབ་བསྟན་པའི་རྒྱལ་མཚན་མཆོག་དང༌། གཙང་སྨན་རིའི་དགོན་གྱི་ཡོངས་འཛིན་རྣམ་གཉིས་ཀྱིས་གཙོས་པའི་ཕྱོགས་མཐའ་ཁག་ནས་ འཛོམས་པའི་བོན་གྱི་བླ་སྤྲུལ་རྣམས་ཀྱིས་སྔར་སྲོལ་ལྟར་བོན་སྐྱོང་གནད་སྒྲུབ་ ཀྱིས་ཟན་རྟགས་བསྒྲིལ་ཏེ་ཁོང་ཉིད་སྨན་རིའི་ཁྲི་འཛིན་སོ་གསུམ་པར་བོན་སྐྱོང་ བཀའ་སྲུང་གི་ལུང་རྟགས་སུ་བབས་པས། རྒྱལ་བ་མཉམ་མེད་ཆེན་པོའི་རྒྱལ་ཐེབས་ཀྱི་ཁྲི་རུ་མངའ་གསོལ་གྱིས་མཚན་ལ་ལུང་རྟོགས་བསྟན་པའི་ཉི་མ་དཔལ་བཟང་པོ་ཞེས་སུ་གསོལ།
༡༩༧༠དགུང་གྲངས་ཞེ་གཉིས་ཐོག་བོན་གཞིས་ཐོབ་རྒྱལ་གསར་པའི་གནས་སུ་༧དཔལ་གཤེན་བསྟན་སྨན་རིའི་གླིང་གི་དགོན་སྡེ་ཕྱག་འདེབས་ཀྱིས་ གཙུག་ལག་ཁང་སོགས་ཕྱི་ནང་གི་རྟེན་དང་བརྟེན་པ་བཞེངས་བསྐྲུན་མཛད་དེ། གྲྭ་ས་གོང་མའི་ཕྱག་སྲོལ་བཟང་པོ་རྣམས་མི་ཉམས་རྒྱུད་འཛིན་དང་ཉམས་པ་སླར་གསོའི་ མཛད་པ་ངལ་མེད་དུ་བསྐྱངས།
༡༩༧༥ དགུང་གྲངས་ཞེ་བདུན་ཐོག་བོན་གཞིས་ཐོབ་རྒྱལ་གསར་པའི་ཉིན་མོའི་སློབ་གྲྭ་ཞེས་རྒྱ་གར་དབུས་གཞུང་ནས་གཟིགས་རྟོགས་ཡོད་པའི་སློབ་གྲྭ་ཞིག་ཏུ་བསྐྲུན་ཞིང༌། བོད་དང་ཧི་མ་ལ་ཡའི་རི་རྒྱུད་ཁག་ནས་སླེབས་པའི་བོན་ཕྲུག་ཉམ་ཐག་དང་དྭ་ཕྲུག་རྣམས་བསྡུས་ནས་བོན་ཕྲུག་བདེ་དོན་ཞེས་པའི་ཚོགས་སྡེ་བཙུགས་ཏེ་བོན་གྱི་རིག་གཞུང་དང་དེང་རབས་ཤེས་ཡོན་སྦྱོང་བའི་སྐལ་པ་བསྩལ།
༡༩༧༨ དགུང་གྲངས་ལྔ་བཅུའི་ཐོག་༧དཔལ་གཤེན་བསྟན་སྨན་རིའི་གླིང་དུ་གཡུང་དྲུང་བོན་གྱི་བཤད་སྒྲུབ་འདུས་སྡེ་གསར་དུ་བཙུགས་ནས་ ཐུན་མིན་མདོ་སྔགས་སེམས་གསུམ་དང་ཐུན་མོང་རིག་གནས་ཀུན་ལ་འཆད་ཉན་བྱས་ཏེ་མཐར་ རབ་འབྱམས་དགེ་བའི་བཤེས་གཉེན་ཆེན་པོའི་མཚན་རྟགས་འབུལ་བའི་བཅའ་སྒྲིག་གཏན་ འབེབས་མཛད།
༡༩༨༧ དགུང་གྲངས་ང་དགུའི་ཐོག་ཝཱ་ར་ཎ་སིའི་ཆེས་མཐོའི་གཙུག་ལག་སློབ་གཉེར་ཁང་གི་འགན་འཛིན་ལྷན་ཚོགས་དང་བཀའ་བགྲོས་གནང་སྟེ་སློབ་གཉེར་ཁང་དུ་གཡུང་དྲུང་བོན་གྱི་དགེ་སློབ་ཁང་གསར་འཛུགས་མཛད།
༡༩༨༨ དགུང་གྲངས་དྲུག་ཅུའི་ཐོག་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་བོན་ གཞིས་ཐོབ་རྒྱལ་གསར་པར་གདན་འདྲེན་ཞུས་ཏེ་༧དཔལ་གཤེན་བསྟན་སྨན་རིའི་གླིང་གི་ གཡུང་དྲུང་བོན་གྱི་བཤད་སྒྲུབ་འདུས་སྡེའི་འཆད་ཉན་གྱི་འབྲས་རྟགས་རྣམས་སྤྱན་ སྔར་བསྟར་བས་༧གོང་ས་༧མཆོག་གིས་ཐུགས་སྣང་ཆེན་པོས་ཞིབ་གཟིགས་ཀྱིས་དགྱེས་ཉམས་ དང་བཅས་འདི་ནས་བསླབ་པ་མཐར་སོན་པའི་དགེ་བཤེས་རྣམས་ལ་ངོས་བཞེས་ཕྱག་རྟགས་བསྩལ་རྒྱུའི་ཞལ་བཞེས་ཀྱང་ཐོབ། ལོ་དེར་ཕྱོགས་མཐའ་ནས་སླེབས་པའི་བོན་ཕྲུག་ཕོ་མོ་དབྱེར་མེད་ཞུགས་ཡུལ་བོན་བུ་ཁྱིམ་ཁང་ཡང་གསར་དུ་བཙུགས་གནང་།
༡༩༩༢ དགུང་གྲངས་རེ་བཞིའི་ཐོག་རྒྱལ་བ་མཉམ་མེད་ཆེན་པོའི་འཁྲུངས་མཆོད་ཉིན་ཡང་སྟོན་དགེ་བཤེས་འཕྲིན་ལས་ཉི་མ་མཆོག་༧དཔལ་གཤེན་བསྟན་སྨན་རིའི་གླིང་གི་དཔོན་སློབ་རིན་པོ་ཆེའི་བཞུགས་ཁྲིར་མངའ་གསོལ་མཛད།
༡༩༩༤ དགུང་གྲངས་རེ་དྲུག་ཐོག་༧སྐྱབས་རྗེ་མཆོག་བོད་གངས་ཅན་ལྗོངས་སུ་ཐོག་མར་ཆིབས་བསྒྱུར་བསྐྱངས་ཏེ་གྲྭ་ས་གོང་མ་༧བཀྲ་ཤིས་སྨན་རིའི་གླིང་དུ་རྒྱལ་བ་མཉམ་མེད་ཆེན་པོའི་གསེར་ཁྲིར་མངའ་གསོལ་གྱི་རྟེན་འབྲེལ་མཛད་ ཅིང༌། གཞན་ཡང་བོད་ཡུལ་སྟོད་སྨད་བར་གསུམ་ཀུན་ཏུ་ཕེབས་ནས་གཡུང་དྲུང་བོན་གྱི་དགོན་ སྡེ་ཁག་ལ་དབང་ལུང་མན་ངག་གི་གདམས་ཟབ་མང་དུ་གནང་སྟེ་སྐྱེ་འགྲོའི་ཡིད་ཀྱི་ཞིང་ སར་ཐར་པའི་ས་བོན་ཡོངས་སུ་བསྐྲུན།
༡༩༩༧ དགུང་གྲངས་རེ་དགུའི་ཐོག་ྋདཔལ་གཤེན་བསྟན་སྨན་རིའི་གླིང་དུ་གཡས་རུའི་འཆད་རྩོད་ཆེན་མོ་དབུ་འཛུགས་གནང་སྟེ། དགུན་ཟླ་གཅིག་གི་རིང་དམིགས་བསལ་གཡས་རུའི་སྟོན་པ་རྣམས་ཀྱིས་མཛད་པའི་གཞུང་ལུགས་ཁག་ལ་འཆད་ཉན་མཛད་རྒྱུའི་སྲོལ་རྒྱུན་བསྟུད།
༢༠༠༡ དགུང་གྲངས་དོན་གསུམ་ཐོག་རྗེ་རུ་དགེ་བཤེས་བསྟན་པ་གཡུང་དྲུང་མཆོག་བལ་ཡུལ་ཁྲི་བརྟན་ནོར་བུ་རྩེའི་མཁན་རིན་པོ་ཆེའི་བཞུགས་ཁྲིར་མངའ་གསོལ་ཞིང༌། ལོ་དེར་བོན་གཞིས་ཐོབ་རྒྱལ་གསར་པའི་ལྷོ་ངོས་སུ་བཙུན་དགོན་རད་ན་སྨན་གླིང་ཕྱག་བཏབ།
༢༠༠༥ བོན་གཞིས་སུ་གསང་སྔགས་སྒོམ་སྒྲུབ་གླིང་ཕྱག་ བཏབས་གནང་པ་དང་། ༢༠༡༡ལོར་ལེགས་འགྲུབ་བྱུང་ནས་ད་ལྟ་བོན་གཞིས་དགེ་བསྙེན་སྔགས་པ་རྣམས་ཀྱིས་དགེ་ སྒྲུབ་བཞུགས་གནས་དང་། བོན་གྱི་དུས་ཆེན་ཁག་སྲུང་བརྩི་ཞུས་བཞིན་ཡོད།
༢༠༠༧ དགུང་གྲངས་དོན་དགུའི་ཐོག་༧དཔལ་གཤེན་བསྟན་སྨན་རིའི་གླིང་དུ་གཡུང་དྲུང་བོན་གྱི་དཔེ་མཛོད་ཆེན་མོ་ ཡོངས་སུ་བཞེངས་བསྐྲུན་གྲུབ་སྟེ་༧གོང་ས་༧སྐྱབས་མགོན་ཆེན་པོ་མཆོག་དབུ་འབྱེད་ མཛད་སྒོའི་ཚོགས་མགོན་དུ་གདན་འདྲེན་ཞུས་པས། དཔེ་མཛོད་དུ་བོན་བན་ཟུང་གི་བཀའ་འགྱུར་དང་བརྟེན་འགྱུར་གྱིས་གཙོས་པའི་ཆོས་ བརྒྱུད་རིས་མེད་ཀྱི་གསུང་རབ་ཕུན་སུམ་ཚོགས་པར་འཛོམས་པ་ལ་༧གོང་ས་༧མཆོག་གིས་ ཐུགས་དགྱེས་མཉེས་ཆེན་པོས་གསུང་གི་བསྟོད་བསྔགས་ཡང་ཡང་བསྩལ།
༢༠༡༡ ལོར་དུས་རབས་དང་བསྟུན་ཏེ་གཡུང་དྲུང་བོན་གྱི་དྲྭ་ཚིགས་ཆེན་མོ་www.theyungdrungbon.com གསར་འཛུགས་དང་དབུ་འབྱེད་གནང་ནས་འཛམ་གླིང་ཀུན་ལ་བོན་གྱི་ལྟ་སྒོམ་སྤྱོད་གསུམ་ དང་བོན་གྱི་གནས་ཚུལ་ངོ་སྤྲོད་ཞུ་སའི་སྟེགས་བུ་གལ་ཆེན་དུ་གྱུར་ཡོད།
༢༠༡༤ དགུང་གྲངས་གྱ་དྲུག་ཐོག་བོན་གཞིས་སུ་གསོ་རིག་འབུམ་བཞིའི་མཐོ་སློབ་གསར་འཛུགས་གནང་ཞིང་འགན་འཛིན་ལྷན་ཚོགས་སོགས་བཀོད་ཅིང་མི་འགྱངས་པར་སློབ་འགོ་འཛུགས་འཆར་ཡོད་པའི་སྟ་གོན་གནང་བཞིན་ཡོད་པ་དང་།
མདོར་ན་ད་ལྟའི་བར་དགུང་གྲངས་བརྒྱད་ཅུ་གྱ་དྲུག་ལ་ཕེབས་པའི་བར་དུ་འཛམ་ གླིང་ཤར་ནུབ་ཁག་དང་ཁྱད་པར་དུ་ནུབ་ཕྱོགས་ཡུལ་གྲུ་ཁག་ཏུ་མཛད་པ་རྒྱ་ཆེར་ བསྐྱངས་པ་དང༌། ཕ་ཡུལ་གངས་ཅན་གྱི་ལྗོངས་སུའང་སྔ་ཕྱིར་ཐེངས་གསུམ་ལ་ཞབས་ཀྱིས་བཅགས་ཏེ་བོན་ དགོན་ཁག་གཙོས་བོན་འབངས་སེར་སྐྱ་ཡོངས་ལ་གདམས་འབྲེལ་གྱི་མཛད་པ་རྒྱ་ཆེན་ བསྐྱངས་པ་མ་ཟད། གསུང་རྩོམ་ལའང་བོན་གྱི་བསྟན་རྩིས་ཀུན་བཏུས་དང༌། བསྟོད་ཚོགས་སྣ་ཚོགས། ཆོ་ག་ཁག་གི་ཟིན་བྲིས་སོགས་བཞུགས་ཡོད།
གཞན་ཡང་གཞོན་སྐྱེས་བོན་འབངས་སྟོང་ཚོ་བརྒལ་བར་གནའ་དེང་ཟུང་འབྲེལ་གྱི་ཤེས་ཡོན་བསྩལ་ཞིང༌། དེ་བཞིན་དགེ་བའི་བཤེས་གཉེན་ཆེན་པོ་བརྒྱ་ཕྲག་གྲངས་ལས་བརྒལ་བར་རབ་འབྱམས་པའི་མཚན་བཏགས་བསྩལ་ཏེ་ རྒྱ་བལ་བོད་གསུམ་ཀུན་ཏུ་དགོན་པའི་མཁན་པོ་དང༌། སློབ་དཔོན་སོགས་མངགས་གཏོང་མཛད་ཅིང༌། ནུབ་ཕྱོགས་རྒྱལ་ཁབ་རྣམས་སུ་བོན་ཚོགས་འདྲ་མིན་གྱི་དབུ་ཁྲིད་དང༌། གཙུག་ལག་སློབ་གཉེར་ཁང་གི་སློབ་དཔོན། ཞིབ་འཇུག་པའི་མཁས་དབང་སོགས་སྐྱེད་སྲིང་མཛད་པའི་མུར་ད་ལྟ་༧དཔལ་གཤེན་བསྟན་ སྨན་རིའི་གླིང་འདིར་ཡང་ཞྭ་དཀར་བསྟན་པའི་རིང་ལུགས་འཛིན་པའི་བུ་སློབ་ཕྱོགས་ མཐའ་ཀུན་ནས་ཇེ་མང་ནས་ཇེ་རྒྱས་སུ་སྤེལ་བཞིན་མཛད་འཕྲིན་འཛིན་དབྱར་གྱི་མཚོ་ ཆེན་ལྟར་རྒྱས་མུས་བཞུགས་བཞིན་ཡོད་པ་བཅས་ཀྱི་མཛད་རྣམ་གནད་བསྡུས་འདི་བཞིན་ བོན་སྒོ་རྩོམ་སྒྲིག་ཁང་གིས་སྤེལ་བའི་གྱ་སྟོན་ཆེད་དེབ་དཔོན་གསས་མཆོད་པའི་གཤེན་དབྱངས་ལས་བསྡུས་སྒྲིག་ཞུས་པ་ལགས་སོ།། །།
ཞེས་པའང་ཕྲན་ཁྲི་གཡུང་དྲུང་དུ་ འབོད་པས་ཕྱི་ལོ་ ༢༠༡༤ ཧོར་ཟླ་ལྔ་པའི་ཚེས་བཅོ་ལྔའི་སྐུའི་འཁྲུངས་སྐར་ཉིན་མོ་ལ་བཀའ་དྲིན་གཞལ་མཐའ་ མེད་པ་དྲིན་ཆེན་རྩ་བའི་བླ་མ་༧སྐྱབས་རྗེ་༧རྒྱལ་བ་སྨན་རི་བ་མཆོག་གི་བཀའ་དྲིན་ སྙིང་ནས་དྲན་བཞིན་གང་གི་སྐུ་ཚེ་ཁྲི་ལོ་ནས་ཁྲི་ལོར་བརྟན་པར་གསོལ་བ་ཕུར་ཚུགས་ སུ་འདེབས་བཞིན་སྤེལ་བ་དགེ་གྱུར་ཅིག །ཐ་ཚན་མུ་ཙུག་སྨར་རོ། །


text:
༢༠༡༢ གསར་མཛོད།
བསྐྱར་འཛོམས་ཤིག
- Created on 14 August 2012
༄༅། །ངའི་ཡུན་རིང་བརླགས་པའི་གྲོགས་པོ་རྙིང་པ་ཧོ་ལི་རྙེད་པ་བཞིན་སྐྱེས་ཆེན་དམ་པའི་ཡང་སྲིད་ལས་སླ་པོར་རྙེད་རོགས་བྱས་ན་ཅི་མ་རུང་། སེམས་ཅན་ཐེར་འབུམ་མང་པོ་སྐྱེས་པའི་འཕྲོས་ནས་གྲོགས་པོ་རྙིང་པ་ཞིག་གི་སྐྱེ་བ་ཐུག་རྒྱུ་དེ་རྫུ་འཕྲུལ་ལྟ་བུ་ཞིག་མ་རེད་དམ། ང་ཚོ་ཚང་མ་འཁོར་བའི་ཁུག་ཀྱོག་འདྲ་མིན་ལ་གཟུགས་འདྲ་མིན་དུ་སྐྱེ་བའི་སྐྱེ་སྲིད་ཤ་སྟག་ཡིན། ཡང་ཡང་འཁོར་ཏེ་ཡང་ཡང་ཐུག་པས་ན་འཁོར་བ་ཞེས་བརྗོད་པ་ཡིན། དེས་ན་ང་ཚོ་ཕན་ཚུན་བྱམས་པོ་དང་མཛའ་པོ། རོགས་འདེགས་བཅས་བྱེད་དགོས་པ་ཡིན། སྡང་འཛིན་གྱིས་ཚེ་འདི་ཙམ་མ་ཟད་ཚེ་རབས་ནས་ཚེ་རབས་སུ་སྡང་འཛིན་སྤེལ་བ་ཡིན། བྱམས་དང་སྙིང་རྗེ་ནི་མི་དགེ་བའི་འཁོར་ཐག་གཅོད་པའི་ཐབས་ཤེས་འབའ་ཞིག་ཡིན།
ངས་རང་གི་རྩ་བའི་བླ་མཔུ་ལུ་རེར་ཆིབས་བསྒྱུར་སྐབས་བཀའ་སློབ་གནང་བའི་བརྙན་འཕྲིན་ཞིག་བལྟས་པ་ཡིན་པས་དེའི་ནང་ཁོང་གིས། འཛམ་གླིང་ཞི་བདེ་ནི་གནམ་ནས་ཟག་གི་མ་རེད་ལ་ས་ནས་སྐྱེ་ཡི་མ་རེད། དེ་མིའི་སེམས་ལ་རག་ལུས་ཡོད། དམག་འཁྲུག་དང་སྡུག་བསྔལ་བཟོ་མཁན་དེ་མི་ཡིན་པས་འཛམ་གླིང་ནང་ཞི་བདེ་ཡོང་ཆེད་འགྲོ་བ་མི་ལ་འགན་ཆེན་པོ་ཡོད་ཅེས་གསུངས་འདུག
པེ་རི་སིར་ང་ཧོ་ལི་ཐུག་དུས་ཁོ་ཧ་ཅང་དགའ་ཚོར་ཆེན་པོ་བྱེད་ཀྱི་འདུག་ལ་ང་རང་ཡང་དགའ་པོ་བྱུང་། ང་གཉིས་ཡང་བསྐྱར་ཐུག་གི་རེད་བསམ་པ་མ་བྱུང་། སྔོན་མ་ཡིད་སྐྱོ་པོའི་ངང་ཁ་བྲལ་བ་རེད། ཧོ་ལི་འོན་པ་དང་ལོང་བ་ཆགས་ཏེ་འཆི་བ་དང་། ཞེད་སྣང་དང་བརྟན་ཆ་མེད་པའི་རྐྱེན་གྱིས་གཏུམ་པོར་གྱུར་ཅིང་ང་དང་ངའི་ཕ་མ་གཉིས་བཅས་ནས་གང་དྲག་བྱས་ནའང་འཚོ་བ་ཁ་ཁུ་སིམ་པོ་དང་མུན་ནག་ངང་བསྐྱལ་བ་རེད། ང་ཚོ་བལྟས་ནས་སྡོད་པ་ཙམ་ལས་ཁོའི་སྡུག་བསྔལ་འཕྲི་གཅོག་བྱེད་མ་ཐུབ་པས་ང་ཚོར་ཡང་སེམས་སྡུག་ཆེན་པོ་བྱུང་། ཁོ་ཤི་རྒྱུ་ཡིན་པ་ཤེས་པས་ཡིད་སྐྱོ་པོ་བྱུང་། ཁོ་ཁྱི་ཡིན་པའི་དབང་གིས་ཐོས་བསམ་སྒོམ་གསུམ་སྒོ་ནས་ཆོས་བྱེད་རྒྱུའི་སྐལ་བ་མ་བྱུང་བ་རེད། ཆོས་ཞེས་པ་ནི་རང་གི་ལུས་ངག་ཡིད་གསུམ་བསྒྱུར་ཐབས་བྱེད་པ་ལ་ཟེར་ཞིང་བརཇེ་སྒྱུར་དེ་ལ་བརྟེན་ནས་རང་གི་ལས་དབང་ལ་འགྱུར་བ་གཏོང་ཐུབ་པ་ཡིན། ང་ཚོ་ཐུག་ནས་མཉམ་དུ་བསྡད་ནའང་ངའི་ཕ་མ་དང་ངས་ཁོ་ལ་ཕན་ཐབས་དེ་ཙམ་བྱེད་མ་ཐུབ་པ་རེད། འདིས་མི་ལུས་རིན་ཆེན་ཡིན་པ་མངོན་གྱི་ཡོད།
ལོ་ཤས་རིང་ཁོ་ཡིད་ལ་དྲན་ནས་གང་ཞིག་ཏུ་སླར་ཡང་ཐུག་འཕྲད་ཡོང་ངམ་སྙམ་པ་བྱུང་། པུ་ལུ་རེའི་མཛད་རིམ་བསྒྲུབས་རྗེས་ངས་པེ་རི་སིར་ཞག་གཅིག་སྲིང་ནས་st. Bernardརིགས་ཀྱི་ཁྱི་ཞིག་འཚོལ་དུ་ཕྱིན་པ་ཡིན། ཧོ་ལི་ཤི་རྗེས་ངའི་ཨེ་ཤི་ཡ་ཁུལ་གྱི་གྲོགས་པོ་ཚོར་ཁྱི་དེ་འདྲ་ཞིག་འཚོལ་རོགས་ཞེས་མངགས་པ་ཡིན་ཡང་དོན་སོན་མ་བྱུང་། ད་ལྟའི་འདི་སྐྱེས་ནས་ཟླ་བ་གཉིས་མ་གཏོགས་ཕྱིན་མིན་འདུག ང་ཚོས་ཁྱི་ལ་རིག་ཚོར་མེད་པ་དང་གླེན་པ་རེད་ནམ་ཡང་བསམ་མི་རུང་། ཁོང་ཚོས་ང་ཚོ་ངོ་ཤེས་ལ་སྐྱེ་བ་སྔོན་མའི་དགྲ་གཉེན་ཡང་ངོ་ཤེས་ཐུབ་པ་ཡིན། ང་ཚོས་ཀྱང་དེ་ལྟར་ཐུབ་པ་ཡིན། དེ་འདྲ་སོང་ཙང་ང་ཚོས་མི་ཁ་ཤས་ཐུག་མ་ཐག་དགའ་པོའམ་མི་དགའ་བ་ཡོང་བ་ཡིན། ལས་དབང་གི་བག་ཆགས་ནི་རྒྱུན་དུ་ཡོད་ལ་གཏན་དུ་གནས་ཀྱི་རེད། རང་གི་དགྲ་གཉེན། བླ་མ། སློབ་མ། ཕ་དང་མ། མཐའ་ན་གཅེས་ཉར་སྲོག་ཆགས་དང་། སྐྱེ་ས་འཚར་ས། མཐོང་མྱོང་ཡུལ་ལྗོངས་སོགས་ལྟས་དབང་གིས་བྱུང་བ་ཞིག་གཏན་ནས་མིན། ང་ཀླུང་རྟ་དང་ལྟས་དབང་ལ་ཡིད་ཆེས་བྱེད་ཀྱི་མེད། འཛམ་གླིང་འདིའི་ནང་སྟེས་དབང་གིས་བྱུང་བ་ཅི་ཡང་མེད། དེ་ཐམས་ཅད་རྒྱུའམ་འབྲས་བུ་ཡིན། ང་ཚོ་འཇིག་རྟེན་འཁོར་བའི་ནང་བསྐོར་འཇུག་མཁན་དེ་ནི་ང་ཚོས་ལས་ཟེར་བའི་རྒྱུ་དང་འབྲས་བུ་དེ་ཡིན། སྐབས་རེ་རྐྱེན་བཟང་པོ་ཡོད་པ་དང་སྐབས་རེ་རྐྱེན་ངན་པ་ཡོད། འདི་ཚང་མ་རང་གིས་བཟོས་པ་སོང་ཙང་ངན་པ་བཟང་པོར་བརྗེ་སྒྱུར་བྱེད་པའི་གོ་སྐབས་ང་ཚོར་ཡོད་པ་ཡིན། རྫུ་འཕྲུལ་འདི་ང་ཚོའི་ལག་པར་ཡོད་པ་ཡིན། ང་ཚོར་རང་གི་ནུས་སྟོབས་ལ་ཡིད་ཆེས་དང་། གོ་རྟོགས། ཉམས་རྟོགས་བཅས་མེད་པའི་རྐྱེན་གྱིས་ང་ཚོ་འདིར་འགག་སྟེ་ལུས་ཡོད།
ངས་ཧོ་ལི་དང་ཁོའི་སྤུན་ཟླ་དེ་མཉམ་དུ་འཁྲིད་ཡོང་རྒྱུའི་ཐག་གཅོད་བྱས་ཤིང་། ངའི་གྲོགས་པོ་དང་ཁོའི་སྤུན་གཉིས་ཤྲི་ལངྐར་གོམ་འགྲུལ་གནས་སྐོར་སྐབས་འཁྲིད་ཀྱི་ཡིན་པས་ཤྲི་ལངྐ་གཞུང་གིས་ཆོག་མཆན་གནང་བའི་རེ་བ་དང་མཐོངས་མཆན་མི་དགོས་པའི་རེ་བ་ཡོད། ངའི་བསམ་དོན་འདི་འགྲུབ་རྒྱུའི་འགན་དེ་གནས་སྐོར་གོ་སྒྲིག་བྱེད་པོ་བྱམས་བརྩེ་འཚོ་བའི་(Live To Love)རྒྱ་གར་ཡན་ལག་ལ་སྤྲོད་ཀྱི་ཡིན།
ངས་རྒྱུན་དུ་རང་གི་མཐའ་འཁོར་དུ་ཡོད་པའི་སེམས་ཅན་ཀུན་དང་ལྷག་པར་དུ་ངའི་བརྩེ་བའི་གྲོགས་པོ་དང་སློབ་མ་རྣམས་ལ་ཕན་ཐོགས་ཐུབ་པ་དང་ཁོང་ཚོ་རྙེད་ནས་མཉམ་དུ་འཁྲིད་ཐུབ་པའི་གསོལ་སྨོན་བྱེད་ཀྱིན་ཡོད། ཁོང་ཚོ་ང་དང་ཐག་ཉེ་སར་སྐྱེ་བའི་རེ་བ་བྱེད་ཀྱི་ཡོད། དེ་མིན་ང་ཡོད་སར་འཁྲིད་ཡོང་རྒྱུར་འགྲོ་གྲོན་དང་དཀའ་ལས་ཆེན་པོ་འདུག ཁོང་ཚོ་སྐྱེ་དུས་རིན་མེད་ཡིན་ཀྱང་། ད་ཆ་ང་ཡོད་སར་འཁྲིད་ཡོང་རྒྱུར་གནམ་ཀྲི་ཉོ་རྒྱུ་དང་སྨན་ཁབ་རྒྱག་རྒྱུ་སོགས་རྙོག་ཁྲ་ཚ་པོ་འདུག


text:
འདི་ནི་འཕྱོངས་རྒྱས་རྫོང་བཀྲ་ཤིས་གྲོང་ཚོའི་གྲོང་མིས་བོད་ཡིག་གི《མི་དམངས་ཉིན་རེའི་ཚགས་པར》བརྒྱུད་ཀྲུང་དབྱང་གི་བོད་ཀྱི་ལས་དོན་སྐོར་གྱི་བཞུགས་མོལ་ཚོགས་འདུ་ཐེངས་དྲུག་པའི་དགོངས་དོན་སློབ་སྦྱོང་ནན་ཏན་ངང་བྱེད་པའི་གནས་ཚུལ་ཡིན་པ།
ཉིན་ཤས་ནང་། ཀྲུའུ་ཞི་ཡུས་ཀྲེང་ཧྲེང་གིས་བོད་རང་སྐྱོང་ལྗོངས་དབུ་བརྙེས་ནས་ལོ་50འཁོར་བའི་རྟེན་འབྲེལ་ཚོགས་ཆེན་དང་། རང་སྐྱོང་ལྗོངས་ཏང་ཨུད་དང་སྲིད་གཞུང་གི་ལས་དོན་སྙན་སྒྲོན་གསན་སྐབས་གནང་བའི་གསུང་བཤད་གལ་ཆེན་ལ་རང་ལྗོངས་ཀྱི་ལས་བྱེད་པ་དང་། མང་ཚོགས་ཁྲོད་གྲོས་བསྡུར་འཁྲུག་པོ་བྱས་ཤིང་། ཚང་མས་གསུང་བཤད་དེའི་ནང་བློ་མཐུན་ཞིས་ཅིན་ཕིང་གིས་སྤྱི་ཁྱབ་ཧྲུའུ་ཅི་གནང་བའི་ཏང་ཀྲུང་དབྱང་གིས་བོད་ཀྱི་ལས་དོན་ལ་མཐོང་ཆེན་དང་བོད་ཀྱི་མི་རིགས་ཁག་གི་མི་དམངས་ལ་བརྩེ་བ་ཟབ་མོ་བཅངས་ལུགས་གང་ལེགས་མཚོན་པས་ང་ཚོས་ཏང་ཀྲུང་དབྱང་གིས་བོད་དང་བོད་ཀྱི་མི་དམངས་ལ་ཐུགས་ཁུར་གནང་བའི་བཀའ་དྲིན་ཚོར་བས་གསུང་བཤད་ཀྱི་དགོངས་དོན་དེ་ལས་དོན་ཁག་ཡག་པོ་སྒྲུབ་པའི་དོན་དངོས་ཀྱི་བྱ་སྤྱོད་དུ་འགྱུར་བ་བྱས་ནས་བོད་ཀྱི་དཔལ་འབྱོར་དང་སྤྱི་ཚོགས་འཕེལ་རྒྱས་དང་ཡུན་རིང་བདེ་འཁོད་ཡོང་བ་བྱ་རྒྱུ་ཡིན་ཞེས་གཅིག་མཇུག་གཉིས་མཐུད་ངང་བཤད།
ཚེས་14ཉིན་གྱི་ཕྱི་དྲོར་གཞིས་རྩེ་གྲོང་ཨུད་ཀྱིས་རིགས་པའི་གཞུང་ལུགས་ལྟེ་བའི་ཚོགས་ཆུང་གི་སློབ་སྦྱོང་ཚོགས་འདུ་འཚོགས་ནས་ཀྲུའུ་ཞི་ཡུས་ཀྲེང་ཧྲེང་གིས་བོད་རང་སྐྱོང་ལྗོངས་དབུ་བརྙེས་ནས་ལོ་50འཁོར་བའི་རྟེན་འབྲེལ་ཚོགས་ཆེན་དང་། རང་སྐྱོང་ལྗོངས་ཏང་ཨུད་དང་སྲིད་གཞུང་གི་ལས་དོན་སྙན་སྒྲོན་གསན་སྐབས་གནང་བའི་གསུང་བཤད་གལ་ཆེན་བརྒྱུད་བསྒྲགས་སློབ་སྦྱོང་བྱས་པ་མ་ཟད། ཀྲུའུ་ཞི་ཡུས་ཀྲེང་ཧྲེང་གིས་གཞིས་རྩེ་གྲོང་ཁྱེར་ཏང་སྲིད་དམག་གི་ཚན་ཁག་གི་ཁོངས་མི་དང་ལས་རིགས་ཁག་གི་འཐུས་མིར་མཇལ་འཕྲད་སྐབས་གནང་བའི་གསུང་བཤད་གལ་ཆེན་གྱི་དགོངས་དོན་ཡང་བརྒྱུད་བསྒྲགས་བྱས་པའི་ཁར《〈འགན་འཁྲི་བདའ་འདེད་ནན་དུ་བཏང་ནས་ཏང་ནན་སྐྱོང་བྱ་རྒྱུ་དོན་ཐོག་འཁྱོལ་བ་བྱ་རྒྱུའི〉ཀྲུང་གུང་ཀྲུང་དབྱང་སྒྲིག་ཨུད་ཀྱི་བརྡ་ཁྱབ》བརྒྱུད་བསྒྲགས་དང་སློབ་སྦྱོང་ཡང་བྱས་ཤིང་། ལྗོངས་མི་དམངས་འཐུས་ཚོགས་རྒྱུན་ལས་ཨུ་ལྷན་གྱི་ཀྲུའུ་རེན་གཞོན་པ་གཞིས་རྩེ་གྲོང་ཨུད་ཀྱི་ཧྲུའུ་ཅི་བསྟན་འཛིན་རྣམ་རྒྱལ་ཚོགས་འདུར་ཕེབས་ཡོད།
ཚོགས་འདུའི་ཐོག་རིམ་ཁག་སྡེ་ཚན་ཁག་གིས་སློབ་སྦྱོང་གི་འཆར་གཞི་བཟོས་ནས་འགོ་ཁྲིད་ལས་བྱེད་པར་སློབ་སྦྱོང་སྣེ་ཁྲིད་ཀྱིས་ཀྲུའུ་ཞི་ཡུས་ཀྲེང་ཧྲེང་གི་གསུང་བཤད་གལ་ཆེན་དེ་ཀྲུང་དབྱང་གི་བོད་ཀྱི་ལས་དོན་སྐོར་གྱི་བཞུགས་མོལ་ཚོགས་འདུ་ཐེངས་དྲུག་པའི་དགོངས་དོན་དང་ཟུང་དུ་འབྲེལ་ནས་བསམ་བློ་དང་བྱ་སྤྱོད་དེ་ཀྲུང་དབྱང་དང་ལྗོངས་ཏང་ཨུད་ཀྱི་ཐབས་ཇུས་བཀོད་སྒྲིག་ཐོག་གཅིག་གྱུར་ཡོང་བ་དང་། ཀྲུའུ་ཞི་ཡུས་ཀྲེང་ཧྲེང་གི་གསུང་བཤད་གལ་ཆེན་སློབ་སྦྱོང་ལག་བསྟར་བྱ་རྒྱུ་བྱ་སྤྱོད་དུ་བརྩིས་པའི་ཁར“ནན་གསུམ་དྲང་གསུམ”གྱི་ཆེད་དོན་སློབ་གསོའི་བྱེད་སྒོ་གཏིང་ཟབ་སྤེལ་བ་དང་། “འགན་འཁྲི་གཉིས”དོན་འཁྱོལ་ནན་ཏན་བྱེད་པའི་ཐོག་ནས་ཏང་ཡོན་ལས་བྱེད་པའི་དཔུང་ཁག་འཛུགས་སྐྱོང་ལ་དམིགས་བཀར་དུ་ཤུགས་སྣོན་རྒྱག་དགོས་པ་དང་། རིམ་ཁག་སྡེ་ཚན་གྱིས་རང་སོའི་ལས་ཀའི་དོན་དངོས་ལ་གཞིགས་ནས་གསུང་བཤད་གལ་ཆེན་གྱི་དགོངས་དོན་དོན་འཁྱོལ་ཁར། ལས་ཀའི་སྤྱོད་ཚུལ་བཟང་པོ་རྒྱུན་འཁྱོངས་ཀྱིས་གཞིས་རྩེ་གྲོང་ཁྱེར་གྱི་དཔལ་འབྱོར་དང་སྤྱི་ཚོགས་འཕེལ་རྒྱས་འགྲོ་བར་རང་ནུས་ཇི་ཡོད་འདོན་དགོས་པའི་བླང་བྱ་བཏོན།
གཞིས་རྩེ་གྲོང་ཁྱེར་གཏིང་སྐྱེས་རྫོང་རྒྱལ་མཁར་གྲོང་རྡལ་ནས་ཡིན་པའི་ལས་འཁྱུར་ངལ་གསོ་བ་དེ་སྔའི་ཀྲེན་ཀྲང་ལྷ་རྒྱལ་གྱིས་རྒྱ་བསྐྱེད་བྱས་པའི་རང་ཁྱིམ་གྱི་ཁྱིམ་ཚང་མགྲོན་ཁང་ནང་བརྙན་འཕྲིན་ནས་བརྒྱུད་གཏོང་བྱས་པ་བལྟས་རྗེས་སེམས་འགུལ་ཆེན་པོ་ཐེབས། ཁོང་གིས་ཀྲུའུ་ཞི་ཡུས་ཀྲེང་ཧྲེང་གིས་རྟེན་འབྲེལ་ཚོགས་ཆེན་ཐོག་དམངས་འཚོ་ལེགས་སུ་གཏོང་རྒྱུ་དམིགས་བཀར་དུ་འགན་ལེན་བྱས་ནས་བོད་ཀྱི་མི་རིགས་ཁག་གི་མི་དམངས་རྣམས་ལ་ཡོང་སྒོ་སྔར་ལས་མང་བ་དང་། སློབ་གསོ་དང་། སྨན་བཅོས། སྡོད་ཁང་གི་ཆ་རྐྱེན་དང་སྤྱི་ཚོགས་འགན་ལེན་སྔར་ལས་ཡག་པོ་ཡོང་བའི་ཐོག་ནས་རྒྱལ་ཡོངས་མི་དམངས་དང་མཉམ་དུ་སྒྱུར་བཅོས་འཕེལ་རྒྱས་ལས་བྱུང་བའི་ཕན་པ་ལོངས་སུ་སྤྱོད་ཐུབ་པ་བྱ་རྒྱུ་ཡིན་ཞེས་གསུངས་ཡོད། བཀའ་མོལ་དེ་ནི་མི་རྣམས་ཀྱི་སེམས་ཀྱི་སྐད་ཆ་ཞིག་ཡིན་པས་གུང་ཁྲན་ཏང་གི་བཀའ་དྲིན་ཐམས་ཅད་ལས་ཆེ་བས་གུང་ཁྲན་ཏང་མེད་ཚེ་སྤྱི་ཚོགས་རིང་ལུགས་ཀྱི་བོད་ལྗོངས་གསར་པ་མེད་པ་དང་ང་ཚོའི་ད་ཆའི་བདེ་སྐྱིད་འཚོ་བའང་ཡོང་ཐབས་བྲལ་ཞེས་བཤད།
རིན་སྤུངས་རྫོང་བྱམས་ཆེན་དགོན་གྱི་དགེ་འདུན་ཕུན་ཚོགས་བསྟན་བཟང་གིས་ང་རིན་སྤུངས་རྫོང་རྒྱལ་མཁར་གྲོང་ཚོའི་ཁྱིམ་ཚང་དབུལ་པོ་ཞིག་ནང་སྐྱེས་ཀྱང་། ཏང་དང་སྲིད་གཞུང་གི་སྲིད་ཇུས་བཟང་པོར་བརྟེན་ནས་དབུལ་པོའི་གནས་ལས་གྲོལ་ཏེ་འཚོ་བའི་འཁོས་ཀ་འབྱོར་ཕྱུག་ལྡན་པར་གྱུར་ནས་ད་ཆ་ཐག་རིང་དགོན་པར་སྡོད་རིང་ནང་ལ་སེམས་ཁྲལ་གཏན་ནས་མི་འདུག་ཅེས་སྤོབས་པ་ཆེན་པོས་དེ་ལྟར་བཤད། དགེ་འདུན་པ་ཕུན་ཚོགས་བསྟན་བཟང་ཡང་གྲྭ་ཤག་གསར་པའི་ནང་སྤོས་ནས་སྔོན་མ་ལས་རྒྱ་ཆེ་ཞིང་བརྟན་པ་དང་། དཀར་ཆ་དོད་པ། མཐུན་རྐྱེན་འཛོམས་པ་ཡོད་ལ་སྤྱི་ཚོགས་འགན་ལེན་ཡང་ཡོད་པས་རྒས་དུས་སེམས་ཁྲལ་མེད་པར་གྱུར་ཞིང་། ཁོང་གིས་ཀྲུའུ་ཞི་ཡུས་ཀྲེང་ཧྲེང་གི་གསུང་བཤད་གལ་ཆེན་ལས་ང་ཚོ་དགོན་སྡེའི་གྲྭ་བཙུན་དང་ཁྱིམ་མི་རྣམས་ལ་ཏང་དང་རྒྱལ་ཁབ་ཀྱིས་དགོན་སྡེའི་གྲྭ་བཙུན་ལ་ཐུགས་ཁུར་གནང་བ་ཚོར་ལ་སྤྱི་ཚོགས་རིང་ལུགས་ཀྱི་ལམ་ལུགས་ཀྱི་ཁྱད་འཕགས་རང་བཞིན་ཡང་གསལ་པོ་མཐོང་བྱུང་བས་ང་ཚོས་རྒྱལ་གཅེས་ཆོས་གཅེས་དང་། ཁྲིམས་ཤེས་པ་དང་སྲུང་བའི་ཐོག་ནས་བོད་བརྒྱུད་ནང་བསྟན་ཆོས་ལུགས་ཀྱི་རྒྱུན་གཏན་སྒྲིག་སྲོལ་རང་རྟོགས་ངང་སྐྱོང་བ་དང་། དགོན་སྡེ་དོ་དམ་ཨུ་ལྷན་གྱི་དོ་དམ་ལ་རང་འགུལ་ངང་སྲུང་བརྩི། དགོན་སྡེའི་གཏན་འབེབས་ལམ་ལུགས་ཁག རང་རྟོགས་ངང་བརྩི་བའི་སྒོ་ནས་རྒྱལ་གཅེས་ཆོས་གཅེས་དང་། ཁྲིམས་ལུགས་ཤེས་པ་དང་སྲུང་བརྩི་ཞུ་བའི་དགེ་འདུན་པ་དང་སྤྱི་འབངས་ཡག་པོ་ཞིག་བྱ་རྒྱུ་ཡིན་ཞེས་བཤད།


text:
འཛམ་གླིང་རྒྱལ་ཁབ་ཁག་ ༢༦ གི་གཞས་སྣ་འཁྲབ་སྟོན་དང་རིག་གཞུང་འགྲན་སྡུར་ཁྲོད་བོད་རིགས་སློབ་མ་མཉམ་ཞུགས་བྱས་ཏེ་ཨང་གསུམ་པ་ཐོབ་ཡོད་འདུག
རྒྱ་གར་པན་ཇབ་ (Punjab) མངའ་སྡེའི་གྲོང་ཁྱེར་རྗ་ལན་ཌར་ (Jalandhar) ནང་ཡོད་པའི་རྒྱ་གར་གྱི་ཆེད་ལས་གཙུག་ལག་སློབ་གཉེར་ཁང་ (Lovely Professional University)དུ། ལོ་ལྟར་རྒྱལ་སྤྱིའི་སློབ་ཕྲུག་ཚོས་རྒྱལ་ཁབ་སོ་སོའི་གཞས་སྣ་འཁྲབ་སྟོན་དང་རིག་གཞུང་འགྲན་སྡུར་གྱི་བྱེད་སྒོ་འཚོགས་ཀྱི་ཡོད་པ་ལྟར། ཟླ་འདིའི་ཕྱི་ཚེས་ ༢༡ ནས་ ༢༢ བར་  >One World ཞེས་པའི་གཞས་སྣ་འཁྲབ་སྟོན་དང་རིག་གཞུང་འགྲན་སྡུར་གྱི་བྱེད་སྒོ་སྤེལ་ཡོད་པ་དང་། སྐབས་དེར་རྒྱ་གར་ནང་གི་རྒྱལ་ཕྱིའི་གཞུང་ཚབ་ཁང་ ༡༥ ཡི་གཞུང་ཚབ་རྣམ་པ་དང་འབྲེལ་ཡོད་མི་སྣ། དེ་བཞིན་སློབ་ཆེན་དེའི་དགེ་ལས་སློབ་ཕྲུག་བཅས་འཛོམས་ཡོད་འདུག ཐེངས་འདིའི་འགྲན་ཚོགས་ཐོག་བྷང་ལ་ཌེ་ཤཱི་ (Bangladesh) ཡི་སློབ་ཕྲུག་རྩེད་འགྲན་རུ་ཁག་ལ་ཨང་དང་པོ་དང་། སི་རི་ལན་ཁཱ་ (Sri Lanka) ཡི་རྩེད་འགྲན་རུ་ཁག་ལ་ཨང་གཉིས་པ། བོད་པའི་རྩེད་འགྲན་རུ་ཁག་ལ་ཨང་གསུམ་པ་བཅས་ཐོབ་ཡོད་དང་། ཨང་དང་པོར་བྱ་དགའ་ཧིན་སྒོར་ ༢༠༠༠༠ དང་། ཨང་གཉིས་པར་ཧིན་སྒོར་ ༡༥༠༠༠། ཨང་གསུམ་པར་ ༡༠༠༠༠ བཅས་སྤྲད་ཡོད་འདུག
འདི་གའི་གསར་འགོད་པར་བོད་པའི་སློབ་ཕྲུག་རྩེད་འགྲན་རུ་ཁག་གི་ཚོགས་གཙོ་རྟ་མགྲོན་དབང་རྒྱལ་ལགས་ཀྱིས། ད་ལོའི་འགྲན་སྡུར་ནང་རྒྱལ་ཁབ་ ༢༦ གི་སློབ་ཕྲུག་ ༡༥༦ མཉམ་ཞུགས་བྱས་ཡོད་པ་དང་། དེའི་གྲས་སུ་བོད་པའི་སློབ་ཕྲུག་ ༣༠ མཉམ་ཞུགས་བྱས་ཡོད་འདུག གཞས་སྣ་འཁྲབ་སྟོན་སྐབས་བོད་པའི་སློབ་ཕྲུག་ཚོས་  >ཞེས་པའི་བོད་པའི་གླུ་གཞས་དེ་འཁྲབ་སྟོན་བྱས་པ་དང་། རིག་གཞུང་འགྲན་སྡུར་སྐབས། བོད་ཀྱི་ལོ་རྒྱུས་དང་འབྲེལ་བའི་དུས་ཆེན་ཁག་དང་མཆོད་རྟེན། སྐུ་ཐང་། ཆོས་དང་རིག་གཞུང་། ཡུལ་སྲོལ་གོམ་གཤིས་སོགས་ངོ་སྤྲོད་བྱས་ཡོད་ལ། ད་ལོར་བོད་པའི་སློབ་ཕྲུག་ཚོའི་གཞས་སྣ་འཁྲབ་སྟོན་དང་རིག་གཞུང་ངོ་སྤྲོད་ཡག་པོ་བྱུང་ཡོད་པ་དང་། མ་འོངས་པར་མུ་མཐུད་བོད་དོན་གོ་རྟོགས་སྤེལ་ཆེད་བོད་ཀྱི་གཞས་སྣ་འཁྲབ་སྟོན་དང་རིག་གཞུང་ངོ་སྤྲོད་ཞུ་རྒྱུ་ཡིན་སྐོར་བརྗོད་བྱུང་།
ཡང་ཁོང་གིས། སྤྱིར་སློབ་གྲྭ་འདིའི་ནང་འཛམ་གླིང་ཤར་ནུབ་ཀྱི་རྒྱལ་ཁབ་ ༥༢ ལྷག་གི་སློབ་ཕྲུག་ཡོད་པ་དང་། དེ་སྔོན་གྱི་གཞས་སྣ་འཁྲབ་སྟོན་དང་རིག་གཞུང་འགྲན་སྡུར་སྐབས། བོད་རིགས་སློབ་མ་དང་རྒྱ་རིགས་སློབ་མ་གཉིས་བར་རྙོག་དྲ་བྱུང་བར་བརྟེན། སློབ་གྲྭའི་འཛིན་སྐྱོང་ནས་བོད་པའི་སློབ་ཕྲུག་ཚོ་རྒྱ་གར་སློབ་ཕྲུག་ཁོངས་སུ་བཞག་སྟེ་རྒྱལ་ཕྱིའི་སློབ་ཕྲུག་ཁོངས་སུ་འཇོག་གི་མེད་སྟབས། བོད་པའི་སློབ་ཕྲུག་ཚོ་ལོ་རེའི་འགྲན་ཚོགས་ནང་ཞུགས་རྒྱུ་དཀའ་ལས་ཁག་པོ་ཡོད་ཀྱང་། ད་ལོར་སློབ་གྲྭའི་ངོས་ནས་བོད་པའི་སློབ་ཕྲུག་ཚོ་ཡང་རྒྱལ་ཁབ་སོ་སོའི་གཞས་སྣ་འཁྲབ་སྟོན་དང་རིག་གཞུང་འགྲན་སྡུར་ནང་མཉམ་ཞུགས་བྱེད་པར་དམིགས་བསལ་ཀྱི་གོ་སྐབས་སྤྲད་སོང་། དེ་ནི་ཕལ་ཆེར་ཕྱི་ལོ་ ༢༠༡༥ ལོར་སྤྱི་ནོར་༧གོང་ས་སྐྱབས་མགོན་ཆེན་པོ་མཆོག་སློབ་གླིང་འདིར་ཆིབས་བསྒྱུར་བསྐྱངས་པའི་བཀའ་དྲིན་གྱིས་ཡིན་པ་རེད། ཅེེས་ཟེར།
རྒྱ་གར་གྱི་ཆེད་ལས་གཙུག་ལག་སློབ་གཉེར་ཁང་ (LPU) ནི་ཕྱི་ལོ་ ༢༠༡༥ ལོར་རྒྱལ་སྤྱིའི་ཐེབས་རྩ་ (Lovely International Trust) ཡིས་གསར་འཛུགས་བྱས་པའི་གཞུང་འབྲེལ་མ་ཡིན་པའི་ཆེད་ལས་གཙུག་ལག་སློབ་ཆེན་ཞིག་ཡིན་པ་དང་། སློབ་གྲྭ་དེའི་ནང་ད་ལྟ་འཛམ་གླིང་གི་རྒྱལ་ཁབ་ ༥༢ ལྷག་གི་སློབ་མ་ ༢༤༠༠༠ ལྷག་ཡོད་པ་དང་། དེའི་ནང་ད་ལྟའི་ཆར་བོད་རིགས་སློབ་མ་ ༨༠ མ་ཟིན་ཙམ་ཡོད་འདུག
གསར་འགོད་པ། པདྨ་རྒྱལ།


text:
ཕྱི་ཚེས་༧ ཉིན་རྔ་བར་ནས་ཁྲིམས་ཐག་བཅད་པའི་སྐོར།
ཕྱི་ལོ་༢༠༡༤ ཟླ་༡༡ ཚེས་༧ ཉིན་གྱི་བོད་ནང་གི་སྔ་དྲོའི་ཆུ་ཚོད་༡༡ ཙམ་ལ་རྔ་བ་ཀིརྟི་དགོན་པའི་གྲྭ་བློ་བཟང་བསྟན་པ། རང་ལོ་༡༩ ཡིན་པ་ཁོང་ལ་རྔ་བ་རང་སྐྱོང་ཁུལ་གྱི་ལྟེ་གནས་འབར་ཁམས་འབྲིང་རིམ་མི་མང་ཁྲིམས་ཁང་ཟེར་བས་རྒྱལ་ཁབ་ལ་ངོ་ལོག་གི་བྱ་སྤྱོད་སྤེལ་བའི་ཉེས་མིང་འོག་ལོ་༢ ཀྱི་བཙོན་འཇུག་ཁྲིམས་ཐག་བཅད་ཅིང་། མི་འགྱང་བར་ས་གནས་གཞན་གྱི་བཙོན་ཁང་དུ་བསྐྱལ་རྒྱུ་ཡིན་འདུག
ཁོང་ནིོ་ད་ལོའི་ཕྱི་ ཟླ་༤ ཚེས་༢༦ ཉིན་རྔ་བ་རྫོང་མཁར་གྱི་གཞུང་ལམ་དབུས་མ་ནས་མགོ་ལ་བོད་ཀྱི་རྒྱལ་དར་བྲིས་མ་ཞིག་དཀྲིས་ཤིང་ལག་ཏུ་གོང་ས་མཆོག་གི་སྐུ་པར་ཆེན་པོ་ཞིག་བཟུང་ནས་“བོད་ལ་རང་དབང་དགོས་པ་དང་། རྒྱལ་བ་རིན་པོ་ཆེ་བོད་ལ་ཕེབས་འཇུག་དགོས་”ཞེས་པའི་འབོད་ཚིག་སྒྲོག་བཞིན་ གོམ་བགྲོད་གནང་མཁན་དེ་ཡིན་ལ། སྐབས་ཐོག་དེར་ཁྲོམ་ལམ་དུ་ཡོད་པའི་ཉེན་རྟོག་པ་རྣམས་ཀྱིས་བཙན་ཁྲིད་བྱས་ཏེ་ད་བར་མནར་གཅོད་སྣ་ཚོགས་མྱངས་མཐར་གཞི་ནས་ཐག་གཅོད་དེ་ལྟར་བྱས་པ་ཡིན་འདུག ཁོང་ལ་ཁྲིམས་ཐག་གཅོད་སྐབས་ནང་མིར་བརྡ་བཏང་སྟེ་ཁྲིམས་རྭར་ཡོང་བཅུགས་ཡོད་ཀྱང་ནང་མིར་ཁྲིམས་རྩོད་པ་གླ་རྒྱུའི་གོ་སྐབས་སྤྲད་མེད་པ་རེད། ཁོང་གི་ཕ་ཡུལ་བོད་མདོ་སྨད་རྔ་བ་རྫོང་རྨེའུ་རུ་མ་ཡུལ་ཚོའི་རུ་ཆེན་གཉིས་པ་ཡིན་ཞིང་། ཕ་ངག་ཆུང་དང་མ་སྒྲོལ་མ་ཆོས་ཁོ་གཉིས་ཀྱི་བུ་ཆུང་བ་ཡིན་པ་དང་། ཆུང་ཆུང་སྐབས་ནས་རྔ་བ་ཀིརྟི་དགོན་པར་གྲྭ་པ་བྱས་ནས་དེང་སྐབས་རྔ་བ་ཀིརྟི་དགོན་པའི་སྔོན་འགྲོའི་འཛིན་གྲྭ་དགུ་བ་ཡིན་འདུག ཁོང་ལ་མ་གཅིག་གི་སྤུན་རྒན་པ་གྲྭ་པ་གཉིས་ཡོད་པའི་གཅིག་དེང་སྐབས་རྒྱ་གར་ལྷོ་ཕྱོགས་འབྲས་སྤུངས་སུ་སློབ་གཉེར་གནང་བཞིན་ཡོད་ལ། གཅིག་རྔ་བ་ཀིརྟི་དགོན་པའི་ནང་དུ་ཡོད་འདུག
དེ་བཞིན་གོང་ཚེས་ཉིན་ཁོང་དང་མཉམ་དུ་རྔ་བ་ཀིརྟི་དགོན་པའི་གྲྭ་བློ་བཟང་རྒྱ་མཚོ། རང་ལོ་༢༠ ཡིན་པ་ཁོང་ལ་ཡང་རྒྱལ་ཁབ་ལ་ངོ་ལོག་གི་བྱ་སྤྱོད་སྤེལ་བའི་ཉེས་མིང་འོག་ལོ་༣ གྱི་བཙོན་འཇུག་ཁྲིམས་ཐག་བཅད་ཅིང་། མི་འགྱང་བར་ས་གནས་གཞན་གྱི་བཙོན་ཁང་དུ་བསྐྱལ་རྒྱུ་ཡིན་འདུག
ཁོང་གིས་ཀྱང་ད་ལོའི་ཕྱི་ཟླ་༤ ཚེས་༢ ཉིན་རྔ་བ་རྫོང་མཁར་གྱི་གཞུང་ལམ་དུ་ཐོན་ནས་ལག་ཏུ་ཁོང་རང་ཉིད་ཀྱིས་བྲིས་པའི་བོད་ཀྱི་རྒྱལ་དར་ཞིག་བཟུང་ནས་“བོད་ལ་རང་དབང་དགོས་པ་དང་། རྒྱལ་བ་རིན་པོ་ཆེ་བོད་ལ་གདན་འདྲེན་ཞུ་དགོས་”ཞེས་པའི་འབོད་ཚིག་སྒྲོག་བཞིན་སྐད་འབོད་གནང་ཡོད་འདུག་ལ། སྐབས་ཐོིག་དེར་ཉེན་རྟོག་པའི་ལག་ཏུ་མ་ཤོར་བར་ཡར་དགོན་པའི་ནང་དུ་འབྱོར་ཐུབ་ཙམ་བྱུང་ཡང་། ཕྱི་ཟླ་༤ ཚེས་༡༥ ཉིན་དགོན་པའི་ནང་ནས་ཉེན་རྟོག་པས་འཛིན་བཟུང་བྱས་ཏེ་ད་བར་བཀག་ཉར་ཁང་སོགས་བརྒྱུད་དེ་མནར་གཅོད་རིམ་པར་མྱངས་མཐར་ཐག་གཅོད་བྱས་པ་ཡིན་འདུག ཁོང་ལ་ཁྲིམས་ཐག་གཅོད་སྐབས་ནང་མིར་བརྡ་བཏང་སྟེ་ཁྲིམས་རྭར་ཡོང་བཅུགས་ཡོད་ཀྱང་ཁྲིམས་རྩོད་པ་གླ་རྒྱུའི་གོ་སྐབས་སྤྲད་མེད་པ་གཅིག་མཚུངས་རེད།
ཁོང་གི་ཕ་ཡུལ་རྔ་བ་རྫོང་རྨེའུ་རུ་མ་ཡུལ་ཚོའི་རུ་ཆེན་གསུམ་པ་ཡིན་ཞིང་། ཕ་བྷེ་ཚེ་དང་། མ་ཞིས་ཆུང་གཉིས་ཀྱི་བུ་ཡིན་ཞིང་། སྲིང་མོ་ཆུང་ཆུང་ཞིག་ཀྱང་ཡོད་འདུག ཆུང་ཆུང་སྐབས་ནས་རྔ་བ་ཀིརྟི་དགོན་པར་གྲྭ་པ་བྱས་ཏེ་དེང་སྐབས་སྔོན་འགྲོའི་འཛིན་གྲྭ་དགུ་པ་ཡིན་པ་བཅས།
བཞུགས་སྒར་ཀིརྟིའི་བྱེས་པ་གྲྭ་ཚང་གི་བོད་གནས་འབྲེལ་མཐུད་པ་བློ་བཟང་ཡེ་ཤེས་དང་ཀ་ཉག་ཚེ་རིང་གཉིས་ཀྱིས། ཕྱི་ལོ་༢༠༡༤ ཟླ་༡༡ ཚེས་༨ ལ།
ངེད་དྲ་ཚིགས།


text:
འབྲི་གུང་སྐྱོབ་པ་འཇིག་རྟེན་མགོན་པོ།
《སྨོན་ལམ་ཚིག་མཛོད་ཆེན་མོ》རུ་གསལ་པ་ལྟར་ན། མདོ་ཁམས་ལྡན་སྟོད་གཙོང་དུ་ཞེས་པར། འབྲུག་རྒྱལ་སྐྱུ་རུའི་གདུང་། རྙིང་མའི་སྔགས་འཆང་ཟམ་མ་ཆད་པའི་བརྒྱུད་པར། ཡབ་རྡོ་རྗེ་དང་ཡུམ་མཁའ་འགྲོ་བཙུན་མའི་སྲས་སུ་༡༡༤༣ ལོར་འཁྲུངས། གཞོན་དུས་ནས་སྙིང་རྗེ་ཆེན་པོ་མངའ་ཞིང་ཡབ་ཆོས་ཕལ་ཆེར་མཁྱེན། ཕག་མོ་གྲུ་པའི་སྙན་པ་གསན་པས། དད་པས་དབུས་གཙང་དུ་ཕག་གྲུ་ཟླ་བ་སུམ་ཅུ་རྩ་གཉིས་བསྟེན། རྟེན་དགེ་བསྙེན། ན་བཟའ་ར་ཐུལ་ཞིག་བཞེས་པས་དགེ་བསྙེན་ར་ཐུལ་ཅན་ཞེས་གྲགས། བླ་མས་ཁྱོད་སྒོམ་ཆེན་བཟང་པོ་ཞིག་འོང་ཞེས་ལུང་བསྟན། འགྲོ་མགོན་གཤེགས་ནས་ཨེ་ཆུང་ཕུག་པར་ཐུགས་དམ་ལ་བཞུགས་པས་སྙུན་མཛེ་དྲག་པོ་ཞིག་བྱུང་། རྫ་གསེབ་ཏུ་བཞུགས་ཏེ་རོ་སུས་ཀྱང་མི་མཐོང་བ་ཞིག་བྱ་སྙམ་ནས་བྱོན་པར་ཆས། ཡི་དམ་སྤྱན་རས་གཟིགས་ཀྱི་སྐུ་ཞིག་ཡོད་པ་ལ་ཕྱི་ཕྱག་བགྱིས། སྐུ་ཤེད་ཆུང་བས་ཁ་བུབ་ཏུ་ཅུང་ཞིག་ལུས་པ་ན། དང་པོར་རང་གི་སྡུག་བསྔལ་བསམ། དེ་ནས་འགྲོ་བ་ཐམས་ཅད་ཀྱི་སྡུག་བསྔལ་བསམས་པས། སྙིང་རྗེ་ཆེན་པོ་བཟོད་གླགས་མེད་པ་ཞིག་འཁྲུངས། ས་ཐམས་ཅད་སྤྱན་ཆབ་ཀྱིས་བངས། ཀླུ་གདོན་དེ་འཁོར་དང་བཅས་པ་སྐུ་ལུས་ལས་ཐོན་སོང་བ་གཟིགས། སྒོམ་རོ་གཅིག་གི་རྟོགས་པ་ཐུགས་ལ་འཁྲུངས་པས། ཞག་གསུམ་དྲོ་བཞིའི་ནངས་པར་ན། །མི་ཁོ་བོའི་ལས་ངན་རང་སར་དག །ཅེས་གསུངས། དེ་ལྟར་གྲུབ་པ་བརྙེས་པའི་སྙན་པས་འུར་བསླངས། གཞན་གྱི་སྟོན་མོའི་གྲལ་དབུ་ལ་སྤྱན་དྲངས་པ་ཞིག་གི་ཚེ། ཐོད་པ་བསམ་གྲུབ་ཀྱི་སྲས་མོ་སྐུ་མདུན་དུ་གཅེར་བརྒྱུགས་བྱས་པས། ང་རྟེན་དགེ་བསྙེན་དུ་སོང་བས་བརྙེས་པ་ཡིན། ཅིས་ཀྱང་རབ་ཏུ་བྱུང་དགོས་འདུག་དགོངས་ནས། སོ་ལྔ་པ་ལ་ཕག་མོ་གྲུར་ཞང་སུམ་ཐོག་པས་མཁན་པོ། ཙི་ལུང་སློབ་དཔོན། གཉན་པ་འདུལ་འཛིན་གྱིས་གསང་སྟོན་བྱས་ཏེ་ཆིག་རྫོགས་མཛད། མཚན་རིན་ཆེན་དཔལ། གཉལ་པ་འདུལ་འཛིན་ལ་མདོ་རྩ་ལེགས་པར་བསླབས། འགྲོ་མགོན་གཤེགས་རྗེས་སུ་བླ་མ་ཞང་གིས་གྲལ་གོང་དུ་བཞུགས། བསྔོ་བ་ཙམ་མཛད་པ་ལས་ལོ་བདུན་དུ་གདན་ས་མེད། རྗེ་འདིས་གདན་ས་མཛད་དེ་ལོངས་སྤྱོད་ཆུང་ཞིང་འོ་བརྒྱལ་བར་བྱུང། གསོལ་བ་བཏབ་པས་མནལ་ལམ་དུ་འགྲོ་མགོན་བྱོན་ནས། ཁྱོད་རང་དབུ་རུ་བྱང་ཕྱོགས་སུ་སོང་གསུང་བ་རྨིས། མནལ་སད་འཕྲལ་བཞེངས། དབུར་སྟོད་དུ་བྱོན་པ་དང། གོམ་རིངས་ཀྱི་གྲྭ་པ་རྣམས་སྤྱན་འདྲེན་དུ་འོང་བ་དང་འགྲིགས། འབྲི་གུང་དུ་བཞུགས། བསྟན་པའི་རྩ་བ་དགེ་འདུན། དེའང་ཚུལ་ཁྲིམས་རིན་པོ་ཆེ་ལ་རག་ལས་པར་གཟིགས་ནས། དབེན་པའི་གནས་སུ་འདུག་པ་དག་ཀྱང་བག་ཡངས་སུ་མི་འཇུག སྙན་པས་ནི་འཛམ་བུའི་གླིང་ཁྱབ། སྟག་ལུང་དུ་ཐང་པས་སྤྱན་དྲངས། བླ་མའི་གདམས་ངག་ཡོད་པའི་གླེང་མོ་མཛད། ཁྱོད་བླ་མ་བསྟེན་ཡུན་ཐུང་གསུང། དོན་གཏུག་ལན་རེ་མཛད་པ་ལ། སྒྲོ་འདོགས་གཅོད་རྒྱུ་མེད་པའི་མགུར་ཕུལ། ཁ་ཆེ་པཎ་ཆེན་ཤཱཀྱ་ཤྲཱིས་མགོན་པོ་ཀླུ་སྒྲུབ་ཀྱི་སྤྲུལ་པར་ངོས་བཟུང། དོན་ལྔ་པ་མེ་གླང་ ༡༢༡༧ ལོའི་ས་ག་ཟླ་བའི་ཚེས་ཉེར་བདུན་ལ་གཤེགས། སློབ་མ་གྲུབ་པ་བརྙེས་པ་བགྲང་གིས་མི་ལང་ཡང་། གཙོ་བོ་རྗེ་སྤྱན་སྔ། དབོན་རིན་པོ་ཆེ་མཆེད། གཉོས་མགར་ཆོས་གསུམ། དབོན་ཤེར་འབྱུང་སོགས་སོ། །
《དུང་དཀར་ཚིག་མཛོད་ཆེན་མོ》རུ་གསལ་པ་ལྟར་ན། ཡོངས་གྲགས་སུ་འབྲི་གུང་སྐྱོབ་པ་རིན་པོ་ཆེ་ལ་མཚན་དེ་ལྟར་འབོད་སྲོལ་མི་འདྲ་བ་ཁ་ཤས་འདུག རབ་བྱུང་གཉིས་པའི་ཆུ་ཕག(༡༡༤༣)ལོ་ནས་རབ་བྱུང་བཞི་པའི་མེ་གླང(༡༢༡༧)ལོ་བར་དགུང་ལོ་དོན་ལྔ་བཞུགས། འཁྲུངས་ཡུལ་མདོ་ཁམས་འབྲི་གླུང་དམ་པ་ཆོས་ཕྱུག་གི་ཡུལ་ཙ་ར་སྟོད་གཡོན་ལུང་གི་གྲོང་། ཡང་སྔགས་འཆང་རྡོ་རྗེ་དང་ཡུམ་བཙན་མ་གཉིས་ཀྱི་སྲས་སུ་འཁྲུངས། མཚན་བཙུན་པ་སྐྱབས་སུ་ཐོགས། དགུང་ལོ་དྲུག་ནས་བཟུང་ཡི་གེ་འབྲི་ཀློག་མཁས་པར་མཁྱེན། དགུང་ལོ་དྲུག་ནས་བཟུང་ཡི་གེ་འབྲི་ཀློག་མཁས་པར་མཁྱེན། དགུང་ལོ་ཉེར་ལྔ་པ་མེ་ཕག་གི་ལོ་ལ་ཕག་མོ་གྲུ་པ་དང་མཇལ་ནས་ཆོས་མང་པོ་གསན། དགུང་ལོ་སོ་ལྔ་པ་གུང་ཐང་བླ་མ་ཞང་གིས་མཁན་པོ་དང་སློབ་དཔོན་རྩི་ལུང་པས་ལས་སློབ་མཛད་དེ་བསྙེན་རྫོགས་གནང་། དགུང་ལོ་སོ་བདུན་པ་རབ་བྱུང་གསུམ་པའི་ས་ཕག(༡༡༧༩)ལོར་འབྲི་གུང་མཐོལ་གྱི་དགོན་པ་བཏབ་ཏེ་གནས་གཞི་བཟུང་། དེ་ནས་དར་སྤེལ་བྱུང་བའི་ཆོས་བརྒྱུད་ལ་འབྲི་གུང་བཀའ་བརྒྱུད་ཟེར། གསུང་རྩོམ་གང་ཡོད་ཕྱོགས་བསྒྲིགས་ཀྱིས་གསུང་འབུམ་པོད་ལྔ་ཡོད། ལོ་རྒྱུས་ཞིབ་པར་རི་བོ་ཆེ་དཔོན་ཚང་ཚེ་དབང་རྒྱལ་གྱིས་བརྩམས་པའི《ལྷོ་རོང་ཆོས་འབྱུང》ཤོག་གྲངས༢༨༢རྗེས་ཀྱི་ཤོག་གྲངས་ཁ་ཤས་དང་། 《ཆོས་འབྱུང་མཁས་པའི་དགའ་སྟོན》ལེ་ཚན[ཕ]པའི་ཤོག་གྲངས༤ནས༧བར་གསལ།
རྩོམ་ཁུངས། ངེད་དྲ་བ།


text:
སློབ་དཔོན་ཆེན་མོ་བསེ་མཆོག་སྤྲུལ་བློ་བཟང་དཔལ་ལྡན་ཆོས་ཀྱི་རྡོ་རྗེ་དཔལ་བཟང་བོ་ནི། མཚོ་སྔོན་ཞིང་ཆེན་གྱི་རྨ་ལྷོའི་རོང་བོ་སྡེ་བདུན་དུ་གྲགས་པའི་ཡ་གྱལ་ཐེ་བུ་ཞེས་པར་ཡབ་ཕུར་བ་ཚེ་རིང་དང་། ཡུམ་ལྷ་མོ་སྐྱིད་གཉིས་ཀྱི་སྲས་སུ་བོད་རབ་བྱུང་བཅུ་དྲུག་པའི་མེ་གླང་ལོའི་ཟླ་བཅུ་གཉིས་པའི་ཚེས་བཅོ་བརྒྱད་དེ་སྤྱི་ལོ་༡༩༣༨ལོའི་ཟླ་༡བོའི་ཚེས་༡༩ཉིན་ངོ་མཚར་གྱི་ལྟས་དུ་མ་དང་བཅས་སྐུ་འཁྲུངས། ཀུན་གཟིགས་སྣང་བ་མཐའ་ཡས་པཎ་ཆེན་ཐམས་ཅད་མཁྱེན་པ་བློ་བཟང་ཐུབ་བསྟན་ཆོས་ཀྱི་ཉི་མ་དགེ་ལེགས་རྣམ་རྒྱལ་དཔལ་བཟང་བོས་སྒྲིབ་བྲལ་ཡེ་ཤེས་ཀྱི་སྤྱན་གྱིས་གཟིགས་ཏེ་བསེ་སྐུ་ཕྲེང་ལྔ་བ་བློ་བཟང་བཀྲ་ཤིས་འཕྲིན་ལས་རྒྱ་མཚོའི་སྤྲུལ་སྐུར་ཐུགས་ཐག་བཅད། དགུང་ལོ་བཞི་བར་གཏེར་ལུང་ཡིད་དགའ་ཆོས་འཛིན་(ཀན་ལྷོ་ཁུལ་བསང་ཆུ་རྫོང་ཁོངས་སུ་མཆིས)གླིང་གི་གདན་སར་བཀོད། དགུང་ལོ་བདུན་པ་ནས་ཡོངས་ཀྱི་བཤེས་གཉེན་ཆེན་མོ་ཀུན་དགའ་དཔལ་བཟང་བོ་ཡོངས་འཛིན་དུ་བསྟེན་ཏེ། འཕྲལ་སྦྱོར་གྱི་ཀློག་དང་གཟབ་གཤར་གྱི་བྲིས། རྒྱན་འཇུག་སོགས་འདོན་ཆའི་རིམ་པ་མཐའ་དག་དང་། སུམ་རྟགས་དག་གསུམ། སྙན་ངག་མེ་ལོང་དང་དགྱེས་གླུ་སྦྲགས་པའི་མཛུབ་ཁྲིད་རྣམས་རིམ་པར་གསན་ཏེ་སྦྱང་བ་ཕུལ་དུ་ཕྱིན་པ་མཛད། སྐྱབས་མཆོག་ཨ་རོལ་རིན་པོ་ཆེ་ལས་དགེ་བསྙེན་དང་། བར་མ་རབ་བྱུང་། དགེ་ཚུལ་རྣམས་དཀྱུས་གཅིག་ཏུ་བསྒྲུབས། དབང་ལུང་ཁྲིད་གསུམ་དང་མན་ངག་ཞལ་ལུང་ཐམས་ཅད་བུམ་པ་གང་བྱོའི་ཚུལ་དུ་གསན་ཏེ་སྐྱབས་རྗེ་དམ་པ་དེ་ཉིད་ཀྱི་སྲས་ཀྱི་ཐུ་བོར་གྱུར།
༡༩༤༧ལོ་སྟེ་དགུང་ལོ་བཅུ་བར་རིགས་སྨྲའི་ཁྱུ་མཆོག་བཤེས་གཉེན་རབ་འབྱམས་པ་འཇམ་དབྱངས་གྲགས་པ་མཚན་ཉིད་དགེ་རྒན་དུ་བསྟེན་ཏེ་བསྡུས་གྲྭ། བློ་རྟགས།ས་ལམ། དོན་བདུན་ཅུ། ལམ་རིམ། སྤྱོད་འཇུག་སོགས་ཀྱི་དཔེ་ཁྲིད་ཞིབ་རྒྱས་གསན། རྩོད་པ་དང་དཔེ་གཟིགས།དཔེ་ཁྲིད་ཉིན་རེར་ཆག་མེད་མཛད། ༡༩༥༡ལོར་དབུས་འགྱུར་ཆོས་ཀྱི་ཞིང་དུ་ཆིབས་ཁ་བསྒྱུར་ཏེ། ཇོ་ཤཱཀྱ་རྣམ་གཉིས་གཙོས་པའི་ལྷ་སའི་གཙུག་ལག་ཁང་རྣམས་དང་། རྒྱུད་གྲྭ་སྟོད་སྨད་སོགས་རྟེན་གཙོ་ཁག་ལ་མཇལ་ཕྱག་དང་མཆོད་འབུལ། རྒྱལ་དབང་ཐམས་ཅད་མཁྱེན་པ་བཅུ་བཞི་བ་ཆེན་པོར་གཟིམ་ཆུང་མཇལ་ཁ་ཞུས་ཏེ་དངོས་འབུལ་སྦམ་མཐོ་བ་བསྟར། འབྲས་སྤུངས་ཚོགས་ཆེན་དུ་ཆོས་བཞུགས་གནང་སྟེ་ཚོགས་ཆེན་སྤྲུལ་སྐུའི་མཚན་བཏགས་བཞེས། སྒོ་མང་གྲྭ་ཚང་དུ་ཞུགས་ཏེ་དགེ་བའི་བཤེས་གཉེན་ཆེན་པོ་དབལ་ཤུལ་འཇམ་དབྱངས་རྒྱ་མཚོ་ཚང་བླ་མར་བསྟེན། དོན་བདུན་ཅུ་ནས་བཟུང་གསེར་ཕྲེང་དང་སྦྲགས་ཕར་ཕྱིན་མཐའ་དཔྱོད་སྐབས་བརྒྱད་ཀ་དང་། ཟུར་བཀོད་དགེ་འདུན་ཉི་ཤུ་ནས་ཀུན་གཞིའི་བར་དུ་དཔེ་ཁྲིད་ཞིབ་རྒྱས་གནང་། རྣམ་འགྲེལ་ཐར་ལམ་གསལ་བྱེད་ལ་རྩ་འགྲེལ་སྦྲགས་པའི་གསན་སྦྱོང་གནད་སྨིན་པ་མཛད། ཆོས་གྲྭར་ཆག་མེད་ཀྱི་སྒོ་ནས་རྩོད་པ་དམར་བ་མཛད་དེ་སྦྱང་བ་རྡོ་རུས་ཐུག་པ་གནང་། གོང་ས་རྒྱལ་བའི་དབང་བོ་མཆོག་ལས་སྐྱེས་རབས་སོ་བཞི་དང་ཐུགས་རྗེ་ཆེན་པོ་བཅུ་གཅིག་ཞལ་གྱི་དབང་སྟ་གོན་དང་བཅས་པ། རྒྱན་འཇུག་གཉིས་དང་བླ་མའི་རྣལ་འབྱོར་བཅས་ཀྱི་ལྗགས་ལུང་གསན། ༡༩༥༣ལོར་གཙང་བཀྲ་ཤིས་ལྷུན་པོར་ཀུན་གཟིགས་སྣང་བ་མཐའ་ཡས་པཎ་ཆེན་ཐམས་ཅད་མཁྱེན་པ་ཆོས་ཀྱི་རྒྱལ་མཚན་དཔལ་བཟང་བོའི་ཞལ་སྔ་ནས་དགའ་ལྡན་ལྷ་བརྒྱ་མ་དང་ཡོན་ཏན་གཞིར་གྱུར་མའི་ལྗགས་ལུང་གསན། ནོ་མོན་ཧན་གྱི་བཀའ་ཤོག་དང་ཐམ་གའི་ཆོ་ལོ་བསྩལ་ཏེ་དམིགས་བསལ་གྱི་གཟེངས་བསྟོད་རྒྱ་ཆེར་གནང་།
༡༩༥༤ལོར་འབྲས་སྒོ་མང་གྲྭ་ཚང་གི་དགེ་འདུན་ཆིག་ཁྲི་འདུས་པའི་དབུས་སུ་ཕར་ཕྱིན་དམ་བཅའ་བཞག ལུང་གི་ནོན་བཙན་ཞིང་རིགས་པའི་འགྲོས་བཟང་བ་ལ་འབུམ་ཕྲག་སྐྱེ་བོས་བསྟོད་པའི་མགྲིན་དབྱངས་ཅིག་ཅར་དུ་བསྒྲགས། ༡༩༥༥ལོར་རོང་བོ་དགོན་ཆེན་གྱི་དུས་ཞབས་པ་མཁས་དབང་སྟག་ལྷའི་མདུན་ནས། རྒྱ་བོད་ཀྱི་རྩིས་གཞུང་ལྔ་བསྡུས་ནས་གཟའ་ལྔའི་བར་གོ་རིམ་ཐར་ཆགས་སུ་སྦྱངས། ༡༩༥༦ལོར་བྲག་དཀར་སྤྲེལ་རྫོང་དུ་བྱོན་ཏེ་རིགས་བརྒྱའི་ཁྱབ་བདག་སྐྱབས་རྗེ་ཨ་རོལ་རིན་པོ་ཆེ་ལས་དུས་འཁོར་དབང་ཆེན་དང་མི་ཊ་རྡོར་ཕྲེང་སོགས་སྤྱི་ཟུར་གྱི་དབང་རྗེས་གནང་ལུང་ཁྲིད་སོགས་གསན་བཞེས་མཛད། དབུས་ཀྱི་བཤེས་གཉེན་ཆེན་པོ་འཇམ་དབྱངས་རྒྱ་མཚོ་ཚང་སྤྲེལ་རྫོངདགོན་པའི་དགེ་རྒན་དུ་ཕེབས་ཡོད་པ་གཏེར་ལུང་དུ་གདན་དྲངས་ཏེ། གྲུབ་མཐའ་ཆེན་མོ་རྩ་འགྲེལ་སྦྲགས་པ་དང་མཛོད་རྩའི་དཔེ་ཁྲིད་ཞུས་ཤིང་ཐོས་བརྩོན་རྒྱ་ཆེར་བཙལ། ༡༩༥༧ལོར་སླར་སྤྲེལ་རྫོང་དུ་ཕེབས་ཏེ། སྐྱབས་རྗེ་ཨ་རོལ་རྡོ་རྗེ་འཆང་མཁན་སློབ་སྦྲགས་མ་དང་། འདུལ་འཛིན་ཆེན་པོ་སྐྱབས་རྗེ་མི་ཉག་རིན་པོ་ཆེ་གསང་སྟོན་མཁན་པོ་མཛད་དེ་དད་པའི་དགེ་འདུན་གྲངས་ཚང་བའི་དབུས་སུ་བསྙེན་རྫོགས་ཀྱི་སྡོམ་པ་བཞེས། དུས་འཁོར་དབང་ཆེན་སོགས་དབང་ལུང་རྗེས་གསུམ་མང་དུ་གསན་པ་གཙོས། མི་ཉག་རིན་པོ་ཆེའི་དྲུང་དུ་བདེ་གསང་འཇིགས་གསུམ་གྱི་བསྐྱེད་རྫོགས་དང་། དམིགས་བརྩེ་མའི་བེའུ་བུམ་སོགས་ལུང་རྐྱང་གི་རིགས་མང་དུ་གསན། ལོ་དེའི་སྟོན་ཁར། རང་དགོན་གཏེར་ལུང་དུ་བཤེས་གཉེན་ཆེན་པོ་འཇམ་དབྱངས་རྒྱ་མཚོའི་དྲུང་དུ། གུང་ཐང་འདུལ་སྡོམ་དང་། སྡོམ་གསུམ་བསླབ་བྱ། གཞི་གསུམ་ཆོ་ག་སོགས་ཞིབ་རྒྱས་གསན། དགུན་ཁར་བཤེས་གཉེན་ཆེན་པོ་བཞག་སྡོམ་ཨ་ཁུ་རིན་པོ་ཆེ་གཏེར་ལུང་དུ་གདན་དྲངས་ཏེ། དབྱངས་ཅན་སྒྲ་མདོ་དང་སྦྲགས་པའི་འགྲེལ་བ་གསལ་ལྡན་གྱི་དཔེ་ཁྲིད་ཞུས་ཏེ་སྒྲ་རིག་རྒྱ་མཚོའི་གནས་ལ་སྦྱངས་པ་གནད་སྨིན་མཛད། ༡༩༥༨ལོར་དུས་འགྱུར་གྱིས་བསྟན་པ་ལ་ཉམས་འགྲིབ་ཆེན་པོ་བྱུང་བས་རྗེ་ཉིད་ཀྱང་རྒྱལ་ཁྲིམས་ལ་སྦྱར་ཏེ་ཟི་ལིང་དུ་བསྐྱལ། བཙོན་ལས་སྐྱབས་མགོན་ཤར་སྐལ་ལྡན་བདུན་པ་ཆེན་པོ་དང་མཇལ་ཏེ་གསང་ཐབས་ཀྱིས་དཔལ་རྡོ་རྗེ་འཇིགས་བྱེད་ལ་བརྟེན་པའི་ལུས་སྲུང་གི་གསང་བའི་མན་ངག་བཀའ་རྒྱ་མའི་ཁྲིད་དང་། ཏིང་ངེ་འཛིན་གྱི་དབང་བཞི་ཐུན་མོང་མ་ཡིན་པའི་ལུང་བཅས་མནོས། སྐྱབས་མགོན་མཆོག་ལ་ཆོས་རྣམ་གྱི་རྒྱུའི་བྱིན་རླབས་ཞུས་ཤིང་བསླབ་ཁྲིམས་སྲོག་ལས་གཅེས་པ་མཛད། རྐྱེན་ངན་དགེ་བའི་གྲོགས་སུ་བསྒྱུར་ནས་བཙོན་ཁང་དུ་བདེ་གསང་འཇིགས་གསུམ་དང་། དུས་འཁོར་རྩ་སྔགས་འབུམ་ཕྲག་ལྔ་བཅུ་རེ་དང་། འཇམ་དཔལ་མཚན་བརྗོད་དག་ཚར་ལྔ་བརྒྱ་ལྷག་གསང་ཟློས་གནང་། ༡༩༦༢ལོའི་སྤྱི་ཟླ་དགུ་བར་བཙོན་གྲོལ་ཐོབ་སྟེ་བླ་བྲང་བཀྲ་ཤིས་འཁྱིལ་དུ་ཕེབས། འཇམ་བཞད་དྲུག་པ་ཆེན་པོར་དངོས་མཇལ་དང་། ཚོགས་ཆེན་འདུ་ཁང་ཆེན་མོའི་འདུས་པ་རྒྱ་མཚོར་མཆོད་མཇལ་རྒྱས་པ། ཀུན་མཁྱེན་གོང་མ་ཡབ་སྲས་ཀྱི་སྐུ་གདུང་དང་མགོན་ཁང་སོགས་ལ་མང་མཇལ་དང་བཅས་ཐུགས་སྨོན་གང་ཟབ་གནང་།
༡༩༦༣ལོར་ཁུལ་སྲིད་གྲོས་ཨུ་ཡོན་དུ་བདམས། ༡༩༦༥ལོའི་ལོ་འཁོར་ཧྲིལ་བོར་ཀན་སུའུ་ཞིང་ཆེན་གྱི་ཆབ་སྲིད་སློབ་གྲྭར་བྱོན་ནས་ཆབ་སྲིད་ཤེས་བྱར་སློབ་སྦྱོང་ནན་མོ་མཛད། ༡༩༦༦ལོར་རིག་གསར་གྱི་འགོ་ལངས་པ་དང་སླར་བཙོན་དུ་བཅུག བཙོན་ཁང་དུ་འཇིགས་བྱེད་ཀྱི་སྙིང་བོ་འབུམ་རྒྱ། མ་ཎི་བྱེ་ཆེན། ལྟུང་བཤགས་དང་བཟང་སྤྱོད་ལྔ་སྟོང་རེ་གྲངས་གསོག་གནང་། ༡༩༦༨ལོར་བཀས་བཀོད་རྒྱུད་འཛིན་གྱི་ཞྭ་མོ་བསྐོན་ནས་རྫོང་བསང་ཆུའི་བང་གུར་ཐང་ཞང་གི་དགའ་ཕུག་སྡེ་གྲོང་དུ་ངལ་རྩོལ་བསྒྱུར་བཀོད་བྱེད་པར་མངགས་ཏེ་ལོ་བཅུ་གཅིག་ལ་བཞུགས། བཞད་སྒྲའི་སྐབས་མིན་བསྟོད་པའི་རྒྱན་གྱི་དཔེར་བརྗོད་ཀྱང་སྐབས་དེའི་མྱོང་བ་དྲན་ནས་བྲིས་པར་གསུངས། དེ་གར་བཞུགས་རིང་ངལ་རྩོལ་གྱི་ཞར་ལ་དད་འདུན་ཅན་དུ་མའི་གྲོགས་དན་སྡེབ་པ་ལ་བརྟེན་ནས་གཞན་ཕྱོགས་ལས་གསང་སྟབས་ཀྱིས་ཕྱག་དཔེ་མང་བོ་གཡར་ཏེ་ལྐོག་ཏུ་རྗེའི་ལམ་སྔགས་དང་རིམ་ལྔ་སོགས་བསྐྱེད་རྫོགས་སྐོར་དང་། ལམ་རིམ་བློ་སྦྱོང་དང་རིག་གནས་སྐོར་ལ་དཔེ་གཟིགས་རྒྱུན་ཆད་མེད་པ་གནང་བ་དང་འབྲེལ་ཉམས་ལེན་ཀྱང་སྨིན་རྒྱས་མཛད། ༡༩༧༩ལོར་དཀར་འདོན་གནང་སྟེ་ཁུལ་ཀན་ལྷོའི་མི་རིགས་སློབ་གྲྭའི་དགེ་རྒན་དུ་གདན་དྲངས། དགེ་སློབ་རྣམས་ལ་སྙན་ངག་གི་སློབ་ཁྲིད་གནང་བ་དང་འབྲེལ་སྙན་འགྲེལ་ཚངས་སྲས་བཞད་སྒྲ་ལྗགས་རྩོམ་གནང་། ༡༩༨༥ལོར་གཙོས་མི་རིགས་དགེ་འོས་ཆེད་གཉེར་སློབ་གྲྭ་གསར་དུ་བཙུགས་ཏེ་སློབ་གྲྭའི་སློབ་སྤྱི་གཞོན་པར་བསྐོས། མི་རིགས་སློབ་གསོ་དང་ཁྱད་པར་དུ་བོད་རིགས་སློབ་གསོའི་ལས་དོན་ལ་བརྟུན་པ་བསྐྱེད་ནས་ཀན་ལྷོའི་སློབ་གསོ་དང་འཛུགས་སྐྲུན་ལས་དོན་ལ་མཛད་རྗེས་རྨད་དུ་བྱུང་བ་བཞག ༡༩༨༦ལོར་ཀུན་གཟིགས་པཎ་ཆེན་ཐམས་ཅད་མཁྱེན་པའི་ཕྱག་ཕྱིར་འབྲངས་ནས་ཟི་ཁྲོན་དཀར་མཛེས་ཁུལ་དང་། བོད་ལྗོངས་ཆབ་མདོ་ཁུལ།ཡུན་ནན་བདེ་ཆེན་ཁུལ། ཏཱ་ལིས་གྲོང་ཁྱེར(འཇང་ཡུལ)སོགས་ལ་གཟིགས་རྟོགས་གནང་བར་ཕེབས། ༡༩༨༧ལོར་ཀུན་གཟིགས་པཎ་ཆེན་མཆོག་གི་བཀའ་ཕེབས་ལྟར་པེ་ཅིན་དུ་ཀྲུང་གོའི་བོད་བརྒྱུད་ནང་བསྟན་སློབ་གླིང་གསར་འཛུགས་གནང་བའི་གྲ་སྒྲིག་ཚོ་ཆུང་གི་གྲས་སུ་སློབ་དེབ་གསར་སྒྲིག་གི་འགན་གནས་སུ་ཞུགས། སྐབས་དེར་པཎ་ཆེན་རིན་པོ་ཆེས་ཁོང་ལ་ནང་བསྟན་སློབ་གྲྭ་འདི་གསར་དུ་བཙུགས་པ་ལ་སློབ་གསོའི་བྱ་བར་ཉམས་མྱོང་ཡོད་པའི་འགོ་འདྲེན་ཞིག་དགོས། ད་ལྟའི་བླ་སྤྲུལ་ནང་ན་དེའི་ཉམས་མྱོང་ཅན་དཀོན། ལྷ་ས་ན་རྒན་པ་འགའ་རེ་བཞུགས་ཀྱང་དགུང་ལོ་སྨིན་པས་པེ་ཅིན་ལ་སླེབས་མི་ཐུབ། ཁྱེད་སློབ་གསོའི་སྡེ་ཁག་ཏུ་ཡོད་པས་ཉམས་མྱོང་ཡོད། པེ་ཅིན་ལ་ཡོང་ནས་ནང་བསྟན་སློབ་གླིང་གི་འགན་འཁུར་དགོས་ཞེས་བཀའ་གསུང་ཕེབས་པ་ལ། ཁོང་གིས་ཀན་ལྷོའི་བོད་རིགས་སློབ་གསོར་ཉམས་ཉེས་འབྱུང་དོགས་ཀྱིས་ཁག་གཞན་ལ་དཀྲིས་ནས་དགོངས་པ་ཞུས། པཎ་ཆེན་རིན་པོ་ཆེས་དགོངས་པ་གྲོལ་ཀྱང་ནང་བསྟན་སློབ་གླིང་དུ་དཔེ་ཁྲིད་རྒྱུན་ཅན་ཞུ་དགོས་པའི་བཀའ་བྱུང་བ་དང་དུ་བླངས་ཏེ། ༡༩༩༨ལོའི་བར་དུ་པེ་ཅིན་ནང་བསྟན་སློབ་གླིང་དུ་གྲུབ་མཐའ་དང་འདུལ་བ་སོགས་ཀྱི་སློབ་ཁྲིད་ལོ་རེར་ཟླ་གསུམ་རེ་རྒྱུན་ཆགས་སུ་གནང་། དགེ་ལྡན་གྲུབ་མཐའ་འཇམ་མགོན་བསྟན་པའི་མཛེས་རྒྱན་ཡང་སྐབས་དེར་ཀུན་གཟིགས་མཆོག་གི་བཀའ་ལྟར་སློབ་གླིང་གི་དགོས་པར་བརྩམས། ༡༩༩༠ལོར་སློབ་དཔོན་ཆེན་མོའི་གོ་འཕང་ལ་མངའ་བརྙེས་ཏེ་རྒྱལ་སྲིད་སྤྱི་ཁྱབ་ཁང་གི་དམིགས་བསལ་ཕོག་སྣོན་ལེན་པའི་སློབ་གསོའི་ཆེད་ལས་པར་བདམས། ༡༩༩༢ལོའི་ཧོར་ཟླ་བརྒྱད་པར་མགར་རྩེ་དགོན་གྲོང་གཉིས་ཀྱི་གསོལ་བ་ཡང་ཡང་བཏབ་པ་ལྟར་དད་ལྡན་མང་ཚོགས་དྲུག་ཁྲི་བརྒལ་བ་ལ་དཔལ་དུས་ཀྱི་འཁོར་ལོའི་དབང་བསྐུར་ཟབ་མོ་ཕྱག་ལེན་རྒྱས་པའི་ལུགས་སུ་གནང་སྟེ། དབང་གི་དཀྱིལ་འཁོར་ལ་རང་བྱུང་འོད་ཀྱི་ཀ་བ་(འདི་དཀྱིལ་འཁོར་པར་བརྒྱབ་པ་ལ་མངོན་སུམ་དུ་བྱུང་)ཤར་བ་སོགས་ཆོས་ཉིད་ལས་འདས་པའི་ཁྱད་རྟགས་ངོ་མཚར་བ་མང་བོ་བྱུང་། ལོ་དེར་ཀན་སུའུ་ཞིང་ཆེན་མི་རིགས་མཐུན་སྒྲིལ་ཡར་སྐྱེད་ཀྱི་སྔོན་ཐོན་མི་སྒེར་ཞེས་པའི་མཚན་སྙན་ཐོབ་པ་མ་ཟད། ༡༩༩༧ལོར་ཡང་དེ་ལྟའི་མཚན་སྙན་གྱི་མཚར་དགའ་ཐོབ།
༡༩༨༠ལོ་ནས་ཏང་གི་མི་རིགས་སྲིད་ཇུས་དང་ཆོས་ལུགས་སྲིད་ཇུས་ཀྱི་ལམ་ཕྱོགས་ཡང་དག་པའི་འོད་སྣང་ལ་བརྟེན་ནས་ཡུལ་དུས་ཀྱི་དགོས་པ་ལྟར། 《ཚངས་སྲས་བཞད་པའི་སྒྲ་དབྱངས།》《དགེ་ལྡན་གྲུབ་མཐའ་འཇམ་མགོན་བསྟན་པའི་མཛེས་རྒྱན།》《ཁྱད་པར་འཕགས་བསྟོད་ཀྱི་འགྲེལ་བ་ཐུབ་དབང་དགྱེས་པའི་མཆོད་སྤྲིན།》《སྐྱབས་རྗེ་ཨ་རོལ་རིན་པོ་ཆེའི་རྣམ་ཐར།》《དམ་ཆོས་འདུལ་བའི་ཟིན་བྲིས་ཐུབ་བསྟན་ལྷུན་པོའི་མཛེས་རྒྱན།》《མགར་རྩེ་དགོན་པའི་གདན་རབས་དང་བཅས་འཇམ་དབྱངས་མཐོང་གྲོལ་ཆེན་མོའི་དཀར་ཆག》《རེབ་གོང་སྐྱབས་མགོན་བདུན་པའི་རྟོགས་བརྗོད།》《གཏེར་ལུང་དགོན་པའི་བཅའ་ཡིག》སོགས་བརྩམས་གྲུབ་གནང་།《ཚངས་སྲས་བཞད་སྒྲ》ལ་སྐབས་བཞི་བའི་བྱང་ཁུལ་གྱི་ཞིང་གྲོང་རང་སྐྱོང་ལྗོངས་བཅོ་ལྔའི་ཁྱད་འཕགས་དཔེ་དེབ་ཀྱི་བྱ་དགའ་དང་། ཀན་སུའུ་ཞིང་ཆེན་སྤྱི་ཚོགས་ཚན་རིག་སྐོར་གྱི་ཁྱད་འཕགས་དཔེ་དེབ་ཀྱི་བྱ་དགའ། ཀན་སུའུ་ཞིང་ཆེན་སློབ་གྲྭ་ཆེན་མོའི་ཁྱད་འཕགས་བསླབ་དེབ་ཀྱི་བྱ་དགའ་རྣམས་རིམ་པར་ཐོབ། ད་ལྟ་ཀན་སུའུ་གཙོས་མི་རིགས་དགེ་འོས་མཐོ་རིམ་ཆེད་གཉེར་སློབ་གྲྭའི་སློབ་སྤྱི་གཞོན་པ་དང་སློབ་དཔོན་ཆེན་མོའི་འཁྲི་བ་ལྷུར་བཞེས་ཀྱིས་སྣོད་ལྡན་དོན་གཉེར་ཅན་གྱི་བུ་སློབ་སྟོང་ཕྲག་དུ་མར་རིག་གནས་ཀྱི་གྲུ་ཆར་དགོས་འདོད་དུ་སྩོལ་བ་དང་མཉམ་དུ། སྲིད་གྲོས་ཀན་སུའུ་ཞིང་ཆེན་ཨུ་ཡོན་ལྷན་ཚོགས་ཀྱི་རྒྱུན་ཨུ། སྲིད་གྲོས་ཁུལ་ཀན་ལྷོའི་ཀྲུའུ་ཞི་གཞོན་པ། ཀྲུང་གོའི་ནང་བསྟན་མཐུན་ཚོགས་ཀྱི་ལས་འཛིན་པ། ཀན་སུའུ་ནང་བསྟན་མཐུན་ཚོགས་ཀྱི་ཚོགས་སྤྱི་གཞོན་པ། ཀན་སུའུ་དམངས་སྲོལ་ཞིབ་འཇུག་ཚོགས་པའི་ཚོགས་སྤྱི་གཞོན་པ། ཀྲུང་གོའི་བོད་བརྒྱུད་མཐོ་རིམ་ནང་བསྟན་སློབ་གླིང་གི་གདན་ཞུའི་ཞིབ་འཇུག་པ་དང་ནུབ་བྱང་མི་རིགས་སློབ་གྲྭ་ཆེན་མོའི་གདན་ཞུས་སློབ་དཔོན་ཆེན་མོ་སོགས་སྤྱི་ཚོགས་ཀྱི་འགན་འཁྲི་མི་ཉུང་བ་གཅིག་ལྕོགས་སུ་ལྷུར་བཞེས་ཀྱི་ཚུལ་དུ།གཙོས་མི་རིགས་དགེ་འོས་མཐོ་རིམ་ཆེད་གཉེར་སློབ་གྲྭར་འཆད་རྩོད་རྩོམ་གསུམ་དང་ཐོས་བསམ་སྒོམ་གསུམ་གྱི་མཛད་འཕྲིན་ལ་ཉིན་མཚན་དབྱེར་མེད་དུ་གཞོལ་ཞིང་འགྲུས་མུས་སུ་བཞུགས་ལགས་པའི་སྐབས་སོ།།
རྩོམ་སྒྲིག་པ། རིག་འཛིན་ཚེ་རིང་།